Poštovane dame i gospodo narodni poslanici, otvaram sednicu Drugog vanrednog zasedanja Narodne skupštine Republike Srbije u 2007. godini. Na osnovu službene evidencije o prisutnosti narodnih poslanika, konstatujem da sednici prisustvuje 153 narodna poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno da je u sali prisutno 97 narodnih poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Nema obaveštenja o sprečenosti narodnih poslanika da prisustvuju sednici. Takođe vas obaveštavam da je poslanička grupa DS, za zamenika poslaničke grupe odredila narodnog poslanika Marka Đurišića. Prelazimo na 4. tačku dnevnog reda: – PREDLOZI ODLUKA O IZMENAMA ODLUKE O IZBORU ČLANOVA ODBORA NARODNE SKUPŠTINE REPUBLIKE SRBIJE Za ovu tačku dnevnog reda primili ste predloge odluka o izmenama Odluke o izboru članova odboraNarodne skupštine Republike Srbije, koje su podnele poslaničke grupe: LDP, DS, DSS-Nova Srbija - dr Vojislav Koštunica, sa ispravkom, G17 plus i SRS. Podsećam vas da, prema članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Saglasno članu 160. stav 2. Poslovnika Narodne skupštine, otvaram jedinstveni pretres. Da li predstavnici predlagača žele reč? (Ne.) Da li predsednici, odnosno predstavnici poslaničkih grupa žele reč? (Ne.) Da li neko od narodnih poslanika želi reč? Gospodin Tomislav Nikolić, izvolite.
Dame i gospodo narodni poslanici, mada ovo nije tačka o kojoj se diskutuje, ja samo želim da vas upozorim da će SRS insistirati na jednom principu, za koji nisam siguran da ćete vi ovde da ga primenite, odnosno već postoje očigledni dokazi da niste spremni da bilo kakav princip ovde održite i zato vam sada kažem –zahtev vaših ministara da uglavnom predsednici skupštinskih odbora budu iz stranaka iz kojih su ministri je nemoralan i korupcionaški. Narodni poslanici SRS uopšte neće učestvovati u radu odbora kojima je predsednik narodni poslanik iz stranke iz koje je ministar, čiji rad treba da prati taj odbor. A vi dobro razmislite o čemu se ovde radi. Zašto pojedini ministri insistiraju, i vi to morate da prihvatite da bi vam se održala Vlada, da ih prate skupštinski odbori koje će da vodi poslanik iz njihovih redova. Ili možda mislite da će narodni poslanik, predsednik skupštinskog odbora moći da kontroliše ministra koji mu je predsednik stranke. Molim vas još jednom da razmislite, da se ne vraćamo u 2001. godinu. Mi nećemo učestvovati u radu odbora čije sednice saziva narodni poslanik pripadnik stranke koja je dala ministra, čiji rad taj odbor treba da prati. Samo još jednom razmislite, mi ne insistiramo na tome da se vi privedete principima, o tome će građani Srbije reći svoju reč, ali mi ćemo na ovome insistirati, a vi kako god želite. Hvala vam.
Hvala puno. Da li još neko od poslanika želi reč? Narodni poslanik Slobodan Gavrilović, izvolite.
Poštovani predsedniče, dame i gospodo poslanici, primedba koju je izneo gospodin Nikolić može da se posmatra i principijelno, ali onda mora da se posmatra u jednom nizu koji podrazumeva ne samo jedan skupštinski saziv. O čemu je ovde reč? Da li je vladajuća većina sastavljena od jedne ili pet stranaka to je sasvim nebitno za one koji su u opoziciji, oni čine svoj ugovor kojim utvrđuju kako će da rade. Ja imam razumevanja i voleo bih da je utvrđen u toj koaliciji možda drugačiji odnos, ali to je pitanje vladajuće koalicije, to čak nije pitanje ovog doma u tom pogledu. Evo primera, recimo, kada je SPS imao većinu i radikali kažu: sutra ćemo mi osvojiti kompletnu vlast – kako će onda oni imati kontrolu na onom delu odbora koji pripada njima i deo opozicije. Mora onda biti predsednik odbora iz te stranke kao što je i ministar. Nije garancija kontrole samo da je neko iz druge stranke, garancija kontrole je ono što je ustavno pravo svakog poslanika, bez obzira da li je on pripadnik opozicije ili vladajuće većine, da vrši kontrolu izvršne vlasti. Da li će je bolje vršiti opozicija ili pozicija to je pitanje koje može da se utvrdi tek nakon jednog mandata. Uvek je razumnije i logičnije da će opozicija više insistirati na određenim stvarima, ali izneo sam princip po kome nije moguće da se princip menja od jednog saziva do drugog saziva. Princip mora da važi i za ovaj saziv i za saziv kada će biti samo jedna stranka na vlasti. Šta ćemo onda da radimo? Da li ćemo onda da kažemo da nema pravo da onaj ko ima većinu da ima bilo kog predsednika odbora, jer, zaboga, ima ministra u 10, 20, u svim resorima. To onda nije princip.Ovo je jedan hir u kome se traži prostor za ono što se hoće obrazložiti navodno nekim principom. Princip podrazumeva da on može biti poštovan i onda kada većinu vladajuću čine dve, tri, pet stranaka ili samo jedna stranka. Ako taj princip nije dovoljan za oba slučaja, onda to nije princip, onda je to zahtev, onda je to volja politička. Ja mogu da poštujem političku volju, ali ne želim da se ona proglasi principom. Princip podrazumeva da on može da važi u svakom trenutku, u svakoj situaciji. Ovo nije slučaj sa ovim principom i zbog toga je za mene neprihvatljivo da opozicija uređuje odnose u vladajućoj koaliciji. Ona može biti sa njima nezadovoljna i može da izrazi svoje nezadovoljstvo na razne načine, ali ne može da kaže kako ćemo mi unutar vladajuće koalicije da se organizujemo. Opet, naglašavam, voleo bih da je drugačiji dogovor kod nas, ali takav je, zato ćemo ga poštovati i mi, a mora ga poštovati i opozicija ako želi da nas posmatra kao partnere, a ne da uvek traži samo razloge za određen vid isprike, za neučešće u ozbiljnim poslovima. Hvala.
Hvala puno. Replika, Tomislav Nikolić, izvolite.
Prvo, ja nikada nisam bio hirovit čovek, a sada sam u godinama kada to ne može ni da mi nadvlada. Ne želim da uređujem odnose u vašoj koaliciji. Ja samo upozoravam javnost da ti odnosi nisu uređeni, da vi sami jedni drugima ne smete da prepustite kontrolu. Naravno da će doći vreme, posle sledećih izbora, kada će jedna stranka da vodi Srbiju. I ja vam sada obećavam, ukoliko budete u Skupštini, preuzmite sve odbore. Sa zadovoljstvom ćemo da prepustimo sve odbore opoziciji. U tim odborima imaćemo većinu. Znači, odbori će izglasavati ono što želi vlast, ali ne želimo da vas diskriminišemo tako da vam ne sazivamo sednice. Ovde se radi o sazivanju sednica i o stavljanju tačaka na dnevni red, samo se o tome radi. Uopšte ne razumem zašto ministar iz Nove Srbije nema poverenja da predsednik nekog odbora bude iz DS. Uopšte mi nije jasno kakva je to koalicija ako on mora da insistira da predsednik odbora bude iz njegove stranke: ako Mlađan Dinkić insistira da predsednik Odbora koji njega prati bude iz G17 plus, da predsednik Odbora za zdravlje, čiji je ministar iz G17 plus, bude obavezno iz G17 plus, da ministra spoljnih poslova prati predsednik Odbora iz DS. Kakav je to princip? Niti hoću, niti mogu da uredim odnose između vas. Samo kažem šta bi bilo moralno, a i sami ste toga svesni kada kažete da biste voleli da je na drugi način uređeno. Što biste vi to voleli? Što biste vi to voleli ako je ovo normalna stvar? Voleli biste normalnu stvar. Normalna je stvar da ministar podleže kontroli. A kontrolu ne može da vrši predsednik odbora iz njegove stranke. Ne može! Kako vam to nije sumnjivo? To mora da bude sumnjivo. To je osnov za korupciju, mito, kriminal, nemoral, za sve. To je znak da Skupština služi Vladi Republike Srbije do te mere služi ministrima, ne Vladi, ministrima pojedinačno. Ponašajte se vi kao da je to normalno, nastavite vi da radite. Taj rad u odborima uopšte nije važan, koliko vi to predstavljate javnosti Srbije. Na kraju se sve ovde raščisti i raspravi. Taj rad u odborima je maska za vlast od 2001. godine naovamo. Mi ćemo rad u odborima da načinimo važnim, čak ne mora ni da bude skupštinske rasprave, sve će na odborima da se raspravi. Radite vi šta god hoćete na tim odborima, mi vas čekamo u Skupštini. Ali, ja vam samo jednu stvar kažem – sami ćete između sebe da gunđate kada budete videli šta to znači, posebno kod malih političkih stranaka članova koalicije koje su insistirale da predsednici odbora budu iz njihovih redova. Videćete u stvari šta to znači, kada vi kao najveći ne budete mogli da vodite Vladu Srbije, nego će svaki, tamo, ministar pojedinačno da je vodi, zato što je u Srbiji najveća bitka da osvojiš 5%, ne 30%. U Srbiji se stranke bore da osvoje 5% da bi mogle da vladaju Srbijom i da spreče one koji osvajaju 30% da Srbijom vladaju. Ne ucenjujem vas, odbori imaju većinu, odbori će moći da rade, samo vam kažem – ako ne poštujete opoziciju, ne očekujte da opozicije poštuje vas. Posebno nemojte sa ove govornice da govorite kako ćete ta pravila vi da poštujete, pa će morati i opozicija. Opozicija ne mora ništa. Opozicija zaista ne mora ništa. Videćete da ne mora. A sada vam odmah govorim – nećemo učestvovati u radu stranačkih odbora, samo skupštinskih. Ono što imate na stranačkim organima da raščišćavate, raščišćavajte u prostorijama stranke, a ne u Narodnoj skupštini Republike Srbije. Skupštinski odbori ne mogu da liče na sastanke delova stranaka, nego isključivo na rad narodnih poslanika. Zbog toga vi terajte svoje, mi ćemo svoje, biće ove godine još izbora, neke nećete moći da izbegnete iako želite, mi vas tu čekamo, a naše je da upozorimo građane Srbije kako mi zamišljamo tu demokratiju. Naše je da upozorimo građane Srbije, diktatorski režim Slobodana Miloševića imao je Poslovnik koji ste vi pet puta do sada menjali i svaki put ga činili sve lošijim po narodne poslanike, ne po poslanike opozicije ili vlasti, po narodne poslanike. Otkako ste vi došli 2001. godine na vlast, od 5. oktobra 2000, narodni poslanik ne predstavlja ništa. Vi to dokazujete i u ovom sazivu. E, sad, što i neki od vas ne misle kao vi, pa će možda da se priključuju ovakvim stavovima, to je samo znak da kod vas nešto veoma, veoma škripi. Ništa ja vama tu niti pretim, niti vam se mešam u odnose, ja sam jedva čekao da se ovako napravi ova koalicija; da ovi Koštuničini konačno uđu kod vas u tor i da više Srbija ne kaže – možete jedni sa drugima. Vi ste se sada sastavili koji možete, a moje je samo da pokažem kako vi to u stvari mislite da vladate.
Zahvaljujem. Za reč se javio narodni poslanik Zoran Šami, izvolite. Obaveštavam vas da će sednica Zakonodavnog odbora da se održi u ''plavom salonu'', u 10,30 časova.
Gospodine predsedniče, dame i gospodo narodni poslanici, javio sam se na repliku gospodinu Nikoliću, zato što sam ja jedan od prokaženih predsednika Odbora za prosvetu, gde je takođe ministar iz moje stranke. Odmah da vam kažem, meni je potpuno svejedno iz koje stranke dolazi ministar za prosvetu. Na potpuno isti način ću voditi Odbor bilo ko da je ministar. Pri tom, niko nije tražio, a ministar Lončar ponajmanje, da ja budem ili da iz DSS bude predsednik Odbora za prosvetu. Tog sam se posla poduhvatio, zato što preko 30 godina radim u prosveti. U principu, mislim da naša navika da svi sve umemo, to naprosto nije dobro, meni ne bi palo na pamet da vodim neki Odbor za zdravlje o kojem pojma nemam. Dakle, gospodine Nikoliću, nisam predsednik tog odbora da bi omogućavao marifetluke ministra, korupcionaške priče i sve ostalo što ste kazali i ne bih na ovaj način da pričamo. Meni je, lično, potpuno svejedno da li je iz bilo koje stranke postojeće koalicije ministar prosvete, potpuno na isti način bih radio, a verujem i veliki broj svih onih koji su se prihvatili toga da budu predsednici odbora da će tako i da rade, uključujući i predsednike odbora koji dolaze iz vaše stranke.
Izvolite, gospodin Tomislav Nikolić.
Zaista nisam mislio na vas, ali kada ste toliko čestiti, recite mi da li ste pitali ministra prosvete što laže gde je uhapšen gospodin Tolimir. Jes', jes'. Ajde malo dublje da to sagledamo. Kako će naša deca da budu vaspitavana u školama ako ministar prosvete laže!
Zahvaljujem. Replika, narodni poslanik Slobodan Gavrilović.
Da bismo neke stvari razjasnili do kraja, nije tačna tvrdnja koju je ovde izrekao Tomislav Nikolić da mi kao većina imamo većinu, kao što će oni imati sutra u svim odborima. U većini odbora, nažalost, ne znam kako, i skrećem pažnju na to i predsedniku Skupštine i ostalima, da je to za mene potpuno nepojmljivo, da u većini odbora vladajuća većina nema većinu. Odbor za kulturu je jedan od takvih odbora. Odbor za spoljne poslove je jedan od takvih odbora i tako dalje. To je prosta matematika. Pogledajte, u 11 odbora vladajuća većina nema većinu. To nije matematički i logički ispravno. U tom slučaju, razumeo bih strepnju opozicije ako bi neko od predsednika odbora zloupotrebio to pravo pa ne bi sazvao sednicu odbora, onda bi razumeo da neko napusti sednicu, a dok se ne napravi takav razlog, onda ne vidim razloga da se unapred preti time. To je jedan argument. Drugi je vezan za ono što predstavlja suštinu rada odbora. Predsednik odbora, posebno u odborima gde on nema većinu, ne može da donese nijednu odluku bez većine. Znači, ni dnevni red ne može utvrditi bez većine. Ali dajte da počnu da rade odbori, pa da onda vidimo da li oni rade kako treba da rade ili kako ne treba. Sumnja, koja se razvija ovde a priori, ne doprinosi popravljanju odnosa, o kome je govorio gospodin Dulić u svom inauguracionom govoru.
Po Poslovniku se javio narodni poslanik Slavko Jerković.
Dame i gospodo narodni poslanici, javljam se po članu 225. i 226. Poslovnika. Tražim jedno obaveštenje od vladajuće koalicije, a tu su i prisutni ljudi, koliko vidim, koji mogu da odgovore na neki način da bi zadovoljili građane Grmovca koji drugi dan u opštini Zemun spavaju i sede na stepeništu. Samim tim ometaju rad opštinske uprave. Juče su, dame i gospodo narodni poslanici, stanovnici Grmovca, bar njihovi predstavnici, u većem broju, bili u Gradskom sekretarijatu za urbanizam i građevinarstvo. Zamislite kakav su odgovor dobili, za ono najvažnije među najvažnijim u životu, da imaju struju s kojom kubure već duži niz godina – idite vi kod radikala, neka vam oni to regulišu. Idite u Opštinu Zemun i ne mrdajte odatle. Te reči je izustio načelnik, gospodin Nenad Komatina. On pripada stranci DSS. Valjda će ovo čuti i videti i gospodin Aligrudić, pa bih ga zamolio da okrene telefon i da svom načelniku kaže da se građani Srbije ne smeju deliti u njihovim pravima. Na taj način se ne smeju sticati politički poeni. Ne možemo mi građane Srbije u Opštini Zemun primati po političkoj pripadnosti, po boji, po veroispovesti ili ne znam po čemu drugom. Mi treba da predstavljamo servis građana. Treba konačno da shvatimo da smo svi mi ovde u ime građana, te da treba maksimalno da preduzmemo sve da se njihova prava ostvare. Znam vrlo dobro da su vama puna usta integracija, Evropske unije i svega ostalog, ali nećete vi nikada videti EU. Možda će vas stotinak iz vladajuće koalicije otići sa kartom u jednom smeru, ali do tada, jeste da je gospodin Bogdanović bolestan... (Predsednik: Vreme.) Evo, završavam, ali je tu njegov zamenik koja je obećala da će problem Grmovca biti rešen i to vrlo brzo. Opština Zemun je sa svoje strane učinila sve i donela Zaključak 4. juna ove godine da je spremna da obešteti sve vlasnike određenih parcela, drugim rečima, njiva, gde treba da se postavi dalekovod. Od gradske vlasti se ne traži nijedan dinar. Sami stanovnici Grmovca su obezbedili sredstva, a ostaje samo paraf, odnosno potpis, ta jedina saglasnost koju Komatina treba da potpiše, da bi konačno građani Grmovca ugledali svetlost dana, da bi imali struje. Grmovac se nalazi svega 20 kilometara od Beograda. Učinite sve za građane Srbije, pa onda gledajte pravac integracija, idite gde god hoćete, ali bez nas, molim vas. [[Aplauz.]]
Hvala. Po Poslovniku se javio narodni poslanik Ognjen Mihajlović, izvolite.
Član 104. Poštovane kolege, moram da vam obnarodujem jednu vrlo ružnu, neotesanu stvar, da tako kažem. Ovih dana treba da se dogovorimo oko toga ko su naši članovi delegacija koji učestvuju u radu raznoraznih spoljnih kongresa, odbora i slično. Jedna od tih delegacija trebalo je ovih dana da ode na sastanak Svetske asambleje pravoslavlja ili Unije pravoslavlja, kako se to još zove. Međutim, naš veliki demokrata, čovek kome su puna usta demokratije, kome je važnija borba za demokratiju, nego pripadnost njegovoj stranci, a samim tim i borba za stavove njegove stranke, bar se tako deklariše i pokušava takav imidž da stvori u ovom narodu, već, nekih, petnaestak godina, gospodin Dragoljub Mićunović, kojeg sam do ovog dana poštovao, moram da kažem, svojevoljno je, na svoju ruku, kao predsednik Spoljnopolitičkog odbora, odlučio da mi svoju delegaciju ove godine, 19. juna, ne pošaljemo u Kazahstan na zasedanje ove pravoslavne asambleje. Ovo nekome možda zvuči kao minorna organizacija, ali ona to zaista nije. Trebalo je gospodin Mićunović malo i o tome da se informiše, pre nego što svojevoljno i na svoju ruku donese ovakvu odluku. Naime, mi srpski poslanici i u prošlom sazivu, nekadašnje, nažalost, razorene Skupštine Srbije i Crne Gore, vodili smo veliku borbu u ovoj asambleji. Tu smo imali, hvala Bogu, podršku naše braće Rusa, naročito iz političke partije – Naš dom Rusija, koja pripada predsedniku Putinu. I samo zahvaljujući njima uspeli smo svaki put do sada da se izborimo za srpsku pravdu, za istinu koja se nama događa. Upozoriću vas na jedan bitan događaj – to je taj 17. mart koji nam se desio na Kosovu. Odmah posle tog nesrećnog 17. marta imali smo sastanak ove asambleje, na kojem su pravoslavni poslanici iz Albanije pokušali da proture jednu deklaraciju u kojoj smo mi Srbi okrivljeni za ono što se desilo 17. marta. Naravno, to nije uspelo, ponavljam, uz pomoć naše braće Rusa iz partije Naš dom Rusija. Ta deklaracija nikada nije ugledala svetlo dana. Smatram da je nedopustivo, čak nemoguće, u jednoj demokratiji koja, istina, nije baš zrela kao ova naša, da se tako nešto dešava, da čovek na svoju ruku zaustavi saradnju koja se vrlo uspešno, uz velike muke doduše, razvijala sa svim ostalim pravoslavnim poslanicima, a napomenuću vam da ih ima čak i iz Australije, Kazahstana... (Predsednik: Vreme, gospodine Mihajloviću.) Uskoro završavam. Ako je to, gospodine Mićunoviću, ta demokratija za koju se vi zalažete, onda ja zaista nisam demokrata.
Zahvaljujem se. Povredu Poslovnika reklamirao je narodni poslanik Momir Marković, izvolite.
Član 225, gospodine predsedniče. Dame i gospodo narodni poslanici, kada je 1996, 1997, 1998. godine reka izbeglica iz Republike Srpske Krajine i Republike Srpske krenula put Srbije, mnogi su se zadržali u Zemunu, upravo zbog toga što su znali da su u Zemunu srpski radikalni na vlasti i da će im pomoći. Vi ste ih slali od prihvatnog centra do prihvatnog centra, od sportske sale do sportske sale. I danas širom Srbije žive u prihvatim centrima. Formirali smo nekoliko naselja na teritoriji Opštine Zemun. Jedno od najproblematičnijih, za vas najproblematičnijih naselja, jeste naselje Grmovac. Jedanaest godina, na 15 kilometara od ove skupštinske sale, građani Srbije žive u najgorim mogućim uslovima, bez vode, bez struje. Pri tom, da obavestim građane Srbije, vodu smo mi, Opština Zemun je vodu dovela do naselja, 26 trafo-stanica i kompletna infrastruktura, kompletan materijal je bio pripremljen. Gde se sada taj materijal nalazi, trebalo bi da pitate one koji su od 2000. do 2003. godine vladali u Opštini Zemun. Danas, zahvaljujući samovolji jednog činovnika u Gradskoj skupštini, ti ljudi ne mogu dobiti struju iako su platili i dali zadnji cent i za bandere i za trafo-stanice i za mrežu, i sve je urađeno, razvučeno, još da potpiše taj gospodin i da se struja ljudima pusti. Dokle mislite, vas gospodo iz DSS-a pitam, pošto je taj vaš sekretar, dokle mislite da maltretirate građane Srbije, građane Beograda? I još jedna stvar, gospodine predsedniče, na prošlom sastanku sam postavio nekoliko poslaničkih pitanja, a vaš potpredsednik koji je izgleda protumačio samo korice Poslovnika, i dalje nije stigao, reče mi da nemam pravo. Pošto se vi razumete u Poslovnik, koristim priliku da ta poslanička pitanja ponovim. Dvadesetsedmog oktobra 2006. godine, iz kancelarije 708, Agencije za privatizaciju nestao je lap-top u kome su se nalazili svi podaci za EPS, za NIS i za Bor. Mesec dana kasnije iz kancelarije 712, takođe je nestao lap-top u kome su se nalazili ostaci podataka za EPS i NIS, pa pitam – da li vi to spremate privatizaciju, ''burazersku'' privatizaciju za ova tri preduzeća? Kome su to bili potrebni ti podaci, od onih koji će na tenderu učestvovati? Pitam vas dalje – da li je tačno da je u Agenciji za privatizaciju nestalo dva miliona evra i da su zbog toga ostavke podneli: Časlav Petrović, izvršni direktor, Vladimir Galić, generalni direktor, Aleksandar Pravica, direktor tendera, Željko Matijević, direktor centra za aukcije i Goran Obradović, direktor centra za kontrolu? Dalje, pitam – da li je tačno da je u adaptaciji prostora u "kamenoj zgradi" pošte, preko puta onog zdanja Skupštine, samo za adaptaciju potrošeno 160 miliona dinara? Postavio sam pitanje i potpredsedniku koji se najbolje razume u građevinu da mi kaže koliko je to novih kvadrata zgrade moglo da se napravi za ovih 160 miliona? Dame i gospodo narodni poslanici, Ali-baba i 40 eksperata privodi privatizaciju u Srbiji.
Hvala vam puno. Da li želite da se nadležnim ministarstvima prosledi ovo kao poslaničko pitanje? (Da.) Po Poslovniku se javio narodni poslanik Nada Kolundžija, ali ona nije tu, pa reč ima gospodin Gojko Radić, potom narodni poslanik Dragan Todorović.
Reklamiram članove 120. i 226. Ja dugujem jedno izvinjenje građanima Subotice, pošto sam zadnji put izneo podatak da gospodin Čakanj nije još uspeo da kupi Privredu komoru u Subotici, a ja sam pogrešio, evo već je ušao u podrumske prostorije i njegove su. Znači, uzeo je temelj i još dok se malo zgrada uruši, pa postane manje vredna, onda će da kupi i ovaj objekat i imaće svoju ulicu. Ne znam u koja vremena se vraćamo. Nekada su građaniSubotice otkupljivali svoj grad od vlastodržaca da bude građana Subotice, a danas je vlast u Subotici Savez vojvođanskih Mađara. Taj isti grad se prodaje jednom čoveku, i on, postaje jednostavno dominantan,postaje vlasnik celog grada. U Beogradu postojeće strukture ćute i sve aminuju. Nas u SRS to ne iznenađuje, ali evo za javnost Srbije da znaju, nije to čudo, kada ministri Vojislava Koštunice ne izlaze iz Lovačkog doma na Makovoj sedmici, poznato za Subotičane, prema granici Kelebija, večeraju i druže se. Onda nam je jasno da se ovakvi aranžmani sklapaju i da prostori koji basnoslovno vrede odlaze za urušene zgrade. Evo samo jedan podatak koji ne može da prećuti ni tužilac, ni Vlada, ni Agencija za privatizaciju. Kada je u Subotici privatizovana "Minerva" tada je prema Agenciji otišla dokumentacija da "Minerva" raspolaže sa prostorom od 1900 i nešto kvadrata. Kada je gospodin Čakanj dogovarao zamenu prostora sa opštinom Subotica, onda "Minerva" odjednom ima poslovnog prostora od 2600 i nešto kvadrata. Znamo da je 2004. godine privatizovana, da nije radila, nije funkcionisala, da se nije obnavljala, nije proširivala svoj poslovni prostor, znamo da je 2005. godine "Minerva" imala ukupan obrt sredstava od 21.000 dinara – gde su bili zaposleni, gde su plate zaposlenih i kako je ispunjavala obaveze prema Agenciji za privatizaciju. Očito je da se radi o kriminalu i da je pljačka u pitanju. Ja ovde ponovo pozivam predsednika Skupštine, pošto dolazi iz Subotice iz DS, i pozivam potpredsednika opštine Subotica, tu je, evo ga, sedi u klupama kao narodni poslanik, neka kaže da li su ovo izmišljeni podaci i neka dignu svoj glas. Pročitao sam u novinama oglašava se predsednik DS u Subotici i kaže treba preispitati. Pa mi svi u Subotici znamo da za to treba da idu u zatvor, nema šta tu preispitivati, i svi učesnici u ovoj aferi treba da idu u zatvor. Nema se šta tu preispitivati. Nije to kvasac, pa zamesili hleb i onda on raste. Kako to da je ova zgrada "Minerve", ona se ruši, a narasla, ima višak kvadrata. Gospodo iz DS, gospodine predsedniče, vi morate da se zabrinete i morate da izađete za ovu govornicu, da tražite da se izvede pred sud, da se nađe ko su počinioci i ko su organizatori ove akcije, ove pljačke državne imovine.
Vreme.
Ne može da se prelazi preko ovakvih stvari. Ne može da se ćuti o ovome, i ne možete i vi iz DS da ovako olako pređete. U Subotici je brisano do 2003. godine 206 lokala što je uglavnom bila imovina Republike Srbije. Ne možemo da ćutimo više o tome, ne možemo. Ne bi bio problem da su to postoje pojedinci, neko kome treba da preživljava i da zapošljava, nego se sve jednostavno upućuje i sve ide jednom pojedincu u ruke. Imaćemo gospodara nadSuboticom, jednog čoveka.
Hvala vam puno. Po Poslovniku se javio narodni poslanik Dragan Todorović, pa potom narodni poslanik Jovan Damjanović.
Dame i gospodo narodni poslanici, javljam se po članu 226. Hteo bih da obavestim Skupštinu i građane Srbije da u Hagu počinje novi zločin, da je predsednik Republike Srpske Krajine Milan Martić osuđen na 35 godina robije. Drugi predsednik Republike Srpske Krajine, prvi je ubijen ili se ubio, zato što je bio nateran da lažno svedoči i verovatno pod pritiskom savesti više nije mogao da izdrži. A Milana Martića su osudili na 35 godina! Osudili su ga zato što je pokušao bar malo da odbrani srpsku nejač. Ja vas podsećam da je posle akcije "Bljesak" i "Oluja" na teritorije Evrope posle Drugog svetskog rata izvršeno najveće etničko čišćenje, da je preko 500.000 Srba proterano! Oni koji su pokušali, bar malo, da odbrane svoj narod oni se u haškom kazamatu osuđuju na doživotne kazne ili na kazne od 35 godina. Meni je jasno zašto vi dobacujete. Jer vi ste, zato što ta institucija služi protiv Srba, i uhapsili Zdravka Tolimira ovde na Bežaniji i prebacili ga u Republiku Srpsku, pa ga iz Republike Srpske prebacili u Haški tribunal. Vi ste sredstvo Haškog tribunala, sredstvo Amerike, Zapada, kojim ona pokušava da definitivno uništi srpski narod i da uništi Srbiju. Pogledajte, iz svih srpskih zemalja, Republike Srpske Krajine kompletno vojno, policijsko i političko rukovodstvo nalazi se u Haškom tribunalu. I kakva je tu pravda za Srbe u odnosu na ostale učesnike u raspadu bivše SFRJ. Odnos je otprilike 90 odsto Srba, a 10 odsto ostalih. Imali ste prilike da čujete koliko je svedoka samo ovde u Srbiji haško tužilaštvo pokušalo da podmiti i da uceni, ne bi li lažno svedočili u procesu dr Vojislavu Šešelju. Vi verujete u Haški tribunal, a dr Vojislav Šešelj se pet godina nalazi u tom tribunalu, a da suđenje nije počelo. Vi verujete zato što ste dovedeni da izvršavate sve naloge onih koji su formirali Haški tribunal. Jer njih interesuje Haški tribunal da bi prikrio suštinski njihove zločine. Ne postavljate pitanje za zločine koje su izvršili 1999. godine, njih ste abolirali, iako su ovde pred našim sudom bili osuđeni, odmah ste ih oslobodili. Zašto, ako nisu krivi? Zašto ste morali taj čin da počinite? Danas vam jedan od onih koji rukovodi zločinom nad Srbima javno saopštava da će Kosovo i Metohija biti poklonjeno Albancima, a vi i dalje na kolenima sa zahvalnošću sve to primate.
Hvala. Povredu Poslovnika reklamirao je narodni poslanik Jovan Damjanović.
Javljam se po Poslovniku, član 226. Svaki poslanik ima pravo na obaveštenje i objašnjenje. Čuli smo u petak ovde iznošenje dr Rajka Đurića, koji je napomenuo i opomenuo, u vezi gospodina Ljuana Koke da čini razne velike manipulacije: i trgovinu živim ljudima, da je pravio pasoše, da je uzeo veliki novac. Stoji da je sve to učinjeno, ali pitamo gospodina Rajka Đurića – ko je podržao ovo u ovoj državi? Nije mogao Ljuan Koka sve to da radi sam ako nije imao podršku od pojedinaca u institucijama sistema. Što se tiče morala, etike, poštovanja i korupcije mislim da najmanje ima pravo gospodin Rajko Đurić da govori. Oni svi govore o korupcijama, treba hapsiti, treba ovo, treba ono, ali ne govorimo o nekim pitanjima koja su vrlo značajnog karaktera u našoj državi. Napomenuću vam, Dekadu Roma je potpisalo osam država jugoistočne Evrope, a u ime naše države potpisao je dr Vojislav Koštunica, kao premijer Vlade Srbije. Upravo, Dekada Roma se sastoji od: obrazovanja, iskorenjavanja siromaštva, stambenog pitanja i zdravstva. Apelujem na ovu skupštinu i na gospodina predsednika Skupštine, moguće je da je napravljen lapsus, da se oformi skupštinski odbor za Dekadu Roma u našoj državi. Zašto to govorim? Znamo da su u Nacionalnom savetu zaista bile velike manipulacije, korupcije, mito, za koje treba da se odgovora. Međutim, ti ljudi su bili prepušteni sami sebi, nemaju kontrolu, neko je znao to u državi. Imamo evidenciju da je učinjen veliki kriminal u Nacionalnom savetu, to nije afirmacija ni naše države, ni našeg naroda, a osobito romskog, koji je očekivao mnogo od Nacionalnog saveta. Nacionalni savet je telo koje koordinira sa državom. Ako je to telo koje koordinira sa državom, a napravilo velike kriminalne radnje i korupcije, to je strašno. Zato ja apelujem da se oformi skupštinski odbor za Dekadu, kako bi mogla da bude kontrola i kako bi se sprovela ta Dekada u onim pravcima, u interesu građana, za koje je to već izglasano i potpisano. Još nešto, zamolio bih i apelovao bih ovde u Skupštini. Građani Grmovca su građani Srbije. Građani Grmovca nisu građani Srpske radikalne stranke, nego ove države u kojoj svi zajedno živimo. Apelujem na svest, apelujem za humanost, da se omogući tim građanima, kao i drugim građanima u našoj državi, da dobiju struju i sve ono što im treba da bi živeli kao normalni građani u našoj državi. Hvala.
Hvala. Povredu Poslovnika reklamirao je narodni poslanik Nemanja Šarović. Obaveštavaju se narodni poslanici da će 3. sednica Odbora za kulturu i informisanje biti održana danas, u 11,00 časova, u plavom salonu. Molim sve poslanike i članove Odbora da prisustvuju sednici. Izvolite.
Dame i gospodo narodni poslanici, javio sam se u skladu sa članom 226, dakle, ne da reklamiram povredu Poslovnika jer tu nema šta da se reklamira, nego da u skladu sa ovim članom zatražim obaveštenje i objašnjenje od predsednika Narodne skupštine, gospodina Olivera Dulića. O čemu se radi? Pre dva dana, kako smo imali prilike da saznamo u medijima, održana je u Vršcu Izborna skupština Pokrajinskog odbora Demokratske stranke. Tu je, naravno, bio prisutan i gospodin Dulić i tu se predsednik Narodne skupštine Republike Srbije i obratio prisutnima. Oliver Dulić, sad ću citirati, objasnio je da – ''Pošto smo mi Vojvođani na privremenom radu u Beogradu, trudimo se da pomognemo Beogradu i Srbiji, da prikažemo kako mi funkcionišemo, kako mi međusobno razgovaramo, da pokažemo da nije sramota biti fin i kulturan, tolerantan, da kada je čovek fin ne znači da je slab, i da je snaga u kulturi i da je to poruka koju mi iz Vojvodine nosimo''. Nakon ovoga, nakon što sam ovo pročitao, zaista nisam imao šta da kažem nego – sram vas bilo gospodine Duliću! Ko ste vi da dolazite u Beograd i da na ovaj način delite lekcije građanima Beograda? Mogu li se na gori način, gospodine Duliću, nipodaštavati građani, birači, a podsetiću vas da u Beogradu živi četvrtina građana Republike Srbije, dakle, skoro dva miliona ljudi, nego tako što ćete im vi iz Vršca krajnje nadmeno i krajnje nadobudno čitati lekcije o finoći, o kulturi i o lepom ponašanju? Zaista mislim da nema čoveka u Beogradu koji ovo neće smatrati uvredljivim. Dobro bi bilo da se izjasne poslanici i drugih stranaka, i Demokratske stranke Srbije i Demokratske stranke, ali ja u ime poslaničke grupe SRS, u ime skoro 90.000 članova SRS u Beogradu, i 270.000 birača, koji nisu ni nekulturni, koji nisu netolerantni, koji znaju da razgovaraju i koji znaju da to nije sramota, tražim od vas, u najmanju ruku, izvinjenje. Zaista se nadam da nećete i ovoga puta, kao što vam je to običaj, samo preći preko onoga što narodni poslanici, kada se jave u skladu sa Poslovnikom, izgovore, nego da ćete, poštujući Poslovnik, dati zaista objašnjenje da li su ovo, mada nije sporno da su ovo vaše reči, jer se radi o citatu, da li ćete se u neku ruku pokajati i uputiti izvinjenje svim građanima Beograda i svim građanima Srbije.
Hvala. Povredu Poslovnika reklamirao je narodni poslanik Slaviša Topalović, izvolite.
Dame i gospodo, građani Srbije, samo da vas podsetim, naselje Grmovac nadomak Beograda, tačnije oko 20 kilometara od centra grada, sa 700 izgrađenih stambenih objekata i 2.000 građana i dece koji žive u naselju, već više od 11 godina, nemaju električnu energiju. Građani su se sami organizovali i finansirali električnu mrežu. Neki su od njih su podizali i kredite kako bi učestvovali u tome, ali nadležni organi im ne dozvoljavaju da se priključe. Zajedničkim snagama opštinskih organa opštine Zemun i građana Grmovca koji su, ponavljam, više od jedanaest godina bez električne energije u svojim domaćinstvima, dostiglo se dotle, posle toliko vremena Skupština grada, tačnije, gospođa Radmila Hrustanović je postavila uslov da se pribave saglasnosti preko kojih parcela u visini od osam metara prelazi kabl ili žica. U naredna dva dana su pribavljene odgovarajuće saglasnosti i sva potrebna dokumenta, ali opet nešto ne odgovara. Bez obzira što se svaki put izmisli novi razlog da se to spreči, mi pokušavamo zajedno sa građanima i uspevamo da to pribavimo, ali opet do priključenja električne energije još nije došlo. Gospodin Nenad Komatina iz Gradskog sekretarijata za urbanizam, tačnije načelnik, odgovoran je jer nedostaje njegov potpis na odobrenju ili na saglasnosti sa kojom može da se priključi električna energija. Juče, kada je delegacija građana bila kod gospodina Nenada Komatine on je rekao da idu kod radikala; oni su i dali da se tamo prave kuće, a za njih ste i glasali. Šta znači to – za njih ste glasali? Znači, gledaćemo građane ko za koga glasa ili kome odgovara koja politička opcija, pa ćemo tako da im obezbedimo osnovne uslove za život. Da podsetim gospodina Nenada Komatinu: u naselju Grmovac pošto nisu svi prijavljeni na toj adresi, jer ljudi ne mogu da opstanu preko cele godine tamo bez električne energije, stanuju privatno svuda po okolini, pa čak i u Beogradu, tačnije, njih samo 70 ima pravo glasa i njih 70 je glasalo za SRS. Gospodine Komatina, zbog 70 glasova koji su građani Grmovca dali Srpskoj radikalnoj stranci vi onemogućavate priključenje električne energije za 700 stambenih objekata i 2.000 stanovnika zajedno sa njihovom malom decom. Tim rečima je čovek koji može da zaustavi agoniju građana Grmovca i da je pozitivno reši ...
Gospodine Topaloviću!
Izvolite, gospodine predsedniče.
Molim vas, vreme je. Tri minuta i 23 sekunde, već čitate taj tekst. Zamolio bih vas samo da požurite.
Ja bih vas zamolio samo da mi omogućite da završim, jer je ovo informacija za sve građane Srbije. Nemojte da učestvujete u ovome što radi gospodin Komatina i DSS. Dame i gospodo, Nenad Komatina iz Demokratske stranke Srbije, kadar Vojislava Koštunice, sprečava građane Grmovca, njih oko 2.000 zajedno sa decom, da imaju osnovne uslove za život, a to je, da dobiju električnu energiju. Gospodine Komatina, isključite vi sebi struju 11 dana pa da vidimo kako ćete da izdržite. Samo 11 dana! A zamislite koliko je 11 godina bez električne energije! Gospodine Komatina, da li znate koliko dece ima u tom naselju? Vi njima ne dozvoljavate, ponavljam opet, osnovne uslove za život. Vašim potpisom to onemogućavate. Šta je tu pozadina svega? Da li je glavni problem u nekoj proviziji, možda kod vas u Sekretarijatu za urbanizam? Poznato je da se kod vas za obične urbanističke uslove za bilo koji objekat čeka do šest meseci pa i više, a ako neko malo časti dobije ih u vrlo kratkom i razumnom roku, pa čak taj rok ...
Gospodine Topaloviću, zaista, imali ste tri minuta, ušli smo u peti minut. Molim vas da sada siđete sa govornice, pa se javite ponovo da nastavite sa tim, ali ne možemo da dopustimo čitav govor pet minuta po povredi Poslovnika, pozvali ste se na član 103. koji kaže: ''Govornik može da govori samo o pitanju koje je na dnevnom redu''. Vi ste reklamirali povredu Poslovnika u članu 103, ja sam vam dopustio da govorite, ali ste preterali sada, jer ste prešli peti minut.
U tom Poslovniku stoji još da ne sme da se dobacuje govorniku dok je za govornicom.
Dobro, napustite sada govornicu i javite se po Poslovniku posle pa ćete to da prijavite. Reč ima narodni poslanik Milorad Buha, odnosno po Poslovniku, pa potom po Poslovniku gospođa Vjerica Radeta.
Dame i gospodo narodni poslanici ne reklamiram povredu Poslovnika nego se javljam u vezi člana 225. i 226. Poslovnika. Moram se vratiti na naselje Grmovac, s obzirom na to da su moji zemljaci iz Republike Srpske Krajine u tom naselju. U ovom slučaju se radi isključivo o političkoj odluci moćnika grada Beograda, ali i republičkih organa koji ne dozvoljavaju priključenje na infrastrukturne objekte. U ovom slučaju je to Grmovac, opština Zemun, slična situacija je i u opštini Novi Sad. Iste probleme u Novom Sadu imamo sa javnim preduzećima, pre svega, elektroprivrede, koji ne dozvoljavaju priključenje na javno komunalne i ostale sisteme. Kada govorimo o prognanima iz Republike Srpske Krajine moramo reći da su oni proterani ratnim zločinom genocida i etničkog čišćenja, i da je na prostore Republike Srbije proterano preko 500.000 Srba i još 300.000 Srba koji su završili u Republici Srpskoj i drugim državama. U ratnom zločinu koji je počinjen na Srbima poginulo je 7.000 Srba. Pitam vas, ko brine o porodicama, o deci tih Srba koji su poginuli u Republici Srpskoj Krajini? Pedeset hiljada stanova u društvenom vlasništvu je ostalo Srbima. Niti jedan stan u društvenom vlasništvu do danas nije vraćen Srbima. Pored toga, moramo reći da je etničkim čišćenjem očišćeno 1.100 sela i zaseoka. Znači, radi se o jednom zločinu. Ovo što vi činite u opštini Zemun, konkretno u Grmovcu, i u ostalim naseljima je nastavak toga zločina genocida i etničkog čišćenja. Srpska radikalna stranka koja je učinila sve da pomogne izbeglom i prognanom stanovništvu činiće to i dalje. Nećemo dozvoliti da se nastavlja genocid nad Srbima iz Republike Srpske Krajine.
Zahvaljujem. Po Poslovniku se javio narodni poslanik Vjerica Radeta, narodna poslanica Vjerica Radeta, pa potom narodna poslanica Bojana Aleksića. Sad mi kažu da se ljutite na to, ja se izvinjavam.
Ne radi se o tome da li se ja ljutim ili ne ljutim, gospodine Duliću, već sam ja narodni poslanik po Ustavu, po Poslovniku, po rečniku srpskom. Dakle, nema razloga da se neko ljuti ili ne ljuti, ja sam narodni poslanik Republike Srbije, a vi ste gospodine Duliću prekršili članove 27, 104, 100, 225, 226. Poslovnika Narodne skupštine. Zaista je neverovatno. Prvo što se tiče člana 100. Kršite ga permanentno u trećem stavu. Gospodine Duliću, mislila sam onih prvih dana da se još uvek ne snalazite jer ste javno rekli da ne poznajete Poslovnik, ali sada već verujem da to radite svesno i zlonamerno. U obavezi ste, gospodine Duliću, da posle svake povrede, intervencije po povredi Poslovnika date obaveštenje narodnom poslaniku. To ste u obavezi. Pogledajte, nek' vam sekretar pokaže član 100. stav 3. Član 225, 226. – koji je nekoliko narodnih poslanika Srpske radikalne stranke ovde pominjalo i to iz konkretnog razloga koji se odnosi na činjenicu da građani Grmovca nemaju struju, da štrajkuju glađu, da gradski organi i Elektrodistribucija ne žele da im priključe struju, da su oni dali pare, da su im te pare pokradene, vas obavezuje, gospodine Duliću da prekinete ovu sednicu, da dođete do prave informacije i da narodne poslanike i javnost Srbije obavestite o tome šta je i kakva je prava situacija sa strujom u naselju Grmovac. Prekršili ste član 27. prvi stav, koji vas u tački 1, gospodine Duliću, obavezuje da vršite poslove predviđene Ustavom, a direktno sa tim u vezi prekršili ste član 104. gde ste povredili dostojanstvo Narodne skupštine. Niste se oglasili, gospodine Duliću, a do dva sata sam noćas gledala sve moguće vesti na svim televizijama, mislila sam možda ćete u neko doba da se oglasite i da objasnite građanima Srbije kako Mlađan Dinkić može da kaže da se neće na dnevnom redu ovog parlamenta naći predlog za izbor guvernera Narodne banke, da će taj posao i dalje raditi Jelašić i to do nekog mandata, ne znam, još godinu dana do kada mu je mandat. Dakle, gospodine Duliću, vidim da su prošla tri minuta, ali s obzirom na to da sam pomenula mnogo članova Poslovnika, očekujem od vas da nam objasnite da li vi ili Mlađan Dinkić vodite ovaj parlament, i da li vi kao predsednik Parlamenta imate svest o tome da je bilo neophodno da vi javno kažete Mlađanu Dinkiću da će Parlament poštovati član 5. Ustavnog zakona. Ali, vidim da vi nemate nameru to da uradite.
Zahvaljujem. Pružiću vam odgovor, naravno, gospođo Radeta. Što se tiče odgovora na prigovore o kršenju Poslovnika, većina primedbi na kršenje Poslovnika su informacije koje ja svakodnevno potpisujem u vidu poslaničkih pitanja koje odlaze nadležnim ministarstvima. Vi ćete sigurno odgovore na ta pitanja da dobijete. Priznaćete i sami da većina primedbi na kršenje Poslovnika nije u formi kršenja Poslovnika, nego je mnogo više u formi pitanja. Što se tiče informacije vezane za izjavu Mlađana Dinkića, Ustavni zakon član 5. vrlo jasno kaže i vrlo jasno definiše naredne tačke dnevnog reda sednice. Kao što ste videli, mi smo do sada imali sve one tačke koje su definisane Ustavom i zakonom i sigurno je da će biti i ta tačka na dnevnom redu. To je samo stav jednog od predsednika političkih stranaka. Nisam dužan da komentarišem stavove predsednika političkih stranaka. Što se tiče svih ostalih stvari, dužan sam i odgovor gospodinu Nemanji Šaroviću. Dakle, tačno je da je to moja izjava, kao što je tačno da je to deo jedne rasprave koju smo imali, gde je upravo postojala primedba da sam ja previše fin i kulturan u odnosu na određene poslanike koji se možda ne ponašaju tako. Samo sam hteo da kažem dabiti fin i kulturan nije znak slabosti. Nastaviću da budem takav, pri tom nisam imao nameru nikog da uvredim i povredim. Voleo bih kada bi način na koji komuniciramo bio na mnogo višem nivou, mada smatram da je do sada način komunikacije koji postoji među nama na sasvim pristojnom nivou, na tome vam se zahvaljujem. Hvala vam na primedbi. Hoću da kažem da nijednog trenutka nisam hteo da uvredim građane Beograda niti Srbije. Izvolite, naravno, dobićete reč po povredi Poslovnika, ali sam vam dao odgovor na pitanje koje ste mi postavili. Nadam se da će onda povreda Poslovnika biti po nekoj drugoj temi. Uvek ću vam odgovoriti kada uputite primedbu na kršenje Poslovnika koji se tiče konkretno načina na koji se sednica vodi. Problem sa tačkom 100. Poslovnika jeste u tome što se većina narodnih poslanika javlja da reklamira povredu Poslovnika, a da se zaista poziva na tačke na koje prosto ne mogu da dam nikakav odgovor. Šta da vam kažem kada reklamirate povredu Poslovnika član 225, da poslanik ima pravo da bude informisan. Slažem se da poslanik ima pravo da bude informisan. Nisam kriv ukoliko poslanik nije informisan o situaciji u nekom predgrađu Beograda oko situacije vezane za isključenje struje. Nadam se da će tim građanima biti uključena struja, a moram da vam kažem da sam nekoliko puta potpisao poslaničko pitanje koje je otišlo u određeno ministarstvo. Toliko. Reč ima narodni poslanik Bojana Aleksić, izvolite. Da li ste zadovoljni odgovorom koji ste dobili? (Vjerica Radeta, sa mesta: Moram da kažem za govornicom.) Možete da mi kažete ovako. Ukoliko niste zadovoljni, u danu za glasanje glasaćemo o kršenju Poslovnika. Dobićete reč odmah posle gospođe Aleksić. Izvolite.
Pozivam se na povrede Poslovnika na koje su se pozivale i sve kolege iz SRS koji su pominjali problem građana Grmovca. U ime DSS i nekoga ko je tu zadužen za grad Beograd, raspitala sam se u Sekretarijatu o čemu se radi, kako bih mogla da obavestim pre svega građane Grmovca, a i poslanike SRS koji su za to pitanje zainteresovani. Naime, situacija nije tako jednostavna kao što se ovde predstavlja. Opština Zemun je jednom broju građana podelila parcele koje nisu imale infrastrukturu. Kako bi dobile tu infrastrukturu, neophodno je da građani preko čijih parcela ta infrastruktura treba da pređe treba da daju svoju saglasnost. Upravo to vam je rečeno u Sekretarijatu, da treba da pribavite saglasnost 10-ak porodica preko čijih parcela treba da pređu ti vodovi da bi građani dobili struju. Kada to budete pribavili, Grad će struju obezbediti građanima Grmovca.
Hvala puno. Replika, gospođa Vjerica Radeta. Izvolite. Gospodine Šaroviću, pročitaću vam po redosledu javljanja: Zvonko Mihajlović, Nebojša Stefanović, Nemanja Šarović, Slaviša Topalović, Momir Marković. Moram da poštujem red. Vaši su poslanici pre vas. Svi ovi poslanici su se javili da reklamiraju povredu Poslovnika po redu. Izvolite.
Nisam se javila zbog kršenja Poslovnika, već zbog jednog neuobičajenog načina komuniciranja predsednika Parlamenta sa narodnim poslanicima. Znam da ste vi samo u skladu sa članom 100. stav 3. dali obaveštenje, onda bih mogla samo da vam kažem da li sam zadovoljna ili nisam zadovoljna vašim odgovorom. Gospodine Duliću, trebalo je da nekom potpredsedniku ustupite da nakratko preuzme vođenje sednice i da vi lepo izađete za govornicu i da kažete, kao narodni poslanik, sve to što ste rekli. Vi niste govorili samo konkretno odgovor na pitanje, odnosno komentar povrede Poslovnika koju sam ja iznosila. Ne možete, gospodine Duliću, da pitate narodnog poslanika – da li ste zadovoljni, pa da ja vama klimnem ili ne klimnem glavom ili da vam kažem jesam ili nisam. Najpre što to ne ulazi u zapisnik, zato što se to ne čuje, zato što ove devojke koje ovde lepo rade svoj posao ne mogu da čuju ako ja vama dobacim iz klupe. Ne može predsednik Parlamenta sa narodnim poslanicima, već sam vas jedanput upozorila, da komunicira kao komšinica preko plota. Nisam zadovoljna, gospodine Duliću, vašim odgovorom i tražim da se Narodna skupština u danu za glasanje izjasni o povredama Poslovnika koje sam reklamirala i koje reklamiraju poslanici SRS. Ovo govorim u ime svih poslanika, jer je takav naš dogovor, zato što znamo unapred da vaš odgovor neće biti zadovoljavajući, jer vi, zapravo, izbegavate da date odgovor i zato izbegavate uopšte da koristite član 100. Ako vas već onda nateramo na to, onda ispričate nešto što uopšte nema veze sa onim što smo vas pitali. Drugo, molila bih vas da nam kažete u kojoj funkciji je gospođa Bojana Aleksić dala ovo saopštenje malopre. To pitam zato što je izgovorila istine. Ako je ona predstavnik nekog zvaničnog organa koji je, kako reče, nadležan za taj deo, onda moram da kažem da se taj organ ne koristi istinom. Istina je da građani Grbovca ispunjavaju sve uslove za struju i da su platili tu struju, a da je ne dobijaju samo zato što glasaju za SRS.
Hvala puno. Gospođa Bojana Aleksić je, takođe, reklamirala povredu Poslovnika. Reč ima Zvonko Mihajlović koji je, takođe, reklamirao povredu Poslovnika, pa potom narodni poslanik Nebojša Stefanović. Izvolite.
Dame i gospodo narodni poslanici, javio sam se na osnovu člana 225. Želim da obavestim narodne poslanike i građane Republike Srbije o nečemu što je svima vama dobro poznato, naime, prekjuče, 10. juna u posetu Tirani došao je predsednik SAD Džordž Buš. Deseti jun je datum prestanka NATO agresije. Pitate li se, da li je ovo slučajno odabran datum ili ima neku simboliku. Približava se 28. jun – Vidovdan, dan kada je otet, odnosno kidnapovan i isporučen Hagu bivši predsednik Republike Srbije, Slobodan Milošević. Pitam vas, da li nas 28. juna može zadesiti nešto slično? U svim evropskim zemljama i zemljama u svetu, gde god se Džordž Buš pojavi, čekaju ga negodovanja građana i protesti. To u Albaniji nije bio slučaj. Nepregledne kolone vozila sa Šiptarima sa Kosova i Metohije krenulo je u pravcu Tirane, ne bi li dočekali čoveka koji im obećava njihov višedecenijski san, a to je nezavisno Kosovo i Metohija. Ta kolona je krenula iz Prištine. Iako su imali kraći putni pravac na relaciji Priština – Uroševac, preko Dulja, Suve Reke i ulazak u Albaniju, odabrali su putni pravac koji je duži, preko Čaglavice, Uroševca, Partizanskog Puta, Štrpca, Prevalca, Prizrena i Albanije, iz prostog razloga što na ovom delu puta žive Srbi, kako bi iskoristili priliku da još jednom demonstriraju silu i isprovociraju preostale Srbe. Istini za volju, propratio sam tu kolonu i nije bilo većih provokacija, osim poneke šiptarske zastave, visoko uzdignuta dva prsta, većih provokacija nije bilo. Buš je iz Tirane poručio šiptarskim separatistima da su SAD odlučile da Kosovo i Metohija dobije nezavisnost, da predstoji posao i da im treba još malo vremena da ubede rusku stranu da prihvati nezavisnost. A ako ne, onda će reći – ''stop'', i Kosovo i Metohija će biti nezavisno. Ovo se, isto tako, može tumačiti, između redova, i kao poruka finansijerima projekta ''velika Albanija'' da pojačaju izdvajanja, ionako obimnih finansija, za ovaj projekat. Od posete Džordža Buša Tirani Srbi u Štrpcu nemaju mobilnu telefoniju. Znači, od prekjuče su sve telefonske mreže u prekidu. Na kraju, želim da kažem da mi je žao građana Grmovca, zato što nemaju struju, jer kosmetski Srbi taj problem najbolje razumeju, iz prostog razloga što već osam godina nemamo redovno snabdevanje strujom.
Za reč se javio narodni poslanik Nebojša Stefanović, po Poslovniku.
Dame i gospodo narodni poslanici, javio sam se po članu 226. Poslovnika Narodne skupštine, po kome narodni poslanik ima pravo da postavi pitanja nadležnim ministarstvima, Skupštini i državnim organima. Tema o kojoj želim da razgovaram, koja je veoma važna za Srbiju, slična je onome što je malopre govorio moj kolega, gospodin Zvonko, koji je iz Štrpca, iz srca Kosova, a radi se upravo o najavama, on je govorio o detaljima, a ja hoću da govorim o suštini izjave predsednika, u ovom slučaju SAD, Džordža Buša, i bilo koje druge zemlje koja da sličnu izjavu. Suština te izjave je da će SAD da se zalažu da Srbima otmu 15% njene teritorije, da otmu Kosovo i Metohiju. Ono što je najstrašnije u ovom slučaju, mi takvo ponašanje SAD trpimo dugo i nismo neko ko će reći da smo iznenađeni. Ono što mene iznenađuje, jeste to da je za sada ovoj skupštini jedino SRS podnela Predlog rezolucije o Kosovu i Metohiji i osim par medijskih saopštenja iz Vlade, nismo imali konkretnu akciju ili konkretne mere nadležnih državnih organa da se suprotstave direktnim zahtevima da se Srbiji otme Kosovo i Metohija. Mi i dan-danas imamo na dnevnom redu zakone koji nisu u saglasnosti sa Ustavom i Ustavnim zakonom. Znam da ovo ne zanima većinu poslanika vladajuće koalicije, koji sada, doduše, i nisu u sali, ali me čudi da ne postoji, gde je reakcije Ministarstva inostranih poslova. Zašto Narodna skupština ne pokrene postupak za donošenje jedne zajedničke rezolucije? Mi ćemo imati Rezoluciju SRS, koja će, između ostalog, obavezivati nadležne državne organe da nikada ne mogu da prihvate nezavisnost Kosova i Metohije. Al' ovo je tako važna stvar da mora biti na dnevnom redu. Srbija mora da se bori za svoju teritoriju i ne sme da dozvoli da ma koji političar, državnik bilo koje zemlje u svetu, može tako da gazi i međunarodno pravo i pravo građana Republike Srbije na svoju teritoriju, na celovitost i da to prođe bez imalo reakcije državnih organa. Ako se oni plaše, neka podnesu ostavke, neka daju vlast u ruke srpskim radikalima koji će im pokazati kako se brani i Srbija i Kosovo i Metohija, i kako se bori za građane Srbije.
Po Poslovniku, narodni poslanik Nemanja Šarović, a zatim narodni poslanik Slaviša Topalović.
Dame i gospodo narodni poslanici, povređeno je nekoliko članova Poslovnika. Naravno, neću odustati od ukazivanja na te povrede, bez obzira što je gospodin Dulić napustio skupštinsku salu. To jedino mogu smatrati novom povredom, odnosno povredom dostojanstva Narodne skupštine.
Koji su to članovi, gospodine Šaroviću?
Polako, gospodine Albijaniću, imajte malo strpljenja. Matematički precizno ću nekoliko članova navesti. Vi sada obratite pažnju, počinjem da citiram, pa ćete mi to vreme odbiti. Dakle, povređen je član 104. stav 1. koji glasi: ''Narodni poslanici dužni su da poštuju dostojanstvo Narodne skupštine''. Stav 2. istog člana kaže: ''Narodni poslanici dužni su da se jedni drugima obraćaju sa uvažavanjem''. Stav 3. glasi: ''Nije dozvoljeno korišćenje uvredljivih izraza'' itd. Dakle, sve ovo je radio gospodin Dulić. Povređen je član 100. stav 1. koji kaže: ''Narodnom poslaniku koji želi da govori o povredi ovog Poslovnika, predsednik Narodne skupštine daje reč odmah po završenom izlaganju prethodnog govornika''. Svedoci smo da je gospođa Radeta dobila reč za repliku, kako je to jasno i rekao gospodin Dulić, čime je, bez obzira što se radi o gospođi Radeti, ona tu ništa nije kriva, gospodin Dulić povredio ovaj poslovnik. Dalje, stav 3. člana 100. kaže: ''Predsednik Narodne skupštine dužan da nakon toga da objašnjenje''. Svedoci smo, takođe, da gospodin Dulić nije davao objašnjenje, iako je više poslanika SRS izlazilo da mu ukaže da postoje određena kršenja. Član 100. stav 4. kaže: ''Ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će, bez pretresa, odlučiti o tom pitanju u Danu za glasanje''. Mi, naravno, s obzirom na to da nismo dobili ni objašnjenje, ostali smo uskraćeni i za ovu poslovničku mogućnost da, ukoliko smo nezadovoljni, eventualno tražimo da se Skupština o tome izjasni, a ja tražim da se za onu prethodnu povredu Poslovnika, jer nisam zadovoljan objašnjenjem, izjasni Narodna skupština. Dalje, povređen je član 27. Poslovnika o radu Narodne skupštine koji se odnosi na predsednika Narodne skupštine i koji kaže: "Predsednik Narodne skupštine: – vrši poslove predviđene Ustavom, –predsedava sednicama Narodne skupštine", i treća tačka stava 1. ujedno i najvažnija u ovom trenutku – "stara se o primeni Poslovnika Narodne skupštine".
Gospodine Šaroviću, samo jedan momenat, da vam vratim vaše vreme, pošto ste do sada citirali.
Hvala. Dakle, gospodin Dulić ne samo da nije poštovao odredbe Poslovnika, nego ih je upravo on i najviše kršio. Mi smo i kada je izabran gospodin Dulić izrazili sumnju, veoma osnovanu, jer znamo kako je to bilo u prethodnim sazivima, da će ovaj predsednik Parlamenta, odnosno gospodin Dulić, kao što je i svaki prethodni bio, biti sve gori, da će oduzimati prava poslanicima i da će bukvalno ići na ukidanje svake rasprave i na potpuno obesmišljavanje Parlamenta. Ono zbog čega sam se javio i prvi put, gospodin Dulić je pokušao da izmeni kontekst onoga što je rekao, ali ja ću upravo zbog građana koji gledaju ovaj prenos još jedanput citirati reči gospodina Dulića. Oliver Dulić je objasnio sledeće, kaže: "Pošto smo mi vojvođani na privremenom radu u Beogradu, trudimo se da pomognemo Beogradu i Srbiji". Na privremeni rad se ide u inostranstvo, ide se u Nemačku, Italiju, Francusku, Ameriku i Kanadu. Gospodin Dulić je na privremenom radu u Srbiji i na privremenom radu u Beogradu, a onda nam posle recite da to nije separatizam. Dalje, kaže da se oni trude da pomognu Beogradu i Srbiji, dakle, ne radi se o Skupštini, ne radi se o nedostatku kulture, finoće i tolerancije u Skupštini, kako to tvrdi gospodin Dulić, kaže, oni će da prikažu kako oni funkcionišu u Vojvodini, kako međusobno razgovaramo, ''da pokažemo da nije sramota biti fin, kulturan i tolerantan''. A kakvi su to ljudi, gospodine Duliću, koji žive u Beogradu i Srbiji? Da li je to stoka, da li smo mi toliko nekulturni, da li smo toliko primitivni, da li smo toliko netolerantni, pa posle vekova i vekova postojanja Beograda, a Beograd je odavno i kulturni i ekonomski centar, kakav god hoćete drugi, čekali smo vas da sa vaših 30 godina dođete da držite lekcije svima pojedinačno, od dva miliona ljudi koji žive u Beogradu. On dalje kaže, naučiće Beograd i Srbiju da, ako je čovek fin ne znači da je slab i da je snaga u kulturi. To je poruka koju oni iz Vojvodine donose nama. Dakle, mi smo u Beogradu i u Srbiji stoka nekulturna, primitivna i ko zna kakva, pa smo morali da sačekamo Olivera Dulića, njega je to valjda Sonja Liht dobro naučila, pa je on sad došao ovde da deli lekcije svima. Dakle, ovo je krajnje uvredljivo za sve građane Beograda, za sve građane Srbije, kada kažem Srbije mislim i na Vojvodinu i na Kosovo i Metohiju. Prema tome, tražimo izvinjenje ili ostavku od gospodina Olivera Dulića. Hvala.
Gospodine Šaroviću, reklamirali ste članove 104. 100. i 27. Poslovnika. Član 104. "dostojanstvo Narodne skupštine, obraćanje sa uvažavanjem, da se ne koriste uvredljivi izrazi", mislim da i predsednik Skupštine i moja malenkost, kao i svi narodni poslanici žele da se tako i ponašaju. Član 100. – naravno da je predsednik Skupštine pružio adekvatno objašnjenje i ja ću to uvek činiti kada je to moguće. Ponekad nije moguće, jer se u onom članu 225-226. ne postavlja pitanje, nego se iznose konstatacije, tako da nisam u mogućnosti da prosledim to pitanje, ako nije pitanje. I, član 27. – što ste iskoristili da ponovo citirate reči predsednika Narodne skupštine, pri čemu, zaista, neke reči koje ste vi izneli kao konstatacije nisu odgovarajuće za predsednika Narodne skupštine. Ne, ne, ne mislim na reči koje ste vi izgovorili, gospodine Šaroviću, za predsednika. Predsednik Skupštine je objasnio svoj citat i rekao je da je to u skladu sa temom koja je tada bila na toj konferenciji. Prema tome, nije dobro čak ni tako pričati o građanima Beograda, zaista vas molim da to ne činimo. Da li ste vi, gospodine Šaroviću, zadovoljni objašnjenjem i prihvatate li da se o ovome ne glasa, jer vi niste posebno iznosili.... Hvala vam. Za reč se javio narodni poslanik Aleksandar Vučić.
Dame i gospodo narodni poslanici, pre nego što gospodin Šarović dobije pravo na repliku, želim samo da vam ukažem na nešto što se danas zbiva u Narodnoj skupštini Republike Srbije. Naime, kao što znate, poslanička grupa SRS podnela je Predlog rezolucije o Kosovu i Metohiji i podnela je Predlog zahteva za izglasavanje nepoverenja Vladi Republike Srbije. U međuvremenu je Vojislav Koštunica krenuo u veoma ozbiljnu igru prikupljanja saveznika na različite načine i ti saveznici su došli sa idejom da bi bilo potrebno, ili gotovo obavezno, po svaku cenu, da se razdvoje te dve rasprave. Mi moramo da vas obavestimo da SRS neće prihvatiti bilo kakvu prevaru Vlade Republike Srbije, koja želi izbegavanje razgovora i rasprave o Kosovu i Metohiji. Želim da vas podsetim na to da je predsednik SAD Džordž Buš dva puta u poslednja tri dana, u Tirani i u Sofiji, ponovio da Kosovo mora da postane nezavisno. Interesantno je da predsednik Srbije ćuti, zanimljivo je da Narodna skupština Republike Srbije ćuti. Mi bismo danas ovde pričali o tome ko treba da bude na čelu odbora Narodne skupštine Republike Srbije, a najstrašnija moguća pretnja nadvila se nad Srbiju. Najstrašnija moguća pretnja nadvila se nad Kosovo i Metohiju, oni koji su nas bombardovali, oni koji su ubili malu Milicu Rakić, malu Sanju Varvarinu i hiljade drugih ljudi u Srbiji, otvoreno kažu da žele da nam otmu i Kosovo i Metohiju. Vaši prijatelji kojima se pridružujemo i s kojima nešto stabilizujemo, iz EU, namerno kažem vaši, jer to nisu prijatelji Srbije, koji otimaju Kosovo i Metohiju, dakle ti vaši prijatelji se slažu sa američkim predsednikom da je potrebno Srbima oduzeti Kosovo. Mi samo tražimo, i da to bude potpuno jasno, o tome bi neki morali da razmišljaju, ne onda kada je Vojislav Koštunica spreman, ne onda kada je Boris Tadić spreman, a oni nikada neće biti spremni sve dok Kosovo ne dobije nezavisnost. Nikada taj izveštaj izgleda da neće da bude gotov! nikada ništa oko Kosova i Metohije neće da bude pripremljeno! Nikada niko neće imati šta da poruči zato što je neko pametan rekao – ej, pa neće valjda Skupština da odlučuje o Kosovu i Metohiji, nećemo valjda u Skupštini da razgovaramo. Jer ima tamo trojica genija koji vode celu politiku države, pa su oni mnogo pametni, pa će oni da vode tu politiku. I ovo što govorim sa ovolikom gorčinom pokazuje u kakvoj se situaciji Srbija danas nalazi. Nema mesta za osmehe, nema mesta ni za naše međusobne zađevice, besmislene ponekada, kada vi na najozbiljnijoj temi rušite Srbiju –'ajde, pustićemo, čak, i da se priča i o Tolimiru, jer nam to dobro donosi kod Karle del Ponte. Možda još neku čokoladicu donese za nekog od vaših službenika, možete čitavu industriju čokolade da napravite ovde u Srbiji koliko ste Srba izručili Haškom tribunalu. A da vas podsetim, danas je Milan Martić ... Ja sam vas čuo gospodine Albijanić, Natašu Jovanović nisam čuo. Želim da vas obavestim, znam da ste čuli, ali vidim da niko ništa ne reaguje, kao da je to nešto normalno, pa pravedno i pravično, Milan Martić je osuđen na 35 godina zatvora. Kriv?! Za šta kriv?! Za to što je zlikovcima koji su ubijali srpsku nejač u akciji "Bljesak", koji su spustili svoje avione na 200 metara visine i mitraljirali kolone izbeglica koje su išle od Okučana ka Bosanskoj Gradiški, koje su išle od Pakraca i Lipika ka slobodnoj teritoriji Republike Srpske, zato što im je uzvratio i poslao tri rakete. Zato je Milan Martić dobio 35 godina, a ovi koji su pobili onoliko srpske dece, e, oni su narodni heroji, njih treba da nagradi i Buš i ne znam ni ja ko sve. Šta je ono što vi radite? Ajde da sprečimo radikale da se ne raspravlja o Kosovu i Metohiju! Možemo da im pustimo to, još malo, da nas hvale kod Karle del Ponte kako mi hapsimo sa crnim džakovima, pošto Karla najviše voli crne džakove i crne kese. Mrze Srbi, ali Karla del Ponte što voli, to je čudo!! Nema čokoladice koju neće za to da vam da. Koliko čokoladica košta kilogram srpskog mesa?! Koliko jedna čokoladica vredi kilograma srpskog mesa?! Ali, samo da znate, oni koji misle da je moguće da se razdvajaju te tačke, pa, 'ajde ovo da razgovaramo, jer to je Koštunici podnošljivo i prihvatljivo, a da o Kosovu i Metohiji ne razgovaramo. To je za nas neprihvatljivo. Nećemo odvajati razgovor i raspravu o Kosovu i Metohiji, za neku drugu sednicu, od rasprave o nepoverenju Vladi, zato što Kosovo i Metohija i pitanje Vlade Srbije jesu dva ključna pitanja za današnju Srbiju. A oni koji ćute i koji se prave da se ništa nije desilo, Milan Martić je dobio 35 godina, da, to je strašno ljudi, oni su osudili ne samoproklamovano i samoproglašeno, kako lažu vaši medijski buzdovani, od ''Bete'' pa nadalje, nije se ona sama proglasila, nju je narod proglasio koji je želeo da ostane da živi u bivšoj Jugoslaviji, koji su samo želeli da ostanu da žive u istoj državi i ništa više od toga, i u skladu sa tadašnjim važećim Ustavom SFRJ, koji su pogazili i Slovenija i Hrvatska i sve ostale secesionističke republike, ali baš vas briga, važno je ko će NIS da dobije, ko će EPS da dobije, ko će još koje javno preduzeće. Da li će Đelić ili će Vlahović da dobije ''Energoprojekt''. Eno, pobiše se, jedan u jedne novine, drugi u druge, treći u treće novine. (Predsedavajući: Dobro, gospodine Vučiću.) Ma šta je dobro gospodine Albijaniću? Pobiše se samo oko toga ko će koliko da opljačka, a Srbija sve manja – spreči raspravu u Narodnoj skupštini, osudi Martića na 35 godina. Dokle bre?! Mi pozivamo sve one koji govore da su u opoziciji da ne čine ustupke Vojislavu Koštunici. Dobili smo mi poruku juče. Došao je izaslanik kod Tomislava Nikolića i tražio da se odustane od rasprave o Kosovu i Metohiji. Odbijen je! Danas smo iz nekoliko usta čuli istu priču, kao da Vojislav Koštunica govori kroz mnogo usta u Narodnoj skupštini Republike Srbije. Ono što je njegov problem, gospodine Albijaniću, ne govori kroz usta naroda. Ovo što mi govorimo to vam govore svi građani Srbije. Oni čekaju da Skupština kaže nešto o onome što rade SAD i vaši stabilizatori i pridruživači iz EU, pa bi da nam pridruže valjda 85%, a ne 100% naše teritorije, ali pod određenim uslovima, kada nam posle napadnu i na Rašku i na Vojvodinu, kako to reče vaš ambasador Cobel, koji se nije povukao, koji nije sklonjen. (Predsedavajući: To je nemački ambasador.) Izvinite, nisam znao. Vidim da se često druži sa nekima, vidim da je sa nekima i u raznim hotelima, i na nekim utakmicama.
Gospodine Vučiću, prekršili ste toliko vreme da nemam reči. Prag tolerancije više nije moguć.
Hvala vam, gospodine Albijaniću, na vašoj toleranciji. Srbija više nema toleranciju prema bezobzirnosti i bahatosti vaše vlasti.
Ako sam razumeo ovo je bilo dodatno objašnjenje za vaš pisani zahtev, pa o ovome se ne glasa kao o povredi Poslovnika. Prema tome, dalje imamo po Poslovniku narodni poslanik Momir Marković. Odustaje. Narodni poslanik Gojko Radić? Odustaje. Da li svi narodni poslanici odustaju? Narodni poslanik Rajko Đurić, po tački dnevnog reda ste želeli, ako sam dobro razumeo. Da li želi po tački dnevnog reda ili po Poslovniku?
Gospodine predsedavajući, sada ću reći o čemu je reč. Reč je o replici, jer sam pomenut, doduše, u odsustvu i to je bio povod, a ne i razlog, zato što sam se javio za reč, ali kada ste mi već dali priliku da govorim, moram najpre da podsetim na neke principijelne stvari, s obzirom na to, da su mladi Beograda, kao pametna deca, rekapitulirali naše sednice od prve do današnje u dve tačke. Prva, to su čuvene ''hulahopke'', a druga, vic pitanje beogradskih srednjoškolaca – kada je gospodin Todor Živkov dobio srpsko državljanstvo. Naravno, na to pitanje neću odgovoriti, ali tim povodom dužan sam da kažem, s obzirom na to da se vrlo često pozivamo na potrebu očuvanja dostojanstva Skupštine, da upozorim na ono što je možda svima nama znano. U retorici postoje tri vrste, tipa, govora: – prvi tip govora jeste onaj koji ima za cilj suštu laž; – drugi tip govora je onaj koji ima nameru da, jednostavno, javnost zavede; – treći tip govora jeste onaj koji pokušava da dosegne istinu. Kao što smo videli ovde se najčešće govore, izgovaraju oni tekstovi koji imaju nameru da zavedu javnost, što podseća na onu čuvenu priču o vodiču slona i slepim ljudima. Naime, kada je vodič slona rekao –ljudi, sklonite se s puta, ja vodim slona, onda su slepi ljudi opipavali slona: jedan rep i govorio je da je slon nešto poput ''užeta'', drugi surlu i rekao da je slon nešto poput ''zmije'', treći je rekao da je slon poput ''bureta'', jer je opipao njegov trbuh; a, četvrti je opipao slonove noge i rekao da je poput ''stupa''. Vidite, vrlo često i mi govorimo na način kao što su ovi slepi ljudi govorili, izbegavajući, pri tom, potpunu istinu. Moram da kažem da sam ovu priču o građanima Grmovca primio sa bolom, ali, ja vas, dragi prijatelji, podsećam, oni koji ne znaju, na to, pogledajte ''Vreme'' šta piše o Romima, o 157 naselja u kojima prosečni životni vek ljudi iznosi 36 godina, u kojima decu Roma jedu pacovi. Evo, najnoviji izveštaj nedeljnika ''Vreme''. Neću vas više zamarati sa pričama iz Kostolca, Požarevca i tako dalje, možda bi najbolje bilo da se povodom Grmovca i ostalih naselja formira anketni odbor od predstavnika poslanika svih političkih stranaka. Potpuno se slažem sa gospođom Radetom da mi kao narodni poslanici moramo govoriti o narodnim nevoljama, bez obzira na tačku dnevnog reda, jer mene presreću, imao sam skoro priliku da me čovek iz Barajeva pita – gospodine, da li vi znate da moja mesečna plata u PKB-u iznosi 6.500 dinara? Kako ja da živim? Kako da živim od te plate? Druga stvar, s obzirom na to da sam prozvan, mislim da je nužno imati odbor za Dekadu Roma, ali isto tako formirati i anketni odbor koji će detaljno ispitati sve stvari koje se tiču Dekade Roma. Jer, molim vas, reč je o novcu, ne samo za Srbiju, to je za deset zemalja Roma u deset zemalja jugoistočne Evrope, gde je, za sada, jedna milijarda dolara i 650 miliona za stipendiranje đaka i studenata. Taj novac, nažalost, gubi se kao voda u pesku. Upravo zbog toga je neophodno formirati anketni odbor. Najzad, gospodine predsedavajući, s obzirom na to da se manipuliše mojim imenom, ja sam dužan da kažem, reč je o Holokaust fondu. To pitanje sam prvi put u istoriji Evrope i Roma pokrenuo i zahvaljujući, hajde da tako kažem, lobiju i mojoj umešnosti i znanju uspeo da za Rome Evrope prvi put obezbedim odštetu koja je od 1945. godine davana žrtvama jevrejskog naroda. Samo u Srbiji odštetu je dobilo 10.000 građana romskog porekla. Prvi put u istoriji Srbije i u istoriji Roma! A, drugi, naravno, u želji da omalovaže, govore potpune neistine o tome. U vezi sa tim i time ću završiti, obaveštavam javnost da smo mi prvi put sada tek dobili listu sa imenima 18.538 ubijenih Roma u Jasenovcu, pre tri meseca. A osim te liste, ustanovljeno je ukupno 26.000 sa imenom i prezimenom ubijenih Roma. I naravno da ćemo mi, i kao partija i kao fondacija, tražiti odštetu, jer na to imamo istorijsko i moralno pravo, za te žrtve, uostalom, kao što to traže svi drugi. (Predsedavajući: Gospodine Đuriću, moramo da završimo izlaganje.) Završiću, gospodine Albijaniću, time. Ono što mene, kao čoveka i kao građanina ove zemlje, vređa, to je takmičenje u patriotizmu. Srbija je zemlja i država svih njenih građana, i u Srbiji, oprostite, živi jedna trećina pripadnika nacionalnih manjina. Nemojte od pripadnika nacionalnih manjina nepotrebno praviti, izvinite što moram reći, neprijatelje... (Predsedavajući: Izvinite, još nisam čuo da je organizovano takmičenje.) ... jer Srbija leži na srcu i pripadnicima nacionalnih manjina i, dabome, da se potpuno slažem da Kosovo mora da bude, neminovno, ozbiljna i velika tema ovog parlamenta, ali molim vas, ja nisam kao što neki govore ovde ni advokat Voje Koštunice, iako smo poznanici i prijatelji 30 godina, niti Borisa Tadića, ali ja sam dužan da podsetim da 1999. godine na vlasti nije bio ni Voja Koštunica ni Boris Tadić...i da je, molim vas lepo... (Predsedavajući: Gospodine Đuriću, prevršili smo svaku meru.) ... objavljeno javno kako je došlo u ''Dnevniku'' Jelcina i drugim dokumentima do toga da se, nažalost, na štetu Srbije... (Predsedavajući: Molim vas, vaše vreme je isteklo.) Hvala vam. Ja neću govoriti ono što drugi govore...
Gospodine Đuriću, molim vas, vreme je isteklo. Po Poslovniku, narodni poslanik Dragan Todorović. Gospodine Šajn, vi ste se javili po dnevnom redu ili po Poslovniku? Po Poslovniku, izvinjavam se, dobićete reč.
Dame i gospodo narodni poslanici, Mislim da ova govornica ne treba da se zloupotrebljava i da se Parlament Srbije i građani Srbije pozivaju na toleranciju. Mislim da je srpski narod i uslovi u kojima mi živimo, situacija u kojoj se nalazimo i praksa koja je evidentna, pokazuje da smo izuzetno tolerantni prema svim građanima Srbije, bez obzira na versku ili nacionalnu pripadnost. Jedan od najboljih primera je ovaj parlament, gde je predsedavajući čovek koji pripada i srpskoj i hrvatskoj nacionalnosti, i da ni jednog jedinog momenta niko nije... (Predsedavajući: Gospodine Todoroviću, ja pripadam srpskoj nacionalnosti.) ... na bilo koji način to spočitavao. Nisam mislio na vas, gospodine Albijaniću, ali vi izgleda da imate neki problem... (Predsedavajući: Rekli ste – predsedavajući.) Ne mislim trenutno predsedavajući, nego predsedavajući Parlamenta ili predsednik Skupštine, kako god hoćete. Neko ga zove i spiker. Kao i ministar inostranih poslova. Niko ni jednog jedinog momenta nije to ovde na bilo koji način predstavio kao problem. Mi se razlikujemo po veri, po naciji, po polu, po godinama. Nažalost, neki i po sklonostima, ali to nikada ovde nije bio problem ili ga bilo ko isticao. Prema tome, nemojte na to da nas upozoravate, niti je bilo kada kroz istoriju Srbije to bio problem. Svi građani Srbije su uživali maksimalna prava građana koja zakon i Ustav dozvoljavaju.
Narodni poslanik Srđan Šajn, po Poslovniku. Izvinjavam se, gospodine Šajn, mislio sam da govorite po dnevnom redu.
Hvala na objašnjenju. Javljam se po Poslovniku, u skladu sa članom 225. i 226, ne bih da citiram, osim, ako predsedavajući ne insistira na tome. Mogu li da pređem na temu? (Predsedavajući: Slušamo vas, izvolite.) Hteo bih da se uputi MUP-u pitanje da se zvanično izjasni oko slučaja o kojem je danas pisalo u "Dnevniku". Navodno, u Deronjama je jedan maloletnik, učenik drugog razreda, seksualno zlostavljan i to od strane jednog deteta, gde se navodi da on pripada nekome, ne bih da komentarišem za govornicom detalje oko toga, svako ko želi može da se informiše iz "Dnevnika", ali tražio bih da dobijemo zvaničnu informaciju od MUP-a o tome i eventualno o tom slučaju da možemo konkretnije da govorimo. Sledeća stvar, hteo bih da upozorim da se u Vojvodini govori o tome da treba da se izglasa zakon da se afirmativnim merama dodele tzv. slobodne stolice u Skupštini Vojvodine manjinama. Smatram da predlog koji ide u tom pravcu, da Romi, kojih ima preko 50.000, a izjasnilo se samo 20.000, treba da dobiju isti broj poslanika kao i neke druge manjine, ne želim da govorim koje manjine, kojih isto ima brojčano. Zaista moramo da krenemo u susret Romskoj nacionalnoj zajednici na taj način. U suprotnosti, zalažemo se za afirmativne mere o Zakonu o zaštiti prava manjina, a u suštini radimo nešto sasvim drugačije. U tom pravcu želim da postavim još jedno pitanje Vladi Republike Srbije: da uputi informaciju, meni kao narodnom poslaniku i svim narodnim poslanicima, koliko Roma u Vladi Republike Srbije ima sa javnim ovlašćenjima. Da podsetim, Roma ima oko 8% u Srbiji. Nama je svima poznato koliko ukupno ima ljudi sa javnim ovlašćenjima. Hoćemo, naprosto, da imamo zvaničnu informaciju, da li se zaista desilo to što nam se javlja sa terena – da su Romi glasali, davali glasove, a sada neki ljudi u nekim partijama trguju sa njihovim glasovima da bi obezbedili mesta za svoju ćerku i za svoje bliže rođake na nekim mestima sa javnim funkcijama. Dakle, tražimo objašnjenje da bismo mogli kvalitetno da se izjasnimo o tom pitanju. Sledeća stvar koju želim da prenesem svim poslanicima, to je da vas zamolim da povodom Svetskog dana borbe protiv zloupotrebe dece, odnosno dece koja rade, da svi u Skupštini jednom prevaziđemo stranačke podele i da aplauzom pozdravimo sve ljude dobre volje koji se bore za to da u svetu 150 miliona dece više ne bude eksploatisano, i radi. Najlepše vam hvala. Toliko o tome što poštujete decu. Niko neće da aplaudira, samo zato što nisam ni u čijoj partiji.
Hvala, gospodine Šajn. Pitanje ćemo proslediti u skladu sa Poslovnikom. Po Poslovniku, javio se za reč narodni poslanik Slaviša Topalović, a zatim narodni poslanik Gojko Radić.
Povreda Poslovnika, član 226, vi, gospodine predsedavajući, verovatno imate struju kada vas je problem Grmovca malopre zasmejavao; smejete se i izvodite grimase. Ja imam struju kao i svi poslanici u ovom parlamentu, pa se niko ne smeje. Molio bih vas da se uozbiljite, sa tom električnom energijom je veliki i ozbiljan problem. Gospodine Komatina, poznato je da kod vas za urbanističke uslove građani čekaju do 6 meseci, pa i više. Ako neko malo više časti dobije ih u vrlo kratkom i razumnom roku, pa čak se onda pridržavate u zakonskog roka. Da podsetimo, zakonski rok za dobijanje urbanističkih uslova je od 7 do 30 dana, a vi se, gospodine Komatina, toga ne pridržavate. Da li je problem u tome što vi imate određene pritiske, gospodine Komatina?
Ja se izvinjavam, gospodine Topaloviću, molim vas, kažite mi koji član Poslovnika i po kom članu Poslovnika se vi obraćate gospodinu Komatini.
Član Poslovnika 226.
Ministri i poslanici nisu ovde, a vi se obraćate gradskoj službi. Imate li vi poslanike u Skupštini grada?
Gospodine Albijaniću, ja se obraćam ministru energetike, dozvolite mi da završim, pa će vam biti jasno pitanje koje ću da postavim.
Sve vreme ste govorili: gospodine Komatina, gospodine Komatina, kao da je on prisutan u sali.
Naravno, pominjem njega, jer je on odgovoran, a Ministarstvo za energetiku je nadležno za dobijanje saglasnosti za električnu energiju. Vojislav Koštunica i vi snosite deo odgovornosti, vi ste deo koalicije, vaša šifrovana stranka i ostale kombi stranke. Dozvolite mi da završim, molim vas. Gospodin Komatina ima verovatno pritiske od onih koji sprečavaju da naselje Grmovac dobije električnu energiju, koji hoće da isele naselje odatle kako bi kupili celo naselje za mizerni novac, a potom srušili i prodali kao ekstra lokaciju za industrijsku zonu koja se nalazi pored autoputa Beograd – Zagreb. Toliko objekata srušiti zbog pojedinca i tajkuna koji hoće da se obogate?! Zašto vi u tome učestvujete, gospodine Komatina, i zajedno svi vi u Vladi koji podržavate i koji ste postavili ovog čoveka na ovakvu funkciju. Da li vi tu možda imate lični interes, gospodine Komatina? Ako nije lični interes onda je pritisak, recite od koga pritisak da čuju građani Srbije. Ja vam preporučujem da je najbolje da pomognete tim građanima, da im odobrite tu saglasnost. Pregoreće osigurač i vama, gospodine Komatina, nećete imati struje sve dok ne zamenite osigurač, ali samo dok ne zamenite. Čim ga zamenite dobićete struju, a građani i deca Grmovca ne mogu da zamene osigurač, jer im vi ne dozvoljavate priključak na električnu energiju.
Gospodine Topaloviću, isteklo vam je vreme.
Ja ću posle ponovo da se javim, gospodine Albijaniću.
Po Poslovniku se javio narodni poslanik Gojko Radić, pa Milorad Buha, onda gospodin Marković.
Gospodo poslanici, meni se čini da u Srbiji sve cveta, a da samo imamo problema u Grmovcu i u Subotici. Ne znam šta se dešava, ali uglavnom imamo jedan veći problem koji se tiče Kosova.
Molim vas, kažite koji član Poslovnika.
Sačekajte, saznaćete odmah. Član je 225.
I, vi upućujete pitanje nekome?
Ne upućujem pitanje. Ja tražim i pročitaću, da ste vi počeli da čitate član 225. i da pratite šta traže narodni poslanici, vi biste već znali, ali nemojte da kradete na taj način i na vremenu. ''Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika.''
Ja vas ne sprečavam. Čovek ima informacija onoliko koliko sam želi.
Žao mi je što je otišao predsednik, pa ga vi menjate. Voleo bih da dobijem dokumenta i da dobijem odgovor da bi mogao da pratim dalje, pošto je SRS uputila krivičnu prijavu i tužbu Republičkom tužiocu za organizovani kriminal, zahtev Vladi Republike Srbije da suspenduje svoj ugovor, kao i Agenciji za privatizaciju da poništi. Tražim pojašnjenje da li je neko počinio krivično delo prilikom privatizacije kada je prijavio 1900 kvadrata, da li je tada sakriveno 700 i nešto kvadrata poslovnog prostora u "Minervi" ili je neko izmislio kvadrate sada prilikom zamene poslovnog prostora, jer se pojavljuje višak od 700 i nešto kvadrata, da bi vi organi koje sam ja prozvao mogli da što brže dođu do počinioca i onih koji pljačkaju imovinu Republike Srbije. Nije samo problem o imovini Republike Srbije. Problem se pojavljuje uopšte u funkcionisanju društva u Subotici; u funkcionisanju društveno-političkog života, u funkcionisanju privrede. Svi dolaze, ali nas to ne začuđuje, ako mi znamo da malo koje veče gospodin Bubalo odseda u Lovačkom domu u Subotici i da se dogovara sa moćnicima, lokalnim, iz Subotice. Šta se dešava? Kada državna agencija privatizuje i proda neko preduzeće u Subotici, onda je prodala država. Radi se upravo o bivšim zadrugama. Šta se onda dešava? Onda kaže, je razgraničena državna i društvena zemlja. Pa, gospodo, što ste onda prodavali državnu zemlju i uzeli novac, rekli da im prodajete 80 hektara, a kasnije kažete mi vam otimamo 46 hektara, to je državna i to više nije vaše. Šta ima veze što ste vi platili i tražite vi zaštitu negde i ne znam od koje države. Država vam proda, jedna agencija, druga agencija, vlada, one vam otmu i uzmu tu imovinu koju ste kupili. E sada, postavljamo pitanje, kako to i gde mi Srbi u Subotici osećamo da smo ugroženi, na koji način. Evo, ja sam vam pominjao ''Rasadnik''. Šta se dešava u ''Rasadniku''? Ljudi su kupili i organizovali se, igrom slučaja su Srbi, kupili su ''Rasadnik'', kupili su zemlju, kupili su sve. Kada su saznali da je pola njihove imovine koju su kupili 46 hektara, otpada, nije više njihovo.
Isteklo vam je vreme gospodine Radiću.
Samo da završim. Kako da se mi sada zaštitimo i što ste nam to prodali? Državna agencija prodala, država otima, agencija i Vlada Vojislava Koštunice, otima nam ponovo tu imovinu. Sada se postavlja pitanje, igrom slučaja, pre njih, sa ''Rasadnikom'' je izvršio zamenu isti gospodin koji je kupio sve ove prostore, četiri hektara. Ne bi bilo zanimljivo da je on to kupio pa da znamo cenu, nego je zamenio za neku zemlju za koju ne znamo gde se nalazi, nijedan Subotičanin ne bi znao gde se nalazi, a dobio je zemlju na palićkom putu. I ne lezi vraže, odmah, istog meseca istu zemlju je prodao Valteru iz Nemačke za milion i 200 hiljada maraka. Voleo bih da vidim koliko košta ta zemlja koju je on menjao za ''Rasadnik'' u Subotici, i davao negde po nekim ''tukovima'' po Subotici, i da li one imaju iste vrednosti ili nemaju.
Hvala vam, gospodine Radiću. Moram da vas upozorim da ste prekoračili vreme.
Evo završavam, da ne bih izlazio ponovo. Kako to, revnosna ministarka Dulić, kasnije ''ex'' ministarka, tražila je da se oduzme zemlja, pa što nije onda, i ovo je bila državna zemlja, razdvojena. Što nije pokrenut postupak i ove zemlje koja je prodata strancu, koju je ranije neko zamenio, zašto i ta zemlja nije išla u sporu. Ne, jer se ne radi o Srbinu, onda može da ostane kako jeste i kako je zatečeno stanje. Samo kada je o Srbima pitanje onda ne može zatečeno stanje u Subotici da se primenjuje, već samo u slučajevima ako su nesrbi. I mi tu nalazimo da Beograd, ne Beograd kao grad, da su pojedinci iz Vlade Vojislava Koštunice, radi međusobnog dogovora i trampi sa Savezom vojvođanskih Mađara, došli do ovakve računice i ne verujem da se nisu privatno namirivali, pošto se radi o basnoslovnim ciframa, ja ne mogu ni da nagađam, ni da sanjam, ni da zamišljam kolike su to cifre, a uglavnom su sigurno velike. Ne verujem samo da je bilo radi nekog političkog dogovora ovde i sigurno se radi o ličnim i privatnim.
Gotovo je vaše javljanje po Poslovniku. Gospodine Radiću, javili ste se po članu 225. koji kaže: ''Narodni poslanik ima pravo da bude obavešten o svim pitanjima potrebnim za vršenje funkcije narodnog poslanika. Radi potpunijeg obaveštavanja, narodnim poslanicima se redovno dostavljaju službene publikacije Narodne skupštine i informativni i dokumentacioni materijali o pitanjima koja su na dnevnom redu sednice Narodne skupštine i o drugim pitanjima iz delokruga Narodne skupštine.'' Što se tiče člana 226. tražili ste određeno objašnjenje i to ćete dobiti, u skladu sa Poslovnikom. Po Poslovniku se javio narodni poslanik Milorad Buha, zatim narodni poslanik Momir Marković. Izvolite, gospodineBuha.
Dame i gospodo, javljam se u vezi čl. 225. i 226. Poslovnika, nije povreda, nego traženje informacije. Vlada Republike Srpske Krajine u progonstvu, na čijem sam čelu, sa tugom je primila vest iz Haga da je predsednik države Republike Srpske Krajine, gospodin Milan Martić, osuđen na 35 godina zatvora. Osuđen je od strane Međunarodnog suda u Hagu i to je sramna presuda. Sramna je zbog toga što je osuđen za ratni zločin koji on nije počinio. Ovo je presuda ne samo Milanu Martiću, nego je presuda i srpskom narodu, a posebno narodu Republike Srpske Krajine i svim Srbima koji su proterani ratnim zločinom genocida, etničkog čišćenja sa prostora Republike Hrvatske, Republike Srpske Krajine. Zločin koji je počinila Hrvatska nad krajiškim narodom je, nažalost, ponavljanje zločina. Da se setimo samo zločina u toku Drugog svetskog rata, preko milion Srba krajišnika je ubijeno u Hrvatskoj u toku Drugog svetskog rata. Deca tih krvoloka koji nisu osuđeni posle Drugog svetskog rata učinila su zločin u periodu od 1991. do 1995. godine, nažalost, ratni zločin traje i danas. I posle 1995. godine, svedoci smo ubistava, bacanja bombi na srpske kuće, posebno kuće povratnika koji se vraćaju u Hrvatsku. Nažalost, vrlo je malo povratnika u Hrvatsku. Da se vratimo na presudu Međunarodnog suda u Hagu. Ona je sramna. Sramna je zbog toga što je međunarodna zajednica, odnosno što su velike sile, pre svega Vatikan što je obezbedio duhovnu i finansijsku podršku Hrvatskoj državi da učini zločin, a s druge strane, Amerika i EU dale su materijalnu i vojnu podršku Hrvatskoj da učini zločin. Zločin je počinjen nad srpskim narodom. Moramo shvatiti da je, u ovom slučaju, presuda Martiću učinjena samo zato što je međunarodna zajednica htela da sakrije zločin u kojem je ona učestvovala. Ona je saučesnik zločina nad srpskim narodom. Nažalost, saučesnik zločina je i DOS-ova vlast koja je dozvolila i izvršila pregovore sa Martićem, prevarila ga je, i 2002. godine ga odvela u Hag. Ništa nije učinila da mu pomogne u cilju odbrane. Porodica Milana Martića je privatnim sredstvima odlazila u Hag. Privatnim sredstvima su dostavljali dokumentaciju Milanu Martiću da bi se štitio, da bi se branio. Ova država ništa nije učinila da mu pomogne, ne samo u njegovom slučaju, nego i u slučajevima svih optuženika koji se nalaze u Hagu. Predsednik SRS dr Vojislav Šešelj pet godina čami u Hagu. Šta čini ova vlast da mu pomogne? Ništa. Sramno je sve ovo što činite. Zločin koji je počinjen mora da se rasvetli i on će biti sigurno rasvetljen. Hvala.
Hvala. Po Poslovniku, narodni poslanik Momir Marković.
Dame i gospodo narodni poslanici, pored svega što smo izrekli, a vezano za struju i za naselje Grmovac, još jedna stvar koja nije rečena jutros, pa sam obavezan da kažem da već 15 dana jedna grupa stanovnika naselja Grmovac štrajkuje glađu. Naravno, demokratore sigurno neće to potresti, neće ih izbaciti iz lake dremke, iz kolotečine, a pitam građane Srbije dokle će zahvaljujući jednom idiotu iz Demokratske stranke Srbije koji se slučajno našao na mestu sekretara...
Nemojte tako da govorite.
Idiot je neko ko se ne razume u politiku.
Moramo paziti na izraze koje upotrebljavamo.
Zahvaljujući tome što se takav čovek našao na takvom mestu, evo već 11 godina građani Grmovca nemaju struju. Vodu takođe nemaju. Gradska skupština je bila obavezna da napravi prsten kroz naselje, a voda je dovedena do naselja još 1998. godine. Dame i gospodo narodni poslanici, kada večeras uključite bojler, setite se da na 15 kilometara od ove zgrade žive ljudi koji još uvek koriste petrolej da bi osvetlili svoju sobu. Kad večeras uključite bojler da istuširate decu, setite se da to nije omogućeno građanima Grmovca. Setite se da je neko od vas svojim potpisom onemogućio da ljudi žive normalnim životom. Kada sam se u prepodnevnoj raspravi javio za reč, po Poslovniku, po članu 226. i tražio objašnjenje od ministara, gospodine predsedavajući, ne od predsedavajućeg nego od ministara, posle toga kada sam prelistao papire koje sam dobio, neke stvari su mi postale jasne. I dalje tražim od ministra Jočića i od ministra pravde, da kažu dokle je stigla istraga za krađu u Agenciji za privatizaciju. Ne radi se tu o lap-topovima kako se osmehivao neki iz demokratskog bloka, ne radi se o dva lap-topa koji koštaju možda 60-70 hiljada, nego se radi o podacima koji su se nalazili tu i koje su dobili oni koji će sutra privatizovati, da ne kažem opljačkati, oteti i NIS i EPS i Bor. Uostalom, znate kolike su silne suze prolivene što "Kuprom" nije kupio Bor. Znate zašto? Pitajte kolika bi provizija pripala onom ministru koji se najzdušnije zalagao da se Bor proda "Kupromu". I da vam još neke podatke dam, govorim građanima Srbije, ne vama.
Vaše vreme je isteklo.
Znam da ste vi tolerantni, izdržaćete još minut. Prošle godine je direktor NIS-a, Srđan Bošnjaković, na reklame, propagande i sponzorstva potrošio milijardu dinara, dame i gospodo! Sada se sprema Balać za direktora "Petrola". Da vas podsetim, u aferi "Trizon" taj isti Balać je sukrivac za 16 miliona evra, za koje je država Srbija opljačkana. "Trizona" napustiše, aferu pod tepih! Dame i gospodo iz demokratskog bloka, sve afere su uredno ispisane, spakovane i čekaju da posle sledećih izbora, ako da bog, već i ove jeseni, SRS preuzme vlast i odgovornost i da vas za sve afere prozivamo. Naravno, ne da vas prozivamo, nego da ipak policija odradi svoj posao, da sudstvo odradi svoj posao, onda se zna.
Po Poslovniku, reč ima narodni poslanik Paja Momčilov.
Dame i gospodo narodni poslanici, pozivam se na član 226. Jasno je, opet ćemo govoriti o Grmovcu i nećemo odustati od ove teme iz više razloga. Dobili smo jedno obaveštenje koje je pokušao da predsednik Skupštine da, da ovde uputi. On, doduše, nije ni sada ovde, verovatno ima obaveze. Predsednik Parlamenta ima drugih obaveza, meni je to jasno, međutim, za njega je krajnje korisno da bude više u ovom parlamentu jer je čovek neiskusan. On je sam rekao da se našao u čudu, da ne vidi kako da razreši taj problem kada se mi pozivamo na član 226. Da on, eto, potpisuje, prema različitim institucijama različite zahteve da se odgovori na pitanja koja mi postavljamo za ovom skupštinskom govornicom. Međutim, problem Grmovca je nešto malo drugačiji problem. To je akutan problem. Zbog čega je akutan problem? Zato, što 50 ljudi danas štrajkuje u zemunskoj skupštini. Ti ljudi štrajkuju glađu i to potpuno opravdano. U 21. veku, vi koji pričate da vodite ovo društvo u Evropu i često ističete da je civilizacijska tekovina nešto što je za vas zakon, vi u jednom gradu, Beogradu, ne dozvoljavate da 2.000 ljudi ima elementarnu potrepštinu koja se zove struja. Deset godina ti ljudi pokušavaju. I, kakva su obrazloženja: neka vam daju radikali, neka vam daju oni koji su vam dali parcele! Hajde da se vratimo unazad, šta je bilo sa tim parcelama sporno? Koje su to parcele, ko je dobio te parcele? Da li su tajkuni neki, da li je to nešto otimano od naroda? Te parcele su dobile izbeglice na kojima biste vi verovatno više voleli da opredelite sabirne centre, u kojima neki, nažalost, i dan-danas, u krajnje nehumanim uslovima žive. Dobili su pored tih ljudi, naših izbeglica, zna se iz kojih krajeva, ljudi slabijeg materijalnog stanja: prosvetni radnici, medicinski radnici, srednji kadar, ti su ljudi dobili tamo, tamo je takvih 2.000 ljudi. Sada vi kažete imate spornu stvar, deset ljudi vlasnika treba da saglasnost da. Dalo je više od 50% ljudi saglasnost da se pređe preko njihovog imanja. A ko nije dao? Ima koji su umrli, pa je sada ostavinska rasprava u toku. Da se vratim na predsednika. Kad je ovakav problem, šta smo mi tražili od predsednika? Mi tražimo da nam se da informacija o ovom slučaju. Da je to iskusan predsednik on bi okrenuo jedan telefon, pitao bi nadležne organe o čemu se radi? A onda? Ako bi imao nešto što se zove kultura, nešto što se zove finoća, onda bi apelovao za nekoga ko je u teškoj situaciji, pa bi založio i svoj ugled narodnog poslanika predsednika, predsednika Narodne skupštine Republike Srbije, da se jedna očigledna nepravda i zaista nešto što je ovako neshvatljivo ispravi. Eto, to je ono što mi očekujemo od našeg predsednika. Inače...
Gospodine Momčilov, prošlo je vreme po Poslovniku.
Završiću sa dve rečenice.
Ko ima finoću i kulturu on prati da li je prošlo vreme.
Tačno je i to i, evo, ja ću prekinuti upravo iz razloga koje vi navodite. Hvala lepo.
Narodni poslanik Slaviša Topalović, po Poslovniku, a zatim narodni poslanik Jovan Damjanović.
Povreda Poslovnika član 226. Molio bih sledeće objašnjenje od ministra energetike, da pokuša da utiče na gospodina Komatinu i da li postoji način...
Gospodine Topaloviću, već ste više puta tražili povredu Poslovnika, da se dobije objašnjenje o tom gospodinu Komatini i o vašem slučaju. Prosledićemo zahtev, ali ne možete vi kao narodni poslanik pet puta da se javljate po istoj stvari i da tražite isto objašnjenje.
Vi, gospodine Albijaniću, pogledajte Poslovnik i pogledajte gde piše to da je moje javljanje po Poslovniku ograničeno. Drugo, pustite me, imam još informacija koje građani Srbije moraju da dobiju u vezi slučaja Grmovac i električne energije. I, nemojte vi da učestvujete u tome.
Ja u tome ne učestvujem, samo vas upozoravam da kršite Poslovnik Narodne skupštine Republike Srbije.
Dozvolite mi, povreda Poslovnika, član 226.
Nije povreda Poslovnika, nego vi tražite odgovarajuće objašnjenje.
Javio sam se po povredi Poslovnika, a tražim objašnjenje...
To znači da treba da glasamo o ovoj povredi Poslovnika, onda je to potpuni apsurd, a vi tražite objašnjenje.
Gospodine Albijaniću, ministar energetike trebalo bi da pokuša da utiče na gospodina Komatinu. Pre svega, pitanje je da li može da utiče i da li postoji način kako biste mogli da ubede gospodina Komatinu da potpiše saglasnost na dobijanje električne energije za naselje Grmovac. Znate, na pitanje upućeno vašim kolegama poslanicima u Parlamentu Srbije i vama iz vladajuće koalicije, ko je sa Komatinom u kontaktu i da li neko može da utiče, ponavljam, ili nemate stranačku disciplinu ili ste vi svi protiv te saglasnosti? Konkretno, gospodine Aligrudić je potvrdio moju pretpostavku da je gospodin Komatina jedna obična budala. Ne znam zašto i da li ste vi gospodine...
Gospodine Topaloviću, ne možete tako da se izražavate u Narodnoj skupštini Republike Srbije.
Samo sam citirao gospodina Aligrudića.
Gospodine Topaloviću, prekinuću vas u vašem izlaganju ako tako nastavite.
Neću tako nastaviti. Dozvolite mi da nastavim. Ne znam da li ste vi to što je za vas rekao gospodin Aligrudić, šef poslaničke grupe Demokratske stranke Srbije u Parlamentu Srbije. Nisam stigao da pitam gospodina Aligrudića, zašto takve ljude stavljati na ovako odgovorne funkcije kada ne možete da ih kontrolišete? To može samo kod vas u Demokratskoj stranci Srbije i u vladajućoj koaliciji. Šta su vam krivi građani Grmovca kada su, ponavljam, pribavljene sve saglasnosti koje su potrebne za priključenje električne energije? Informacija od malopre koja je pristigla, gospođa Radmila Hrustanović je jutros odgovorila građanima Grmovca da idu kod radikala pa neka im oni daju saglasnost. Znači, juče Komatina, a danas Radmila Hrustanović. Još jedna smišljena akcija demokratskog bloka.
Gospodine Topaloviću, isteklo vam je vreme za javljanje po Poslovniku.
Dobro.
Po Poslovniku, narodni poslanik Jovan Damjanović. Radi objašnjenja, sva pitanja koja ste uputili biće prosleđena nadležnim institucijama za odgovor.
Dame i gospodo narodni poslanici, Poslovnik, član 226. – obaveštenje i objašnjenje, mi znamo, otprilike, da su građani Grmovca, raseljena lica pobegli od etničkog čišćenja iz Slavonije, Hrvatske itd. Po Međunarodnoj povelji o humanitarnom pravu ti građani imaju pravo na infrastrukturu i na sve one potrebe da žive kao građani. Mi kao narod Srbije, kao Narodna skupština i kao institucija ove države – demokratske Srbije, sigurno da treba da činimo i da uradimo sve po svim poveljama i deklaracijama pošto su raseljena lica, pobegli od etničkog čišćenja, pobegli od pogibije, a mi ovde uspravno ubijamo naš sopstveni narod. Pitam se da li je ovo '45 godina kada je došlo do oslobođenja, kada nije bilo struje, kada nije bilo vode, pa opet su se ljudi nekako snalazili? Ako je, što kažu, po političkoj liniji, molim vas, to je strašno. To je odmazda po političkoj liniji, što nije dozvoljeno nikakvim zakonima, ni Ustavom naše demokratske Srbije. To ne sme da se dešava. Danas moramo da znamo da tamo imamo i starih ljudi, i bolesnih ljudi i male dece. Ta deca i ti stari ljudi, bolesni, ljudi ne mogu da žive dostojanstveno za svog života kao što bi trebalo da se živi u našoj državi. Zbog čega? Ako je zbog političke opredeljenosti, to je strašno. Apelujem na vrh naše države, apelujem na Ministarstvo energetike da u najskorije vreme omogući građanima Grmovca infrastrukturu koja im kao građanima i pripada.. Ne treba dozvoliti da ovo dođe do internacionalizacije. Sad sam dobio vezu telefonom od prijatelja u Grmovcu – ukoliko se do nedelje, do kraja nedelje, ne omogući građanima priključak, da će blokirati auto-put i da se neće skloniti dok se ne odobre njihovi zahtevi koji su opravdani. Još jednom apelujem, učinite, humano je, našim građanima da dostojanstveno žive u ovoj našoj državi onako kako i ostali Srbi žive. Hvala.
Reč ima narodni poslanik Milan Avramović, po Poslovniku, a zatim narodni poslanik Petar Jojić.
Dame i gospodo narodni poslanici, javljam se po članu 225. i 226. – gospodine predsedavajući, tražio bih dodatna objašnjenja, naravno, potvrdiću stav svoje poslaničke grupe da nećemo odustati od teme isporuke električne energije naselju Grmovac i naravno, odgovornosti i za političke dilove koji su u prethodnim periodima bili prisutni kada je Nenad Komatina izabran za gradskog sekretara za urbanizam. Zarad boljeg informisanja, upoznao bih narodne poslanike da Nenad Komatina jeste član DSS samo 50%, pošto je to na papiru, a da je drugih 50% član DS, pošto ima aktivno delovanje i učešće vezano za urbanizam u centralnim opštinama, kao što su Vračar, Savski venac i Stari grad. Dakle, prva stvar, koja je veoma bitna, vezano za ove tri opštine koje sam naveo, Nenad Komatina nema nijednu odgovornost ili grižu savesti kada su u pitanju bilo koje druge opštine osim ove tri. Zašto to kažem? Kao član DSS, koji je bio predsednik Upravnog odbora Poslovnog prostora SO Vračar, molim vas, gospodine predsedavajući, da to zapišete i da proverite, jer je to sukob interesa, biti predsednik Upravnog odbora Poslovnog prostora i biti gradski sekretar za urbanizam, nije imao volju da saglasnost da ni za kakve isporuke električne energije ili potpise vezano za drugo naselje, tačnije za naselje Grmovac, a imao je volju da prekrši sve urbanističke akte i regulacioni plan kako bi nekim tajkunima na ove tri centralne opštine omogućio izgradnju ili legalizaciju već izgrađenih objekata. Dakle, ono što je veoma bitno jeste da Nenad Komatina, kao član DSS, a kao član, tačnije, funkcija DS na ove tri opštine koje sam naveo, ne sme da ostane neopažen, nedorečen, vezano za izjave poslanika SRS. Dakle, molim da se proveri tvrdnja, da li je Nenad Komatina bio predsednik Upravnog odbora Poslovnog prostora na Opštini Vračar, da li je vlasnik kafića "Petrovgrad" na toj opštini, u Petrovgradskoj ulici, da li mu je bitnije to kako radi kafić, koji on ima kao suvlasnik, tačnije vlasnik, i da li su mu bitniji poslovni prostori na ove tri opštine ili su mu bitne nadležnosti koje on treba da završava, tačnije, da da jedan paraf kako bi građani Grmovca mogli da žive i da funkcionišu kao i svi ostali građani Srbije, a koji su se, na neki način, već u prethodnom periodu bolje snašli. Vezano za legalizaciju i za izmene i funkcionisanje gradskog sekretara za urbanizam, gospodina Komatine, pomenuo bih i veoma zanimljive teze, da je saglasnost dao...
Vreme.
Evo, završavam, dao je potpis za nasilnu izmenu regulacionog plana na Opštini Savski venac, tačnije na prostoru bloka 1 i bloka 20 na Dedinju, jer je verovatno za sebe našao neki veliki procenat, a ovde nema procenta, jer treba da da paraf za isporuku električne energije. Molim vas, izvršite, na neki način, pritisak, kao i svi poslanici SRS, da se taj potpis jednom i obavi. Hvala najlepše.
Narodni poslanik Petar Jojić, po Poslovniku, a zatim narodni poslanik Slaviša Topalović, po Poslovniku.
Dame i gospodo narodni poslanici, javio sam se za povredu Poslovnika iz člana 103. jer je prekršen Poslovnik. Bio sam u prilici da pratim izlaganje gospođe Vjerice Radete, narodnog poslanika SRS, kada je njen govor bio ometan sve vreme dok je ona govorila. Smatram da je povređen član 103. jer govornik, kako normira ovaj član, može da govori o pitanjima koja su na dnevnom redu, o onim pitanjima koja su od značaja za građane Srbije i o onim pitanjima koja će im omogućiti da obavlja funkciju narodnog poslanika. Za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora. Najočitiji primer da se na ovakav način, a znamo u prošlosti da je toga bilo, pa mislim da sa tom praksom treba prekinuti i mislim da je tada povređen Poslovnik. Javljam se po članu 225. i članu 226. i tražim objašnjenje, kada će Vlada Republike Srbije da ispuni svoje obaveze u odnosu na Opštinu Pančevo? Dolazim, kao poslanik, iz Pančeva, ima oko 130 hiljada stanovnika, južna industrijska zona jeste u stvari ''Azotara'', ''Petrohemija'' i ''Rafinerija'', to su preduzeća od vitalnog značaja za Republiku Srbiju, međutim, građani grada Pančeva su ugroženi. To je najzagađeniji grad u Srbiji. O ovome je Vlada raspravljala više puta i obećala je 360 miliona evra da bi se izvršili određeni poslovi koji su značajni za promenu tehnologije. Samo da vas podsetim, dame i gospodo, građani Pančeva i okoline koji umiru, a vi znate da oko 1.500 građana grada Pančeva, odnosno opštine, umire od raka, baš zbog toga što je taj grad najzagađeniji, a radi se o najprljavijoj industriji u Srbiji. Podsetiću vas da je oko 210 miliona evra izvoz iz ''Petrohemije'' izvršila Vlada Republike Srbije. Šta ostaje tom gradu koji izumire? Ništa! Ni žute banke!. Kada smo pre dve godine govorili, gospodin Labus, potpredsednik Vlade Republike Srbije, obećao je da će Vlada Republike Srbije preduzeti odgovarajuće mere da se popravi situacija i da se pogoni oporave, kao i da se tehnologija zameni. Međutim, od toga nema ništa. Građani Pančeva su prinuđeni da zatvaraju prozore i vrata. Deca su u zdravstvenim ustanovama umesto u školama. To je ono što građani Pančeva nisu zaslužili. Vlada Republike Srbije mora preduzeti odgovarajuće mere i dati određena sredstva da se spasi stanovništvo opštine Pančevo.
Gospodine Jojiću, vreme je isteklo, molim vas.
Završiću. Drugo, da vas podsetim, Ministarstvo energetike i Ministarstvo za ekologiju nije preduzelo ništa. Kada se gasifikacija može obavljati na teritoriji Republike Srbije čak u Gornjem Milanovcu, Čačku, Arilju, Užicu, Kraljevu, Kragujevcu i da ne nabrajam, a da u Pančevu gde su izvori takoreći sirovine ne mogu, to je zaista neprimereno. Neprimereno je da funkcioneri lokalne vlasti mogu sebi da uvode plin tamo gde stanuju u stambene blokove, a da 50 metara tamo gde stanuju obični Pančevci i građani oni ne mogu da dobiju priključak.
Gospodine Jojiću...
Iako su građani platili, ali nema te kontrole, nema kontrole nadležnih ministarstava da odu i da vide šta im radi lokalna samouprava – da građanima pruže mogućnost da uživaju ono na šta imaju po Ustavu i pravu i po zakonu. Prema tome, pozivam nadležno ministarstvo za ekologiju i nadležno ministarstvo za energetiku da proveri i da pruži obaveštenje i narodnim poslanicima i građanima opštine Pančevo, zašto se sprečava priključak gasifikacije građanima koji su platili. Govorio sam o tome da je Pančevo najugroženiji grad sa 130 hiljada stanovnika. Hvala vam predsedavajući što ste mi omogućili da kažem.
Gospodine Jojiću, morate mi odgovoriti na pitanje da li po povredi Poslovnika, član 103. treba da se izjašnjavamo, pošto govornik može da govori samo o pitanju koje je na dnevnom redu i mi se tu potpuno slažemo. Pitanje je što od jutros nismo u stanju. Da li o ovome treba Narodna skupština da se izjašnjava? (Da.) O povredi člana 103? Da. ''Govornik može da govori samo o pitanju koje je na dnevnom redu.'' Slažem se da ovo ide na glasanje. Hvala vam gospodine Jojiću. Po Poslovniku, narodni poslanik Slaviša Topalović, a zatim narodni poslanik Vjerica Radeta.
Povreda Poslovnika, član 226. Tražim objašnjenje od ministra energetike, o slučaju električne energije za naselje Grmovac. Juče Komatina, danas Radmila Hrustanović je izjavila da građani Grmovca traže pomoć od SRS, jer su im oni dali i omogućili da naprave svoje objekte na Grmovcu. Da li je to još jedna smišljena akcija demokratskog bloka –osveta SRS preko građana Grmovca i njihove dece? Mislite da ćete na taj način osvojiti i zadržati vlast na predstojećim izborima? Dajte tom narodu saglasnost za priključenje električne energije! Ostavite sada strančarenje po strani. Pomozite tom narodu. Apelujem na ''kaplara od Solane'' Borisa Tadića, pomozite i recite svojim kadrovima...
Nemojte tako da se izražavate o predsedniku Republike Srbije.
Mislim da to nije uvredljiv izraz. Recite svojim kadrovima, pošto je gospodin Komatina, čuli smo malopre, kadar i DSS i DS, 50 : 50%, da odobre saglasnost za dobijanje električne energije građanima Grmovca. Koštunica, premijer Srbije, može neposredno da naredi i da kaže da se odobri saglasnost za dobijanje električne energije. U protivnom, smatraćemoda su oni svi zajedno odgovorni za nedobijanje saglasnosti i da su oni svi zajedno, zajedno sa vama, gospodine Albijaniću, odgovorni za to da se onemogući građanima Grmovca saglasnost za dobijanje električne energije. Da li je to zbog toga što se planira rušenje naselja, pa da neki tajkun otkupi to po mizernoj ceni, kako bi prodao dobru lokaciju pored auto-puta Beograd-Zagreb za industrijsku zonu? To je pitanje za ministra energetike, gospodine Albijaniću.
Pri čemu ste pomenuli moje ime. Nikada nisam izjavio da ti ljudi ne treba da dobiju struju. Nemojte, molim vas, mene da dovodite u bilo kakav kontakt. Reč ima narodni poslanik Vjerica Radeta, po Poslovniku, a zatim narodni poslanik Paja Momčilov, po Poslovniku.
Dame i gospodo narodni poslanici, zaista je neverovatno da poslanici SRS danas iznose tri strašne stvari koje se dešavaju u Srbiji. Prvo smo govorili i obavestili javnost Srbije i narodne poslanike da je Milan Martić u Hagu osuđen na 35 godina zatvora, a ovi vaši se hvale šta su, gde su i kako su večerali sa Karlom. Onda kažemo da vladajuća koalicija izbegava raspravu o Kosovu i Metohiji, a Buš se šeta po Srbiji i obećava samostalnost Kosova. Ceo dan pričamo o činjenici da jedan veliki broj građana Zemuna, naseljenih u Grmovcu, nema struju, da su priključak za struju platili, a nikome od vas ne padne na pamet, ako ništa drugo, ako ne možete nešto pametno da kažete na tu temu, bar da pristojno slušate kada govorimo o mukama našeg naroda. Vi se smejete na sve ovo, izlazite, šetate, nema vas, nema ni snimatelja. Evo, pozivam ih sada da uđu u salu i da ovog momenta snime ovu stranu gde sede predstavnici vlasti, da pokažu građanima Srbije koliko su predstavnici vlasti zainteresovani za rešavanje problema građana Srbije. Zaista je strašno što vi pokazujete na koji način podržavate Vladu. I vas, kao i Vladu, jedino interesuje kome će pripasti prodaja EPS-a, a kome će pripasti prodaja NIS-a. Ne interesuju vas pravi problemi građana Srbije. Ne interesuje vas što se u Grmovcu onim građanima krše ljudska prava i što ministri i Vlada direktno krše član 20, koji govori o ograničenjima ljudskih i manjinskih prava, i član 21, koji zabranjuje diskriminaciju. Govorim o Ustavu Republike Srbije. Da smo iole normalna država i da imamo iole ozbiljnu Vladu, kada narodni poslanici već nekoliko sati govore o temi koja je aktuelna, koja je već godinama prisutna, ali je sada kulminirala, kada govore o neophodnosti priključenja struje Grmovcu, onda bi do sada, za ovih nekoliko sati, koliko pričamo o tome, ovde došla oba ministra ''opšte prakse'', i onaj Popović i onaj prethodni Naumov, i objasnili bi ovde narodnim poslanicima i građanima Srbije ili bi ukazali da poslanici SRS nisu u pravu, ili bi objasnili o čemu se radi. Pa bi valjda onda onaj Naumov objasnio da je bio u opštini Zemun, da je postigao dogovor sa predsednikom Gordanom Pop-Lazić, da su bili predstavnici Skupštine grada, da su bili predstavnici Elektroprivrednog preduzeća i da su ispunjeni svi uslovi, da je bio postignut dogovor da ti građani dobiju struju pre, otprilike, petnaestak dana. Zato oni danas i štrajkuju, zato što su izgubili strpljenje. Čekali su sve do tog momenta i kada su konačno dobili čvrsta uveravanja, jer su predstavnici tih građana bili prisutni na tom sastanku i čekali su strpljivo još 15 dana. Potpuno ih razumemo, nemaju drugog načina, a razumeće i građani Srbije koji imaju druge probleme, zašto mi, poslanici SRS, danas ceo dan pričamo o Grmovcu i pričaćemo dokle god ne dođe i Naumov i Popović, a i Koštunica sa njima, i ne objasne nama i građanima i Grmovca i Srbije zašto diskriminišu građane Srbije, koji već više od 10 godina žive u tom naselju. Zašto ih smatraju građanima drugog reda, zašto se, zbog političkih prepucavanja i zbog toga što ne podnose uspeh SRS u Zemunu, svete tim ljudima koji nisu ni krivi ni dužni, koji bi, da nije bilo SRS i Vojislava Šešelja, bili u kolektivnim smeštajima i dan-danas, a ne bi bili u svojim kućama, nažalost, još uvek bez struje. Izvinjavam se, gospodine Albijaniću, izvinjavam se kolegama što sam govorila mnogo više nego što Poslovnik dozvoljava, ali neću se u nekom skorijem vremenu javljati po Poslovniku, ali svakako hoću ukoliko u međuvremenu ne dođu ministri.
Hvala vam puno. Po Poslovniku se javio narodni poslanik dr Paja Momčilov,potom narodni poslanik Dragoljub Anastastovski.
Dame i gospodo narodni poslanici, ukazujem na, po meni, povredu člana 104. – ''Narodni poslanici su dužni da poštuju dostojanstvo Narodne skupštine.'' Mislim da se danas ovde na jedan evidentan način demonstrira nepoštovanje Narodne skupštine, upravo zbog načina kako se vodi ova skupština i kako se ponaša onaj ko rukovodi Skupštinom prema raspravi koja se vodi u ovom domu. Mi imamo problem sa Grmovcem i poslanici SRS neće odustati od tog problema. Bio sam slobodan, čak, i da uputim neko svoje viđenje šta bi predsednik Parlamenta trebalo da uradi u takvoj situaciji, kad postoji akutan problem, da ne ponavljam sve ono što su i moje kolege istakle. Mislim da bi bilo primereno da se samo okrene jedan broj telefona, da se u ovako akutnoj situaciji pokuša da se nađe rešenje, pa onda da se založi i autoritet predsednika Skupštine i da se građanima Srbije pomogne. Mi, srpski radikali, ne pravimo ovde nikakvu opstrukciju. Radi se o osnovnim elementarnim životnim uslovima za 2000 građana Grada Beograda i Srbije. Prema tome, nećemo da raspravljamo o Kosovu i Metohiji, vidimo da nećemo. Nije nas briga kako Haški tribunal osuđuje zaštitnike srpskog nacionalnog interesa na drakonski način i na nepravedan način. Dobro. Ali, nećemo da raspravljamo i ne interesuju nas ni vitalni problemi građana Srbije. Na to već ne pristajemo. Mi insistiramo da se rešavaju ova pitanja na način na koji je moguće. Moja je sugestija vama predsedniče, založite vaš autoritet, vidite o čemu se radi, dajte odgovor nama, a mi ćemo naravno i tim jadnim ljudima, da ne ponavljam koji su to ljudi koji čine stanovništvo naselja Grmovac. Ima još jedna interesantna stvar kada govorimo o povredi Poslovnika, pošto je predsednik ovde, neću da tražim da se glasa o povredi Poslovnika, naime ona izjava predsednika da je on predstavnik finoće i kulture. Znate, funkcija narodnog predsednika to ne obuhvata. Vi ne treba da budete demonstrator kulture i finoće. Poželjno je da jeste. Vi ne treba da budete pedagog, nije vama pedagoška funkcija, kao funkcija predsedniku, nametnuta. Kada budete u nastavi, nadam se da ćete biti kao lekar, onda ćete vi biti asistent, pa ćete ići jednim postupnim putem dok postajete profesor. Prema tome, obzirom na vaše godine, ja vam to kažem kao stariji kolega, ne priliči vam da vi budete taj vrhovni pedagog koji će jednu sredinu učiti. Još samo dve rečenice, ovde se mnogo o Skupštini govori te ovakva je, te onakva je. Srpska Skupština je ono što je srpski narod, to je slika srpskog naroda. Atmosfera u Skupštini odražava društvenu atmosferu. Kakva je društvena atmosfera dobro znate od 2000. godine, a onda imate i to da nesretan čovek izludi i ubije sudiju i advokata u sudnici. To je nešto što je društvena patologija koja je i te kako zaživela i široko je prisutna u našem društvu, a zna se zbog čega. Zbog pljačke, korupcije koja nam se događa. Izvinite što sam prekoračio vreme.
Zahvaljujem kolega. Po Poslovniku se javlja narodni poslanik Dragoljub Anastasovski, pa potom narodni poslanik Nikola Žutić. Izvolite.
Dame i gospodo narodni poslanici, pozivam se na Poslovnik, član 225. i 226. a mogu i na bilo koji drugi, jer ovde se više ne zna ni ko pije ni ko plaća. Međutim, za vladajuću garnituru, da ih obavestim da je Grmovac jedno lepo beogradsko prigradsko naselje, na nekih, 20-tak kilometara od centra Beograda. U tom naselju žive ljudi isto kao što smo i mi ovde, ali ti ljudi zavise sada od pojedinaca, od nekog Komatine, od Radmile Hrustanović koji su se proglasili za male bogove u ovom gradu, misleći da će oni ostati tu večno. Neće, idu lokalni izbori pa ćemo videti kako će oni proći.Ne znam ko su ti ljudi da od njih zavisi preko 2000 žitelja jednog naselja, da oni ne odobravaju nešto. Da li je to gospođa, izvinjavam se, Radmila Hrustanović koja ima više lokala u Beogradu koje izdaje i sasvim lepo živi sa svojim mužem Šerifom. Za gospodina Komatinu ne mogu ništa da kažem jer ga i ne poznajem, ali očigledno da je loš čovek. Čovek koji ne bi trebalo da ima poverenje ne samo žitelja Grmovca, već uopšte beograđana, pa čak ni svoje stranke.Mislim da bi svi žitelji naselja Grmovac trebalo da dobiju električnu struju, jer na to imaju pravo. Ova gospoda koja se suprotstavljaju tome, trebalo bi da znaju da je ovo 21. vek, da ljudi u štalama, u svinjcima uvode električnu energiju i koriste je u svim tim prostorijama, a ne dozvoljava se građanimada imaju svoja kupatila, da mogu da se okupaju, da održavaju ličnu higijenu ida koriste blagodeti koje mogu da koriste, a koje im se uskraćuje. Izgubismo ovde puno vremena, ništa nismo rekli, a ovaj problem može da reši jedan telefonski razgovor za koji izgleda neki nemaju sluha. Pozdravio bih sve žitelja naselja Grmovac, poželo im sreću i dobiće oni struju uskoro. Hvala.
Zahvaljujem. Narodni poslanik Nikola Žutić, pa potom narodni poslanik Zdravko Topalović.
Poštovano predsedništvo, dame i gospodo, po Poslovniku član 226. Naime, tražim obaveštenje o tome šta će Vlada Republike Srbije preduzeti povodom skandalozne presude Milanu Martiću i da li će preduzeti kontramere. Osim SRS, nijedna druga politička formacija ne pominje vraćanje stanja u sadašnjim državama zločina Hrvatskoj, Bosni i Hercegovini u vreme izglasavanja legitimnog narodnog plebiscita u uspostavljanju Republike Srpske Krajine, o vraćanju statusa političkog naroda, krajiškim Srbima i brisanja ponižavajuće nasilno uspostavljene pozicije nacionalne manjine. Poražavajuća je činjenica da nema ni naznaka da će srpska država pokrenuti uobičajene pravne zahteve prema Republici Hrvatskoj, u skladu sa međunarodnim pravom. Naime, sa gledišta međunarodnog prava nasilno uspostavljeno državno-pravno stanje u Republici Hrvatskoj u potpunosti je nelegitimno. Rat je završen zločinačkom okupacijom Republike Srpske Krajine, kao što znate države pod zaštitom UN, bez održavanja mirovne konferencije koja bi bar obezbedila minimum narodnih prava zapadnih Srba. Umesto mirovne konferencije ljubimica-zapadna Hrvatska za svoje zločine ubijanja i proterivanja zapadnih Srba nagrađena je međunarodnom legalizacijom silom uspostavljanje velike Hrvatske na istorijskoj srpskoj zemlji. Naime, politika sile uz blagoslov liberalnih demokratija, prvenstveno SAD, omogućila je da Hrvatska okupira srpske zemlje, ali Jugoslovensko more i otoke koji u istoriji nikada nisu bili Hrvatski. Zapadni engleski kartografi sokolili su čas jednu čas drugu suprotstavljenu stranu. Liberali Zapada su srpskom rukovodstvu dali mig da može stvarati ujedinjene srpske zemlje 1990. godine. To se vidi po karti buduće razbijene Jugoslavije koju je objavio "News week" u leto 1990. godine po kojoj je trebalo da se od administrativnih jedinica SFRJ stvore nove države Slovenija, Hrvatska i Crna Gora, odvojeno Kosovo i Metohija. Zapravo, Kosovo i Metohija su predočene kao sastavni deo Albanije. Po tom britanskom zvaničnom organu ipak je trebalo da se stvori, kako je nazivao, velika Srbija u koju bi ulazila Makedonija, Bosna i Hercegovina sa širim pojasom izlaska na more. Englezi su čak u to vreme predviđali formiranje slobodne Krajine, sa centrom u Kninu. Poštovani poslanici, kako tumačite tu javnu kartografiju, da li kao igre sa srpskim plemenima? Zašto je 1990. godine samo Jugoslavija projektovana u razbijenom stanju, zašto se ne traži odgovornost liberalnog Zapada za razbijanjeJugoslavije, a ne Milana Martića i krajiških Srba? S druge strane, svi elementi genocida prisutni su u "Oluji", dakle, prisutan je plan, izvršenje, priprema. Postoji poznati Tuđmanom transkript, plan kako treba ubijati Srbe, planirana akcija, planirano uništenje, ubijanje, iseljenje Srba. Nadam se da će do Vlade Republike Srbije stići ovo moje poslaničko pitanje. Hvala.
Naravno. Hvala puno. Povredu Poslovnika reklamirao je narodni poslanik Zdravko Topalović, pa potom narodni poslanik Nenad Čanak. Izvolite.
Dame i gospodo, gospodine predsedavajući, član 225. i 226. Dok traje ova sednica više građana Obrenovca nam se javilo. Zbog čega? Naime, kao zaposleni u Termoelektrani "Nikola Tesla" na čijoj teritoriji se ona i nalazi,postavljaju pitanje da li je moguće da u 21. veku građani Grmovca ne mogu da dobiju električnu energiju, a Termoelektrana "Nikola Tesla" preko Ernestinova preko dalekovoda izvozi struju u Republiku Hrvatsku, i da li je to moguće? Da li je ovo samo još jedan prljavi uvod u još jednu prljavu privatizaciju celog energetskog sistema Srbije od strane Hamovića i Lazarevića, koji, nesporno, zna se, pripadaju Koštuničinom vrhu. Hvala vam.
Zahvaljujem. Narodni poslanik Nenad Čanak, zatim narodni poslanik Vesna Nikolić - Vukajlović.
Poštovani narodni poslanici, reklamiram povredu Poslovnika od strane predsednika Narodne skupštine. U članu 103, a to je – govornik može da govori samo o pitanjima koja su na dnevnom redu. Trenutno je dnevni red, koliko ja vidim, na tački 4. – predlozi odluka o izmenama Odluke o izboru članova odbora Narodne skupštine, a ovde očigledno o tome ne govorimo. U vezi sa članom 106. – opomena koju bi trebalo da izrekne predsednik Narodne skupštine se izriče ako neko pored upozorenja predsednika Narodne skupštine govori o pitanjima koja nisu na dnevnom redu, a ne govori se o pitanjima koja su na dnevnom redu, a predsednik Narodne skupštine ne izriče opomenu. Moram da kažem da sve ovo što smo čuli van dnevnog reda su izuzetno značajne stvari, ali o tim značajnim stvarima ne može dati odgovor niko u ovoj sali, samo ministri Vlade Republike Srbije. Ti ministri moraju biti ovde i prestati da ponižavaju Narodnu skupštinu svojim odsustvom. Ti ministri moraju biti ovde i podnositi račun narodnim poslanicima koji su ih birali, a ne ponašati se u najgorem birokratskom smislu, kao što to sada rade. Upravo zbog toga, tražim od predsednika Narodne skupštine da nas obavestiti kada će se raspravljati o inicijativi za smenu aktuelne Vlade, koja za ovih 27 dana svoga trajanja nije, ne donela ništa dobro, nego je samo produbila jaz između Narodne skupštine i izvršne vlasti, koje moraju biti dva dela od ukupno tri vlasti u ovoj zemlji. Upravo zbog toga, samovlašće Vlade Srbije mora biti preispitano i zato pitam predsednika Narodne skupštine kada će se raspravljati o inicijativi za smenu Vlade i tu podržavam apsolutno svakoga ko je za to da se Vlada stavi pred lice Narodne skupštine i svih građana Srbije i neka da odgovore koji se ovde postavljaju. Ovako jedni druge da pitamo zašto negde ima struje ili nema, da jedni druge pitamo i da se mi ovde raspravljamo o stvarima na koje niko ne može da da odgovor, jeste trošenje i vremena i novca i živaca ionako izmučenih građana ove zemlje. Molim vas, gospodine predsedniče, da mi odgovorite. Hvala lepo.
Hvala puno, poštovani gospodine Čanak. S obzirom na to da je došao predlog poslaničkog kluba SRS-a od strane 81 poslanika, koji se zove Inicijativa za smenu Republičke vlade, a prema članu 130. Ustava dužan sam da stavim na prvu narednu sednicu tu inicijativu. Na prvoj narednoj sednica, jedna od tačaka je inicijativa za smenu Vlade, kao što će biti i tačka dnevnog reda usvajanje Rezolucije o Kosovu, koju su takođe danas predložili. Prva naredna sednica će biti kada završimo sa ovom sednicom, odnosno kada se iscrpi dnevni red, kada budemo imali dan za glasanje, što pre. To će zavisiti naravno i od vas. Reč ima narodni poslanik Vesna Nikolić-Vukajlović, pa potom narodni poslanik Zvonimir Stević. Izvolite.
Poštovani narodni poslanici, građani Srbije, htela sam malopre, imala sam jednu zamerku u obraćanju gospodina Dulića, kada sam u pitanju ja, odnosno kada me je najavljivao kao narodnog poslanika, odnosno narodnu poslanicu. Htela sam da mu kažem, da narodna poslanica, odnosno poslanica u našem jeziku ima jedno drugo značenje, a da sam ja narodni poslanik SRS. To je jedno. Pre nego što gospodin Dulić, ono što je gospodin Šarović maločas govorio vezano za uvođenje njegovog sistema kulture u zemlju Srbije, Grad Beograd, pre nego što uvede takve mere vezano za kulturu, zamolila bih ga da svoju vladajuću partiju, da svoju Vladu opomene i reši prvo osnovna egzistencionalna pitanja naših ljudi, koja se tiču samog ljudskog dostojanstva. Znači, prvo se mora rešiti osnovno primarno ljudsko pitanje, pa se zatim ići na kulturu kao nadogradnju, gospodine Duliću. Slučajno, imam knjižicu kod sebe, koja ima naslov ''O životu izbegličkom.'' Molila bih, ne znam odakle kamere dolaze, da ovo snime. Dolazim iz Raškog okruga, gde mi ova tema nikako nije strana, gde se ne radi samo o Grmovcu, nije Grmovac jedino problematično mesto, nego je i čitava opština Kraljevo problematična, kada su u pitanju srpske izbeglice. Ono što vi ne znate, gospodo iz vladajuće koalicije, ja bih htela da vam iz ove knjižice pročitam samo par stvari koje su vezane za izbeglice. Ovu knjižicu je 2001. izdao čovek koji se zove Ilija Šekuljica, u Kraljevu. Kaže – ''Izbeglica je ostavljeno rođeno ognjište, grobovi predaka, radno mesto, livade i voćnjaci, ulice i trgovi. Izbeglica je beg ispred kame s uma sišavših razbojnika. Izbeglica je zavežljaj u ruci, ukočen, izbezumljen pogled, bledo izborano i uplašeno lice. Izbeglica je brzo starenje i rano sazrevanje. Izbeglica je izgubljeno nadanje i odvajanje od najbližih. Izbeglica je crnina u duši i u očima. Izbeglica je strah i bauljanje. Izbeglica je spremnost da se prebrode godine i godine izbegličkog života, a nemanja snage da se prebrode sati, minuti, jer je svaki minut dug kao večnost. Izbeglica je svedok jednog vremena, jednog prostora, zebnji, neverica u pometnji krvoprolića, telesnih muka i duševnih patnji, svih zala koja su snašla, potresla i uplašila njegovu dušu. Izbeglica je proticanje rodnog kraja kroz grozomorne snove. Izbeglica je gubljenja starih navika, misli i želja. Izbeglica je viđenje svih dela u istoj sivoj boji. Izbeglica je objekat onih koji mu daju hranu i ležaj, koji ga školuju i leče. Izbeglica je čežnja za svojima i nemogućnost da se sa njima vidi i susretne. Izbeglica je neorijentisanost i neinformisanost. Izbeglica je radno neangažovanje. Izbeglica je ubeđenje da se svako dobro vraća dobrim, a svako zlo zlim. Izbeglica je jauk, patnja, stradanje i gušenje u bolovima. Izbeglica je dozivanje zore, sunca, jutra, zvezde, duge. Izbeglica je izbeglica. Izbeglica je greh božji,'' ovo se posebno odnosi na novoformiranu našu Vladu, moram da ponovim, ''izbeglica je greh božji i sram ljudski. Teško ga je razumeti, a lako ga se o njega ogrešiti.'' Završila bih, kada naiđete na ljude koji beže od odgovornosti, stanite im na put.
Hvala vama. Reč ima narodni poslanik Stević Zvonimir, pa potom narodni poslanik Nemanja Stefanović, pa potom Milorad Buha, pa Vukelić Nikola, pa Petar Jojić, pa Dušan Stupar, pa Sekulić Vlado, pa Momir Marković.
Dame i gospodo narodni poslanici, uvaženo predsedništvo, reklamiram povredu Poslovnika član 98. – ''Predsednik Narodne skupštine prekida rad Narodne skupštine kada utvrdi nedostatak kvoruma na sednici Narodne skupštine, dok se kvorum ne obezbedi.'' U stavu 2. kaže – ''Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje.'' Upravo iz ovih razloga, gospodine predsedavajući i predsedniče Narodne skupštine, u vašem preliminarnom izlaganju prilikom izbora rekli ste da će jedan od vaših glavnih principa vašeg rada biti efikasnost u radu. Unazad mesec dana vi ste pokazali veoma loš način rada i metoda, bukvalno rečeno ništa nismo uradili. Preporučujem vam, mada nije kolega iz moje političke opcije, da vi i vaš potpredsednik i saradnici malo odete na obuku kod bivšeg predsednika Narodne skupštine, gospodina Markovića [[Glasovi iz klupe: Bivši je Tomislav Nikolić.]] Pre Tomislava. Naime, toliko ima prečih obaveza u ovoj državi Srbiji u odnosu na ovo što traže radikali, što ja ne sporim, da je problem Grmovca opravdan. Ali vaša je obaveza, kao predsednika Narodne skupštine, da od nadležnih ministarstava, od nadležnih ministara, od nadležnih organa ovde zatražite informaciju, da nas obavestite, da ne trošimo dva-tri dana radi rešavanja problema Grmovca. Za ovih mesec dana, ovde, za ovom govornicom, čuli smo sve i svašta. Međutim, smatram da nema većeg, težeg i bolnijeg pitanja u državi Srbiji i većeg nacionalnog i državnog interesa nego što je problem Srba na prostoru Kosova i Metohije. Ovde čujem predstavnike nacionalnih manjina i ne sporim to pravo, pravo nacionalnih manjina, da imaju ista prava kao i svi narodi na teritoriji države u Srbiji. Ali sam ovde malo čuo, skoro nimalo, da su na pragu XXI veka najugroženija ljudska prava na prostoru države Srbije prava Srba na Kosovu i Metohiji. U XXI veku nemamo pravo na slobodu, slobodu kretanja. Ovde se govori o pravu na električnu energiju. I taj problem treba da se reši. Nisu rešena imovinska prava Srba na prostoru Kosova i Metohije. Na prethodnim zasedanjima ovde smo čuli koleginicu iz DS kako je navodno Novicki konstatovao ugroženost, kako je rekao, da su ugrožena ljudska prava Srba na prostoru Kosova. Ali to je samo konstatacija. Ljudska prava u delu imovine, uzurpacije, nisu rešena. Ljudska prava, pravo na rad, gde je 40.000 ljudi koji su radili u privredi napustilo radna mesta, nisu vraćeni. Da ne govorim o pravu povratka Srba na prostor Kosova i Metohije. Za svo to vreme ovih dana imamo izjavu vašeg prijatelja, prijatelja demokratske oligarhije, pa bi bio osnovni red da se opredelite i da se izjasnite, da on euforično i pompezno i u Albaniji i u Bugarskoj najavljuje nezavisnost Kosova, kao da je to njegova privatna imovina. Zato mi, Srbi sa Kosova i Metohije, moram da vam kažem, tumačimo ovo kao nekakvo namerno odugovlačenje i tendenciju da se ne rešava i da se ovde ne dostavlja izveštaj pregovaračkog tima o statusu i stanju na Kosovu i Metohiji. Zato se pozivam na ovaj član, da odredite pauzu i da obavite konsultacije sa šefovima poslaničkih grupa, a ne sa stručnom javnošću, to u cilju vašeg usavršavanja u smislu rukovođenja. Ovde morate da igrate igru sa šefovima poslaničkih grupa. Kad sam se već javio, reklamiram povredu Poslovnika, član 225. – poslaničko pitanje Ministarstvu za rad i socijalnu politiku: ''Šta se desilo da 17.000 Srba u prethodnom mesecu primi nekakvo povećanje minimalne cene rada od 9.000,00, a pre toga je bila 4.600,00, da bi se za ovaj mesec ponovo vratilo na staro?'' A, kao obrazloženje je došlo da u budžetu nema dovoljno sredstava. Nije tačna informacija. Ministri se utrkuju i govore kako budžet Republike Srbije nikada nije bio puniji.
Hvala. Da vam odgovorim, član 98, pošto ste se pozvali na stav 1, kaže – ''Predsednik Narodne skupštine prekida rad Narodne skupštine kad utvrdi nedostatak kvoruma na sednici Narodne skupštine, dok se kvorum ne obezbedi.'' Pošto kvoruma za rad ima, nema potrebe da se utvrđuje. Stav 2. kaže – ''Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje.'' Za tim, u ovom trenutku, ne postoji potreba. Sledeći poslanik je Nebojša Stefanović, potom narodni poslanik Milorad Buha. Izvolite.
Dame i gospodo, javio sam se povodom člana 225, odnosno 226. Poslovnika Narodne skupštine. Da skrenem pažnju i svojim kolegama i javnosti da ovo što danas iznose poslanici SRS nije samo problem Grmovca. Grmovac je ovde danas primer kako ne funkcioniše državna vlast Srbije, kako se vlast bahato odnosi prema svojim građanima i kako ih suštinski problemi tih građana uopšte ne zanimaju. Nije problem struje samo u Grmovcu. To je problem svih opština u Srbiji. Problem opštine Novi Beograd, na kojoj se ja nalazim, takođe je veliki, zato što se tu građanima, recimo, ruše objekti, kiosci, privremeni objekti od kojih oni izdržavaju svoje porodice, gde uredno plaćaju državi porez, sve prinadležnosti, komunalne takse i dalje im se uzima pravo na rad. Oduzima im se pravo da prehranjuju svoje porodice. Ovo je jedina država u kojoj građani, umesto da osnivaju udruženja koja se zovu "boljitak", "bolji život", "napredak", osnivaju udruženja koja se zovu "opstanak", jer su prinuđeni da pod ovom vlašću traže način da opstanu, da fizički ostanu netaknuti u ovoj Srbiji. Kako li je onda mom kolegi Zvonku Markoviću koji dolazi iz Štrpca? Kako li je građanima Štrpca koji osam godina nemaju redovno struju, koji nisu sigurni kad putuju iz severnog Kosova do Štrpca preko teritorije koju ne kontroliše srpska država, da li će stići živi i zdravi u Štrpce ili neće? Kosovo i Metohija su deo Republike Srbije i ti građani u Štrpcu i u Leposaviću i u svim drugim mestima na Kosovu imaju pravo na život, imaju pravo na struju i njihova deca imaju pravo na obrazovanje i imaju pravo da budu sigurni i bezbedni. U ovoj Srbiji, država Srbija je dužna da im to obezbedi. Građani Grmovca imaju pravo na struju, kao što to imaju i svi drugi građani. Suština ovoga što mi ovde iznosimo jeste to da je suština postojanja Narodne skupštine Republike Srbije da obezbedi bolji život za sve građane Srbije, da se ovde ne vode samo rasprave o onim zakonima koji odgovaraju većini, već da se nekad i pritiskom ove Narodne skupštine na izvršnu vlast obezbedi da učini ono zbog čega su je građani izabrali, a to je da se pobrine da oni žive bolje u ovoj zemlji, da im se ostvaruju sva ljudska prava, a ne da zatvara oči i da se ti građani šutiraju od jednog do drugog organa, da se kaže – to nije naše. Konačno, vreme je da se u Srbiji uspostavi odgovornost, da država počne da brine o svojim građanima, jer to su građani koji plaćaju porez, koji je biraju, koji žive u ovoj zemlji. Krajnje je vreme da i ova Skupština, kao i svi ostali državni organi, počnu da se staraju o boljem životu svih građana i o poštovanju digniteta ove zemlje. Hvala.
Hvala. Narodni poslanik Milorad Buha, potom narodni poslanik Nikola Vukelić.
Dame i gospodo narodni poslanici, javljam se u vezi člana 226. i tražim objašnjenje od specijalnog tužioca za ratne zločine koji je pokrenuo postupak za provođenje istražnih radnji nad 12 civila koji su počinili navodni zločin u mestu Lovas kod Vukovara u toku 1991. godine. Pretkrivični postupak u ovom slučaju počeo je 2005. godine. Provodi ga takođe Tužilaštvo za ratne zločine, na temelju sporazuma koji je Republika Srbija, Republika Hrvatska i dva tužilaštva sklopila u toku 2005. godine, kojim su se i jedna i druga strana obavezale da će provesti sve pravne i sve ostale radnje u cilju pronalaženja zločinaca i razmene dokumentacije. Vlada Republike Srpske Krajine u progonstvu, čiji sam premijer, dostavila je našem tužilaštvu i svim drugim državnim organima, od predsednika države, premijera, ministarstva pravde i svih drugih državnih organa koji moraju provoditi postupak za utvrđivanje zločina i utvrđivanje svih onih činjenica koje su vezane za te zločine. Međutim, nijedan od tih državnih organa ne čini da se razotkriju zločini koje su hrvatske snage učinile od 1990. godine u Republici Srpskoj Krajini i Republici Hrvatskoj. Stravični su zločini nad Srbima, ja ih ovde moram pobrojiti, žalosno je to, sramno je to, ali o tim zločinima moramo ovde, da bi javnost saznala da ova vlada ne čini ništa, niti državni organi. Zločini su u toku 1990. godine i 1991. godine počinjeni u Sisku 610 Srba je uhapšeno, svirepo ubijeno i spaljeno u željezari Sisak. U toku 1991.-1992. godine u Osijeku je ubijeno na najsvirepiji način i bačeno u reku Dravu 185 Srba. U Vinkovcima 100. U Marinom selu i Pakračkoj poljani je ubijeno u toku 1991. godine 1.200 ljudi koji su zakopani, nažalost, samo je delimično izvađen broj leševa, a ni dan-danas više od polovine leševa nije izvađeno. Stravični su zločini, da ne nabrajam Karlovac i ubistvo vojnika u Karlovcu, zatim proterivanje Srba iz Zagreba, preko 50.000, iz Zadra 28.000, iz Osijeka preko 20.000 itd. Nažalost, ova vlast, a posebno Dosovska vlast od 2000. godine, ne čini ništa da se razotkriju ovi zločini. Koristim, evo, i ovu priliku da pozovem tužioca za ratne zločine da nam kaže šta je učinjeno da se i sa naše strane prikupi sva dokumentacija. Ne samo Vlada Republike Srpske Krajine, nego i sva udruženja Krajišnika dostavila su svim državnim organima podatke o zločinima. Nažalost, niti jedan postupak u Hrvatskoj ne teče da smo mi to pokrenuli. Ovo što oni rade u Osijeku oko Glavaša, to je samo jedna smešna priča i to će trajati desetak godina, posle će se na to zaboraviti, a svi zločini koji su počinjeni ostaće neotkriveni. Hvala vam.
Reč ima narodni poslanik Nikola Vukelić, pa potom narodni poslanik Petar Jojić.
Dame i gospodo narodni poslanici, reklamiram povredu Poslovnika član 225. i 226. Čuli smo jutros za ovu sramnu presudu u Haškom tribunalu kojom je Milan Martić osuđen na 35 godina zatvora. Osuđen je zato što je očajnički pokušavao da brani srpski narod, koji je tada preživljavao najveće patnje. Podsetiću vas da zbog akcije "Bljesak" niko sa hrvatske strane nije odgovarao. A koliki je to zločin bio možda najbolje govori primer da su bili proterivani Srbi sa prostora zapadne Slavonije i sa šmrkovima prali asfalt kako bi sprali srpsku krv. Pošto ni to nisu uspeli onda su potpuno presvukli cestu sa novim asfaltom. O toj akciji sadašnji predsednik Hrvatske, Stipe Mesić, govori da je to bila profesionalno perfektno odrađena policijska i vojna akcija. E tog Stipu Mesića, vi mu ovde prostirete crveni tepih i dočekujete ga u Srbiji, a maltretirate ovde građane Grmovca i naravno mnoge druge za koje sada nismo uspeli da obelodanimo sve. Maltretirate ih i ne dajete im struju. Ne dozvoljavate da žive životom dostojnim čoveka. Dakle, nije to jedan jedini primer. Ja ću vas podsetiti, dolazim iz Inđije i tamo je predsednik opštine Goran Ješić i komentarišući rezultate proteklih parlamentarnih izbora koje je Srpska radikalna stranka na teritoriji opštine Inđija ubedljivo dobila sa 44% naspram 23% koliko je osvojila Demokratska stranka, on je rekao – pa, dobro mi smo zadovoljni rezultatima izbora, mi smo u stvari pobedili. Za radikale je glasalo 2.500 izbeglica koji su u međuvremenu dobili državljanstvo. Mislim da je u Srbiji bilo dovoljno podela i ne postoji podela na izbegle i na starosedeoce. Nemojte više deliti Srbiju i nemojte ponižavati građane Srbije u nedogled.
Zahvaljujem. Reč ima narodni poslanik Petar Jojić, pa potom narodni poslanik Dušan Stupar.
Dame i gospodo, gospodine predsedniče postavljam vam pitanje i tražim odgovore, da li vi obaveštavate Vladu kada održavate sednice i kada zakazujete sednice Narodne skupštine?''
Da.
Šta ćete preduzeti da nekoga, ako ništa, privedete bar prinudno da dođe na sednicu Vlade?
Gospodine Jojiću, odmah ćete dobiti odgovor. Vlada se obaveštava, tačka je danas na dnevnom redu koja se zove – Predlozi odluka o izmenama Odluke i izboru članova odbora Narodne skupštine Republike Srbije. Vlada nema potrebe da sedi kada je ova tačka dnevnog reda.
Gospodine predsedniče, vi ste očigledno početnik u ovom poslu i ja vam ne zameram. Moram da vas podsetim, pre svega, da su ministri dužni ovde da sede na šamlici pred narodnim poslanicima i da budu dežurni ovde. Narodni poslanik je Bog za ministra i ovde on mora da sedi i da odgovara kada mu narodni poslanik postavi pitanje. On mora da čeka da li će mu neko postaviti pitanje. Ovo je najviši organ vlasti u državi. Ovo je zakonodavni organ i ministri i predsednik Vlade ovde moraju da se nađu da daju odgovore. Dame i gospodo narodni poslanici, kada ćemo dobiti odgovore preko predsednika Narodne skupštine, pre neki dan je gospođa K. Del Ponte rekla da su svi Srbi koji su nestali pobijeni. Ja postavljam pitanja, gospodine predsedniče, i od vas tražim odgovor da preko nadležnih resornih ministarstava date obaveštenje javnosti i građanima Srbije i narodnim poslanicima: ''Koliko je Srba na Kosovu iMetohiji pobijeno i ko ih je pobio? Ko odgovara i da li će za ratne zločine protiv Srba odgovarati oni koji su ih pobili?'' To je moje pitanje i zamolio bih vas da zatražite odgovor. Istovremeno, postavljam pitanje i tražim da se obavesti javnost: ''Po kom zakonskom osnovu je 2000. godine 1.300 šiptarskih zločinaca i terorista oslobođeno iz zatvora u Zabeli.'' Drugo: ''Ko je pustio te zločince i ko je oslobodio Fjoru Brovinu. Ko je tada dao pravo predsedniku Savezne Republike Jugoslavije, gospodinu Koštunici, da pomiluje Fjoru Brovinu i da oslobodi 1.300 terorista? Da li su ti teroristi optuženi i da li će im se suditi? Da li su oni zločinci?'' A oni su počinili prema srpskome narodu, dobro je poznato, najveći genocid?! Zbog toga,dame i gospodo, mi imamo takvo stanje na Kosovu i Metohiji. Tražim još jedno obaveštenje, ipak uznemirena je javnost u poslednje vreme, dame i gospodo, slučaj u Opštinskom sudu u Odžacima kada je došlo do tragičnog događaja, gde je ubijen i sudija i ubijen advokat! Tražim objašnjenje i poslanici Srpske radikalne stranke pre svega smatraju da je nužno utvrditi, zašto je došlo do ovakvog nemilog događaja. Ko snosi odgovornost za ovo? Javnost je uznemirena i ljudi se pitaju da li danas smeju doći u sud ili ne smeju. Drugo, imamo li bezbednost sudija i tužilaca i stranaka. Prema tome, dame i gospodo, vreme je da se izvrši i reforma pravosuđa, između ostalog, ali kao što vidite, član 5. Zakona za sprovođenje Ustava predviđa da treba prethodno doneti pet pravosudnih zakona, a posebno formirati Ustavni sud, koji ne radi od 2000. godine. Imao sam jedan slučaj, dvojica profesora me pre neki dan sretnu i kažu, zamislite, poslaniče, bili smo u Ustavnom sudu Srbije kod jednog sudije i pitali ga – pa, dobro, što ne rešavate ovaj predmet. On nam je odgovorio – e, neću da sudim iz inata. To je ono što SRS smatra da treba reformisati, da treba disciplina, da treba red i da se zna ko kosi, a ko vodu nosi.
Hvala. Pitanja koja ste postavili biće prosleđena resornim ministarstvima u vidu poslaničkih pitanja. Reč ima narodni poslanik Dušan Stupar.
Poštovani predsedniče, dame i gospodo poslanici, danas imamo problem sa električnom energijom u naselju Grmovac. Čudi me da vi koji se zalažete za Evropu, za evroatlantske integracije, a tamo je normalno da čovek kad kupi određeni plac da mu država obezbedi i vodu i struju i telefon. Mesto da je srećna država u kojoj se mi danas nalazimo, gde su radnici ostali bez posla, gde im deca nemaju perspektive, da ne mogu nikada više kao nekada u srećna vremena da se nadaju da će ikada dobiti negde stan, danas narod odlučuje da svojim sredstvima, ono malo što ima, izgradi kuću. U jednoj ozbiljnoj državi sama država bi obezbedila i vodu i struju i telefonski priključak i sve. Građani to danas plaćaju, ali birokratija se ponaša tako da neće to da im dozvoli. Pokazaću vam kako za ovih 27 dana imate drugačije aršine. Novoizabrani ministar Milan Marković na zahtev vaše stranke, iz Demokratske stranke, gde ste prikupili 30.000 potpisa, mimo zakona jer nije prošlo kroz Skupštinu grada, doneli ste odluku da menjate jednu ulicu. Ovde imate opravdan zahtev građana koji samo traže pravo na život, traže struju, vi na to ne reagujete uopšte. Trideset hiljada potpisa ste skupljali iz cele Srbije! Kažite mi, od tih 30.000 potpisa koliko ima građana iz Bulevara AVNOJ-a, koliko ima građana iz te ulice? I to za vas nije interesantno. Objasniću vam na dva primera sa Opštine Zvezdara, gde ja živim. Pre dve godine ste ušli u problem sa građevinskom mafijom koju vi predvodite. Rušite 5. parkić, dolazi Boris Tadić, dolazi Đilas, dolazi Bogdanović, celo rukovodstvo Demokratske stranke, obećavaju građanima da će im rešiti problem. Dve godine građani se bore da se to završi. Dolaze studenti iz Firence, cela međunarodna javnost i Evropa se digla, a Beograd ništa, ćutite i dalje. Pokušavate da u jednom parku, koji je 20 godina bio igralište, pravite tajkunima zgradu od pet-šest hiljada kvadrata, zato što vas samo interesuje evro, biznis, dve hiljade evra kvadrat. Tri i po hiljade potpisa su građani skupili za sedam dana iz tog parkića gde žive. Niko ništa nije rešio, niti Ministarstvo, upućeno i Velji Iliću i Miljeviću, niko nije rešio to. Drugi problem koji se vuče na Zvezdari, pet godina, jeste trafo-postrojenje, čuveno Beograd 10. Doći će vreme kada ćete čuti koliki je kredit država Srbija uzela. Kredit je bio, pre šest godina, 23 miliona evra. Za šest godina, gospodo draga, milion evra su plaćeni samo penali a kredit nismo koristili. Hoćete da sazidate trafo-postrojenje u naselju koje ima preko 30.000 stanovnika. Trafo-postrojenje na osam hektara, 250 metara od osnovne škole, da li je to normalno u jednoj uređenoj državi? Kada smo pitali Šveđanina koji je nadležan za to da li biste vi u Švedskoj dozvolili da se usred naselja nešto tako radi, kazao je – ne pada nam na pamet. Znači, može u Srbiji. Hoćete da uradite sve da pripremite EPS, da se završi sve što je potrebno, da bi se prodalo. Gospodo draga, kada ste dolazili na vlast svi ste rekli da ćete raditi u interesu građana. Pa, morate imati isti princip, da li je Grmovac u pitanju, da li je Zvezdara, da li je Zvečan, objasnite mi šta se danas desilo. Kako je danas neko bacio bombu u Zvečanu. O tome ovde niko ništa ne kaže danas. Znači, nemate isti aršin prema svima. Hvala.
Hvala. Reč ima narodni poslanik Vlado Sekulić.
Dame i gospodo narodni poslanici, javljam se u vezi čl. 225. i 226. Ujedno želim da se pridružim apelu i da podržim apel mojih kolega iz SRS da se najzad dovede ta struja u naselje Grmovac. To je problematika koja se već dugo pominje u javnosti. Znam da je Opština Zemun dala sve od sebe, i finansijsku pomoć i pravnu pomoć i u bilo kom smislu pomoć svim građanima Grmovca da dobiju struju. To je očito da ova vlast ili gospodin Komatina, koji je predstavnik ove vlasti, pošto je on uzeo sebi pravo da odlučuje da li će se uključiti struja ili ne, da li želi ova vlast da ubedimo stanovnike naselja Grmovac da se naš velikan, gospodin Nikola Tesla, nije ni rodio i da još uvek nije pronašao struju. Oni misle da građani Grmovca treba i dalje da žive u mraku i da veruju da se struja nikada nije pojavila, niti će se pojaviti bilo gde u svetu. Ali, nije mi samo nešto jasno, ako mi svi stvarno želimo dobrobit narodu, bez obzira na stranačku pripadnost ili neku drugu pripadnost, zašto ovde samo raspravljaju i na ovaj problem ukazuju poslanici SRS. Vidim da se iz drugih stranaka niko nije uključio u raspravu oko Grmovca sa nekim drugim objašnjenjem ili protivargumentima. Onda mi je degutantno sve ovo, ispada da se vi solidarišete s time da se u naselje Grmovac nikad ne pusti struja. Da li vi stvarno želite da ih kaznite zato što su oni glasali za SRS? Ali, onda se bojim, pošto je to očito neki pritisak na građane i stanovnike naselja Grmovac, kako je i gospodin Marković ukazao da su tu listom svi glasali za nas, ovo nije jedini slučaj, plašim se za sva ostala mesta širom Srbije koja su glasala za SRS, da će se pretiti svima ostalima i isključiti struja. U tom slučaju, više od pola Srbije bi bilo u mraku. Treba imati neki princip da ne gledamo samo stranačku pripadnost, ako je odluka i ako je nešto što je stvarno legitimno pravo svih građana, pravo da žive u nekim normalni civilizacijskim uslovima, a to je samo 20 kilometara od Beograda, onda treba vi, konkretno kažem sada ovde leva strana, da kažete svoje mišljenje, da se odreknemo uskih stranačkih shvatanja, da kažete dajte da se to uradi. Gospodin predsednik, Oliver Dulić, on valjda ima neke ingerencije da pozove nekoga koga treba iz resornog ministarstva da kažu gospodinu Komatini ili gospodinu Komadini, kako ga ovde neko zove, izgleda da je to očito neka gromada, da mu se kaže da uradi ono što je već odavno urađeno. Apelujem da se to uradi. A, kada bismo sada ušli u neke nepravilnosti koje se dešavaju, navešću vam samo jedan primer kako se kažnjavaju građani i drugih opština koji su glasali za SRS. Na Ledinama, ovih dana je bio slučaj i mi poslanici SRS smo se pojavili u naselju Ledine. Inače, Ledine su naselje većinom romske populacije, ono je, da kažem, najbolje glasačko i biračko telo SRS na Novom Beogradu. Svi znate za slučaj na Čukarici – azbestno naselje. Neko se volšebno setio da se isele ljudi koji su već izišli iz azbestnog naselja.
Vreme.
Izvinjavam se, završavam. Sada se rešava slučaj preko stanovnika Ledina. Izbacujete ljude iz 33 objekta, iz svojih kuća, koji imaju po 12-13 članova, to su sve radnici GSP-a, Gradske čistoće, koji tu žive 30-40 godina. Predali su zahtev za legalizaciju, jer su tu ostvarivali i ponašali se prema toj svojini kao pravi domaćini. Neko se malo i proširio, ali većinom to su porodice sa 12 članova.. Odjedanput dolazi milicija, izbacuju se ljudi iz kuća. Ja sam tamo otišao ispred SRS sa odbornicima i mojim kolegom poslanikom iz SRS, upozoravali smo građane Ledina. Gospođa Olga, koja ima 73 godine i dijagnozu karcinoma, bila je izbačena. Ceo dan i celu noć sa stvarima je napolju provela pod vedrim nebom, da bi je mi poslanici sutradan vratili. Samo sam naveo taj primer, očito da se radi o kažnjavanju ljudi koji su pristalice SRS, ali ako se to stvarno tako gleda onda ćete kazniti više od pola Srbije. Mislim da naši glasači nisu toliko plašljivi kao što ste mislili i ne misle da će neko da izvrši pritisak na njih da bi drugačije glasali. Oni znaju da ćemo mi uvek da zastupamo njihove interese, a vama neka služi na čast što se niko nije uključio da pomogne toj akciji da građani Grmovca dobiju struju. Zahvaljujem.
Hvala. Reč ima narodni poslanik Momir Marković.
Dame i gospodo narodni poslanici, posle ''onog'' 5. oktobra ugašeno je svetlo u Srbiji, zavladao je totalni politički mrak. U takvom mraku je vrlo lako i vrlo moguće da isplivaju neki koji se u tom mraku snalaze, pa da, recimo, za par godina savetovanja zarade i po 10, 11, 12 miliona evra i tako dolazimo do podele Srbije na dva dela. Prvi koji je uspeo da se u tom mraku snađe, kupuje vile na Dedinjupodsećam vas, za 380.000 evra; izgleda da je mnogo lepo naučio da se pogađa, jer onakva vila ispod milion evra ne može da se kupi. Naravno, u toj vili ima struje, vode, telefona, gasa, kablovske televizije i svega ostaloga. Dakle, Dedinje, Senjak, to su destinacije na kojima se smeška demokratorska i kleptokratska vlast. Građanima Srbije je ostalo da se, u međuvremenu, živeći u svojim stanovima, snalaze jer i njima znaju povremeno da isključe struju da ih naviknu na mrak. Ne na politički, na politički smo već navikli, ali hvala bogu, već se vidi svetlo na kraju tog vašeg tunela, već se vide lokalni i predsednički izbori koji će biti prelomni da vas konačno skinemo sa srpske grbače. Drugi deo Srbije, Teslini sunarodnici, Teslini zemljaci, zemljaci čoveka koji je svetu podario blagodet električne energije, struje, svetla, žive bukvalno u pravom mraku na 15 kilometara od centra grada. To su ljudi koji su izbegli, uspeli da pobegnu ispred ustaških noževa, ustaških tenkova, ustaške avijacije, a kolega Vukelić je maločas rekao šta su ustaše posle toga radile perući autoputeve i presvlačeći da se ne bi videla srpska krv. Danas, neko ko se zove Komatina daje sebi za pravo da nedavanjem svog potpisa te ljude ostave bez struje. Podsećam građane Srbije da smo 1996. godine u Zemunu, jer tada smo tamo bili na vlasti, uveli prvi kanalizaciju u romsko naselje. Danas je to naselje apsolutno urbanizovano. Takođe smo napravili naselje u Busijama, doveli struju i vodu do njega, a hvala bogu niste stigli da i njima ugasite struju. Danas tamo ljudi žive u svojim kućama. Obezbedili smo 26 trafo-stanica, stubnih trafo-stanica, da se pokrije Grmovac i plavi horizont.
Vreme gospodine.
Samo još par reči i završavam. Tih trafo-stanica nema. Pitajte ko su lopuže koje su te trafo-stanice ukrale. Što se tiče ovog gospodina, ne bih mogao da kažem da ne uvredim gospodu, Komatine, obaveštavam ga da će vrlo brzo snositi odgovornost za sva svoja nedela. Sada, u ime poslaničke grupe Srpske radikalne stranke, zahtevam da podnese ostavku! Samo još dve reči vezano za ovo nedavno hapšenje gospodinaTolimira, na poljskim putevima oko Bratunca zajedno sa kesom za leševe. Dokle će više ta floskula, neka ide u Hag pa neka dokaže pravdu. Jutros smo videli kako se pravda u Hagu dokazuje. Čoveku koji je od muke zaustavljajući najezdu ustaša, kao skakavaca, ispalio tri rakete – 35 godina zatvora. Naseru Oriću koji je tri i po hiljade Srba poklao u okolini Bratunca – dve godine zatvora. Usput, da upozorim generala Mladića i gospodina Karadžića da obilaze poljske puteve u okolini Bratunca, jer sam video Koštunicu, Tadića, Jočića u lovačkim uniformama sa vrećama za leševe, odoše u tom pravcu.
Hvala. Po povredi Poslovnika narodni poslanik Nataša Jovanović, potpredsednik Skupštine. Izvolite.
Gospodine predsedniče, dame i gospodo poslanici, nije povreda, javljam se po članu 1. to su, prava i obaveze narodnih poslanika. Nakratko sam napustila mesto potpredsednika, izišla i obavila razgovore i kontakte sa ljudima koji se nalaze u veoma alarmantnoj situaciji, o čemu pričamo celog jutra, u Opštini Zemun, odnosno u naselju Grmovac. Apelujem pre svega na vas, gospodine predsedniče, a onda i na sve vas koji sedite, a članovi ste Demokratske stranke, jer ste vi oberučke prihvatili ženu koja se zove Radmila Hrustanović za zamenika gradonačelnika, da se ne igrate više sa strpljenjem tih ljudi. Ovo traje već danima. Ti ljudi dok vi sedite ovde, ne znate ni kakvo je vreme napolju, u međuvremenu je počeo da pada veliki grad i veliko je nevreme u centru Beograda, a vi možda mislite da je Sunce, e tako ne znate i da su ljudi bez struje. Mi celo jutro vama pričamo i danima iznosimo taj problem, a oni se sada nalaze, neki od njih, u zgradi Opštine Zemun, traže pomoć i preko televizijskog aparata gledaju šta se radi ovde i da li vi reagujete. Oni znaju da ih štiti Srpska radikalna stranka, da mi ne možemo da nateramo ljude iz Ministarstva, ako vi to ne uradite, i tu nesrećnu Hrustanovićku, koja je, vidi se kolika je pakost i zloba te žene, doslovce rekla, tako se obratila predsedniku Opštine, gospođi Pop-Lazić – vi ste obezbedili vodu u Ugrinovcima, odakle je inače gospodin Slaviša Topalović i odbornik je Skupštine opštine koja se javlja, obezbedili ste vodovodnu mrežu, pa obezbedite ljudima u Grmovcu struju. Voda i struja, vi to znate, i vi koji se nalazite u organima lokalne samouprave, i saglasnost nemaju veze jedno sa drugim. Opština Zemun je pre šest meseci, sada me podsetio Slaviša, svojim sredstvima bez ijednog dinara učešća Grada, iako toliki budžet krčme i u tome učestvuje direktno i Demokratska stranka i Demokratska stranka Srbije, dakle, Opština Zemun je sama obezbedila sredstva za vodovodnu mrežu u Ugrinovcima. Što se tiče Grmovačke... Gospođo Čomić, je l' vi imate neki problem? Najpre pristojno sedite, tako se ne sedi u poslaničkoj klupi, a drugo, nemojte da se domunđavate sa mnom ili sa nekim tu okolo, nego idite, zovite vašu drugaricu Hrustanovićku pa joj recite da ljudi nemaju struju. Kako vaša deca očekuju kad dođete večeras kući da imaju struju, tkao i deca tih izbeglica očekuju da imaju struju, da mogu da uče, da mogu normalno da im spreme majke ručak, da ih operu i to ništa nije smešno. Uopšte ne mogu da verujem da vi sa nekom svešću i savešću o tome da hoćete u Evropu, da vam je sve lepo, da vam lupaju packe Ren i Solana, a u isto vreme otimaju Kosovo i Metohiju u 2007. godini, smejete se i gledate, nemo posmatrate da ljudi nemaju struju. Stvarno vas ne razumem. Recite, da je ne nazovem nekim drugim imenom jer sam za razliku od nje koja je nepristojna i ne vodi računa, onako nafrćkana i nalickana, o problemima običnih ljudi, a zamenik je gradonačelnika, da ti ljudi traže elementarna prava za život i da voda i struja, ako to mučenica ne zna, nemaju nikakve veze. Saglasnost se ne daje u Opštini Zemun, nego u Gradu gde ona trenutno menja gradonačelnika i kod nadležnih ministarstava. A vi, izvolite, da vidim ko će od vas koji ste iz vlasti, u dva sata, pre da ode da telefonira, da vidi o čemu se radi, nego da potrči u restoran na ručak. Valjda imate toliko savesti kod sebe. Kolega, vi se sad šegačite i zovete, ne znam koga zovete, vi nemate nigde nikakav uticaj. Nije nikakav uticaj Nade Kolundžije, a vaš je, mislim da vi zovete nekoga, ali bar je institucionalni uticaj, i to što ste mi rekli da sedim dole, znate, vi kad stanete za ovu govornicu u istoj smo visini kad vi sednete. Prema tome, vodite računa šta pričate.
Hvala vam. Narodni poslanik Aleksandar Martinović, potom narodni poslanik Slaviša Topalović. Izvolite.
Dame i gospodo narodni poslanici, u skladu sa članom 226. Poslovnika Narodne skupštine Republike Srbije pre svega tražim od predsednika Narodne skupštine da objasni narodnim poslanicima zašto dobar deo poslanika vladajuće koalicije nije u sali i zašto u sali Narodne skupštine nije nijedan predstavnik Vlade Republike Srbije, iako narodni poslanici SRS od 10 časova, dakle, puna četiri sata govore o gorućim problemima Srbije, o problemima građana Grmovca, o problemima Kosova i Metohije i o sramnoj presudi Haškog tribunala prema Milanu Martiću. Gospodine predsedniče Narodne skupštine, predlažem vam da prekinete sednicu Narodne skupštine, da date pauzu, da obavite sve potrebne konsultacije i razgovore sa funkcionerima Grada Beograda, sa funkcionerima ministarstva koje je nadležno za poslove infrastrukture i sa funkcionerima Ministarstva energetike, da se problem građana Grmovca, koji nemaju struju u 21. veku, već danas reši. Narodni poslanici SRS neće o tome prestati da govore dok vi, predsedniče Narodne skupštine, zajedno sa drugim nadležnim organima već danas ne reagujete, jer mi očekujemo da se problem građana Grmovca danas reši.
Reč ima narodni poslanik Slaviša Topalović. (Milutin Mrkonjić: Evo, u 2 sata će biti Odbor za građevinarstvo i tražim prvi struju danas u Grmovcu, samo dajte da stanemo sa time.)
Gospodine Mrkonjiću, mi pozdravljamo to što i vi brinete o građanima Grmovca. Zakažite Odbor! Sve dok ne dobiju potrebnu saglasnost za priključivanje električne energije u naselju Grmovac mi nećemo, naravno, stati, jer tome, već jednom, mora da se stane na put. Po Poslovniku, član 226. potrebno je odgovoriti na ova današnja pitanja, gospodine predsedavajući, u vezi dobijanja saglasnosti za priključenje električne energije za građane Grmovca. Sve dok ne dobijemo informaciju o priključenju električne energije u slučaju Grmovac, mi ćemo tražiti objašnjenje od ministra energetike. Zašto bahati gospodin Komatina ne potpiše saglasnost? Zašto Radmila Hrustanović odobrava to bojkotovanje građana Grmovca? Zašto čovek koji je, nažalost, bolestan, gospodin Bogdanović, gradonačelnik, zašto je za te ljude sa Grmovca rekao da su divljaci? Kada ste došli na vlast 2000. godine, zašto ste hteli ta naselja, Grmovac, Busije, da porušite,? Vi ste hteli tom narodu da porušite kuće, vi iz demokratskog bloka. Zato što je naš predsednik prof. dr Vojislav Šešelj pomogao tom narodu, kada im je bilo najgore. Prijatelji se poznaju u nevolji, a ne u predizbornoj kampanji i pred izbore, kao što vi, demokrate, to radite. Opština Zemun je dozvolila otkup po niskim cenama, kako bi se narod iz izbegličkih kolona zbrinuo, tj. SRS je omogućila tom narodu da obezbedi sebi parče zemlje koje je tada bilo dostupno svima iz tih izbegličkih kolona koje su vaši prijatelji proterali. Izbori i dolazak DOS-a na vlast prekinulo je formiranje naselja, omogućavanje u potpunosti osnovnih uslova za život u delu infrastrukture u naselju Grmovac. To što danas sprečavate narod da dobije saglasnost za električnu energiju, vi iz DSS, iz DS, šifrovani i kombi stranke i nevladine organizacije, toliko je nehumano i nekorektno prema bilo kom građaninu Srbije, a posebno u slučaju Grmovac, jer građani žive 20 km. od centra Beograda u 21. veku bez električne energije. To je sramota, to je vaša demokratska borba protiv SRS preko muke građana Grmovca. Građani Grmovca su sada u holu Opštine Zemun. Pozdravljam ih ovom prilikom i poručujem da ostanu tamo koliko god hoće, oni su nama dragi gosti, mi ćemo sve učiniti da im pomognemo oko dobijanja saglasnosti za priključenje električne energije, kao i do sada, a oni to dobro znaju. DSS i DS neće da potpišu saglasnost! Proterani ste sa svojih ognjišta i sada vam vajne demokrate ne daju struju!
Vreme.
Ne daju vam električnu energiju kako bi vas oterali dalje. Kuda dalje, pitam vas, kuće su vam porušene, ognjišta popaljena, proterani ste stotine kilometara dalje, a sada vas neko tera i odatle. Prvo prete rušenjem, a onda ne daju osnovne uslove za život, tj. električnu energiju. Kuda dalje? Pa, zar 2.000 građana i njihove dece Grmovca nemaju pravo na život? Pa, zar zato što glasaju za SRS, njih 70 je samo dalo glas za SRS. Zar je to vredno mučenja i maltretiranja tog naroda u naselju Grmovac?
Gospodine Topaloviću, opet ste prekršili i ušli ste u peti minut, dakle, stvarno vas molim da završite. Javite se ponovo po Poslovniku, pa nastavite dalje.
Još jednu rečenicu, a nastaviću posle ponovo.
Naravno, nikakav problem.
Zar vi delite narod po političkom opredeljenju? Gospodine Koštunica, ne vredi da vama neko isključi struju, pa da se vi setite građana Grmovca, jer vi ste po prirodi neobavešteni. Evo, ja vas obaveštavam da priključite struju građanima Grmovca. Oni nisu krivi što imaju pravo da žive život dostojan svakog građanina. Vi nemate pravo da ih mučite bez električne energije, a vi možete da rešite ovu agoniju jednim telefonskim pozivom. Zahvaljujem, gospodine predsedniče.
Hvala. Reč ima narodni poslanik Predrag Stošić, a potom narodna poslanika Gordana Čomić.
Dame i gospodo narodni poslanici, javljam se po članovima 225. i 226. Zahtevam obaveštenje od predsednika Skupštine, da li ste vi upoznati i da li ste obavešteni sa zaključkom od pet stavova koji je donet 7. juna. na vanrednoj sednici SO Bujanovac od strane albanske većine, koji se odnosi na navodno loše stanje bezbednosti na jugu Srbije. Radi se o incidentu koji je insceniran od strane albanskih terorista. Njihova namera je da se za ovaj događaj optuže policija, Vojska i sama država Srbija, da se poremete dobri međunacionalni odnosi koji su sada na jugu Srbije. Ovo se sigurno ne dešava slučajno u momentu kada se rešava pitanje Kosova i Metohije. Vi znate kakvi su stavovi albanskih separatista na jugu Srbije u vezi tzv. Preševske doline, koja nikada nije postojala pod tim nazivom. Upozoravam vas, vladajuću većinu, ukoliko budete ćutali o ovom problemu, da ćete snositi odgovornost za sve ono što će se dalje dešavati na ovim prostorima gde su sada međunacionalni odnosi veoma dobri. Hvala.
Zahvaljujem. Po Poslovniku, narodna poslanica Gordana Čomić.
Dame i gospodo, želim samo sve nas da podsetim na odredbe Poslovnika na koje se neki od nas često pozivaju. Tiče se poštovanja dostojanstva Narodne skupštine i svih nas narodnih poslanika. Molila bih predsednika Narodne skupštine da svaku diskusiju u kojoj bilo koji narodni poslanik zahteva da bilo ministar, bilo predsednik Vlade, bilo predsednik Skupštine telefonskim pozivom rešava spor koji je u državnoj upravi smatra povredom dostojanstva Narodne skupštine. Činjenica je da imamo jedan ozbiljan problem, kao što je davanje saglasnosti starešine organa u Gradskoj skupštini Grada Beograda, sa stanjem koje imaju ljudi u naseljenom mestu u Opštini Zemun, a nemam razloga da ne verujem jednoj jedinoj reči koju su rekli poslanici SRS. To je ili zloupotreba koju vrši nadležno lice u Skupštini Grada Beograda, ili je iznošenje neistinitih činjenica. Ni u jednom, ni u drugom slučaju nedopustivo je da se obraćanjem sa govornice Narodne skupštine traži da bilo ko, ko je u Skupštini, Vladi, ministarstvu zato što svi delimo zabrinutost ne samo za ljude o kojima govorimo danas, nego i sa drugima koji žive u Srbiji u sličnim uslovima, tražite da se telefoniranjem rešavaju stvari. To je selektivna primena zakona, zato što jedna politička stranka, što je potpuno legalno i legitimno, uzima jednu tešku temu kao temu, što je opet legalno i legitimno, svoje izborne kampanje, ali ništa više i ništa manje nego temu izborne kampanje, što je, ponavljam, legalno i legitimno. Pri tome se ne može pozivati na kršenje obaveza, prava i dužnosti koje imaju nadležni u organima uprave, bez obzira da li su u ministarstvima, u Skupštini Grada Beograda ili su u Skupštini opštine Zemun. Sa željom da se problem reši potpuno jasno, dakle, da li je u pitanju samovolja i zloupotreba položaja bilo koga ko je nadležan za to u Gradskoj Skupštini, ili je u pitanju izvestan nedostatak dokumentacije i nešto na šta možemo zažmuriti, a da se potpis ipak da i da struju ljudi ipak dobiju, ali onda svi mi koji se pozivamo na čast i poštenje, treba to i da kažemo: zažmurite malo, stalo nam je da ljudi ipak dobiju struju, bez obzira što svi znamo da nije po zakonu, da imamo problem sa projektnom dokumentacijom i da imamo propusta. Ono što mi želimo ovde zajedno da izgradimo, kao vladajuća većina i opozicija, jeste striktno, ne selektivno, poštovanje zakona i primena zakona u praksi. Ako narodni poslanik sa ove govornice kaže: mi imamo snagu, koju nesporno imamo, kao ugledni i uticajni izabrani ispred građanki i građana Srbije i političkih stranaka, i ako kažu – ne brini, mi možemo da pritisnemo da se obavi jedan telefonski poziv kojim se rešava sve, onda se sa ove govornice stavlja u pitanje šta je to za šta se zalažemo. Da li se zalažemo za primenu zakona jednaku za sve ili za one koje poznajemo, koji su najjači i koji mogu da nateraju neke druge da telefoniraju i da jednim pozivom reše sve. Neće biti dobro ako se tome priklonimo. Hvala vam.
Po Poslovniku, narodni poslanik Nataša Jovanović, potom narodni poslanik Miloš Aligrudić, pa pravimo pauzu.
Gospodine predsedniče, dame i gospodo narodni poslanici, nema časnije i veće obaveze od one koju vam građani ukažu na izborima i kada vas izaberu u najviše zakonodavno telo da štitite njihove interes. Kada se već neko poziva na Poslovnik o radu Narodne skupštine, član 1. reguliše da se u zgradi Narodne skupštine poslanici ponašaju u skladu sa svojim pravima i obavezama. Moje pravo i moja obaveza je, iako nisam iz Opštine Zemun, rođena sam i živim u Kragujevcu, da štitim interese svakog građanina, gde god da živi, a naročito, u ovom trenutku izbeglica u Grmovcu. Uopšte se ne radi ovde o zatvaranju očiju pred činjenicom ''jao, zatajilo kod neke dokumentacije''. Dame i gospodo, građani i Grmovca i cele Srbije, ovo je čist politički terorizam DS, Radmile Hrustanović i DSS. Vama je, gospodo iz lopovske DOS-ovske koalicije u Gradu Beogradu i u Srbiji, trn u oku Opština Zemun, zato što je u Opštini Zemun, najpre pod vlašću prof. dr Vojislava Šešelja, a onda ste je opustošili od 2000. do 2004. godine, pod njegovom vlašću je svaki taj čovek, koji je morao da napusti, pod ustaškim terorom, svoje vekovno ognjište, bio počastvovan činjenicom da tamo sedi jedan takav čovek, koji je sada u Hagu, brani njihove interese. Dao im je parče zemlje, da imaju gde da žive. Kamen po kamen, ciglu po ciglu su ti ljudi dizali. O čemu vi pričate? Ta naselja uopšte nisu postojala. Moram da vas obavestim, dame i gospodo narodni poslanici, da je taj njihov cinizam i ta njihova drskost otišla toliko daleko da Vojislav Koštunica, umesto da se nalazi danas ovde, u Narodnoj skupštini, jer je to i njegova poslovnička obaveza, da nam kaže gde je Izveštaj pregovaračkog tima o Kosovu i Metohiji, on se spremio da sa novim ministrom prosvete, a to je onaj univerzalac, inače idiot koji saopštava sve kad god mu se kaže, Lončarem, ide u Atinu na postavljanje kamena temeljca za školu. Znate li ko finansira školu i ko je ceo projekat uradio? Opština Zemun, a ne Vlada Vojislava Koštunice, a ne Lončar i Vuksanović pre njega. Vi mislite da to građani ne znaju. Sreća je da postoji ova skupštinska govornica i to nije povreda dostojanstva, nego vi vređate dostojanstvo tih običnih ljudi koji samo žele da imaju normalan život, da imaju struju i da imaju mogućnost da se njihova deca školuju, da žive životom kao što žive vaša deca i deca koja imaju struju danas. Nemojte da vršite zamenu teza celo jutro. Jutros se pojavila ova Bojana Aleksić, poslanik, ona je portparol Hrustanovićke, pa kaže: ''evo, ja ću da dam informaciju''. Ko je ona da daje informaciju? Informaciju o ovome što mi tražimo u Narodnoj skupštini samo može da da predsednik Narodne skupštine. Nemojte da se pojavljuje ovde još pet vas portparola iz EPS-a ili od Hrustanovićke, da nam soli pamet. Ne, mi hoćemo zvaničnu informaciju i to je naš posao. Ne radi se o tome da li je to posao organa lokalne samouprave ili gradske uprave. To je jedan problem koji imaju građani na teritoriji Republike Srbije, u Zemunu, u Grmovcu. Mi hoćemo da se to reši i insistiraćemo do kraja, nećete da imate dalje sednicu niti raspravu, dok se ne reši taj problem.
Reč ima narodni poslanik Miloš Aligrudić, po Poslovniku.
Član 104. stav 1. u vezi člana 100. Pretpostavljam da je sve ovo što smo danas slušali u toku prepodneva ozbiljan problem. Da nije, ne bi se o tome pričalo. To je sigurno tako. Međutim, mi smo od 10 jutros do sada potrošili vreme na taj način što se koristilo pravo javljanja po Poslovniku. Zbog toga sam reklamirao član 104. stav 1. Kada je reč o dostojanstvu Narodne skupštine, mora se voditi računa o nečemu drugom. Nikada nisam sporio pravo nikome da koristi svoja prava iz Poslovnika. To može da radi uvek i pozdravljam takvu ličnu odluku svakog narodnog poslanika, ne bi li na taj način saopštio nešto što smatra da je vrlo važno, čak se i pozivajući na član 226. tražeći obaveštenje i informaciju od predsednika Narodne skupštine. I to je na mestu. Međutim, mislim da bi ovde morali imati u vidu i ono što je, zapravo, posao ovog doma, a posao ovog doma je da donosi zakone i da se pripremi za tu svoju ulogu. Svakako, mislim da je sve ovo što se ovde čulo vredno pažnje i da je svaki narodni poslanik, koji se javio da govori po Poslovniku, koristeći to pravo da se pozove na svoje pravo iz člana 226, takođe na mestu, ali moramo imati i nekog osećaja za meru u svemu tome. Jer, kada govorimo o dostojanstvu i svojim pravima, moramo voditi računa da svako od nas ima neka prava, tako da sopstvena prava možemo koristiti samo do mere i do onog nivoa dok ne vređamo prava drugih. Ako jedna politička stranka misli da može da stavi poentu tako što će se 50 puta javiti po Poslovniku da potcrta jedan gorući problem, koji ja ne želim da sporim, to je u redu, ali onda moraju ti isti poslanici da povedu računa i o tome da postoje i drugi poslanici u ovoj Narodnoj skupštini koji uvažavaju da postoji taj problem, što i sada potvrđujem, a koji istovremeno žele da rade i po dnevnom redu koji je zadat, da vode računa o tome da postoji nešto na današnjem dnevnom redu, da postoji neka tačka dnevnog reda koja nije ni započela do sada, upravo zbog toga što su se narodni poslanici pozivali neprekidno po Poslovniku, da bi potrtali jedno te isto, 40 puta jedno te isto. Dakle, ne sporim, možete i 400 puta jedno te isto, može tako da traje rasprava u ovom domu pitaj Boga koliko, ali se postavlja pitanje da li onda ja imam pravo, u ime ovih drugih poslanika, da kažem da smo to čuli, da smo razumeli, da je, pretpostavljam i predsednik Narodne skupštine čuo i razumeo, da pretpostavljamo da ćemo dobiti jednu informaciju o tome u jednom trenutku, na neki način, i da je valjda toga dosta. Da li imamo pravo i mi drugi da nastavimo da radimo po dnevnom redu kako bi upravo ova skupština obavljala onu funkciju zbog čega je i sazvana.Ako ona obavlja funkciju zbog koje je sazvana na taj način može građanima najbolje i pomoći, jer ne možemo zamisliti da će ova skupština pomoći svojom osnovnom funkcijom građanima i ovom društvu ako bude razmatrala pojedine slučajeve po šest ili sedam časova. Konkretan slučaj, koliko god da je težak, koliko god da je problematičan, i zamislite, kada bismo svakoga dana radili, onda treba da pitam isto one građane koji gledaju ovaj prenos da li oni mogu realno da očekuju da bi ova Narodna skupština mogla rešiti bilo koji konkretan problem. To znate da nije moguće. Ja uvažavam da jedna politička stranka može da iskoristi svaki poslovnički način da dođe do reči, da dođe do govornice, da bi jednostavno na taj način izrazila svoje stavove ili da bi izrazila javno zabrinutost povodom nekog problema i tako reklamirala sebe, alimorate imati u vidu da i druge poslaničke grupe, i drugi poslanici imaju isto to pravo koje imate i vi. Sad, zamislite kada bi se na taj način svi ponašali. Pitala je gospođa Vjerica Radeta, sa mesta, pošto to gledaoci ne čuju, ko nam brani da se tako ponašamo. Pa znate šta, brani nam elementarna pristojnost, jer ako bi se mi ponašali na taj način, mi bismodošli u situaciju da ništa na belom svetu ova skupština ne završi i ne uradi. Vi, naravno, možete nastaviti tako da se ponašate, ali mi ćemo da se trudimo da se javljamo onda kada to ima smisla, a ako baš insistirate možemo govoriti o onome što nije na dnevnom redu, ali onda samim tim kršimo i onu odredbu Poslovnika koja kaže da poslanik mora uvek govoriti ono što je na dnevnom redu, a to jednostavno nije moguće. Hvala vam.
Hvala. Određujem pauzu od sat vremena, nastavak je u 15,10 časova.
Nastavljamo popodnevni rad. Zaključujem jedinstveni pretres. Pošto smo obavili pretres, Narodna skupština će u danu za glasanje odlučivati o predlozima poslaničkih grupa... (Vjerica Radeta, sa mesta: Po Poslovniku.) .... za izmene Odluke o izboru članova odbora Narodne skupštine Republike Srbije. (Vjerica Radeta, sa mesta: Po Poslovniku.) Prelazimo na sledeću tačku dnevnog reda. (Vjerica Radeta, sa mesta: Po Poslovniku.) Pojedinačni pretres. (Vjerica Radeta, sa mesta: Po Poslovniku.) Samo da pročitam. (Vjerica Radeta, sa mesta: Po Poslovniku.) Prelazimo na 5. tačku dnevnog reda: – PREDLOG ODLUKE O UTVRĐIVANjU SASTAVA STALNIH DELEGACIJA NARODNE SKUPŠTINE REPUBLIKE SRBIJE U MEĐUNARODNIM PARLAMENTARNIM INSTITUCIJAMA (Vjerica Radeta, sa mesta: Po Poslovniku.) Samo da pročitam, odmah vam dajem reč po Poslovniku. (Vjerica Radeta, sa mesta: Po Poslovniku.) Primili ste Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, koje je podneo predsednik Narodne skupštine. Narodni poslanik Nenad Milić, zamenik predsednika poslaničke grupe "Liberalno-demokratska partija", pisanim putem, povukao je predlog da se narodni poslanik Čedomir Jovanović izabere za zamenika člana u delegaciji parlamentarne skupštine Saveta Evrope. Podsećam vas da, prema članu 160. stav 3. a shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. (Vjerica Radeta, sa mesta: Po Poslovniku.) Ukupno vreme rasprave za poslaničke grupe iznosi pet časova, raspoređeno proporcionalnom vremenu za svaku poslaničku grupu. Da vidimo ko se javlja za reč, po Poslovniku? (Vjerica Radeta, sa mesta: Imaš spisak.) Nemam spisak. Vjerica Radeta, po Poslovniku.
Ovo je najgrublje moguće kršenje člana 100. Poslovnika Narodne skupštine. Gospodine Albijaniću, mi nismo idioti. Mi smo narodni poslanici koji ovde obavljaju posao, zbog čega su nas građani poslali u ovaj dom. Ako vi ne znate šta je funkcija narodnog poslanika, onda to lepo kažite u nekoj sledećoj izbornoj kampanji. Ali, ja ne mislim da vi to baš ne znate, nego ste sada svesno i namerno prekršili Poslovnik, svesno i namerno ste obmanuli narodne poslanike i građane Srbije. Rekli ste da nemate spisak poslanika koji su se prijavili da govore po Poslovniku. Taj spisak postoji, napravljen je redosled, onako kako su se poslanici prijavljivali. Ako to nemate, gospodine Albijaniću, zovite Dulića da vam da taj spisak ili napravite opet pauzu, pa idite, konsultujte se sa njim. Vi ste sada namerno, znam i zbog čega i znamo svi zbog čega,pretrčali jednu tačku i drugu tačku dnevnog reda, da biste došli do mogućnosti da počnete pre određenog vremena i ovu treću tačku. Sve znamo šta vam je namera. Mi smo vam rekli i ostajemo pri tome, dok ne rešite pitanje problema Grmovca, struje u Grmovcu, mi, narodni poslanici SRS-a sa ovog mesta ćemo govoriti o tome. Zovite ministra energetike, Aleksandra Popovića, zovite prethodnog ministra energetike, Radomira Naumova. Radomir Naumov je učestvovao u razgovorima o priključenju struje u Grmovcu. On je taj koji zna da su ispunjeni uslovi. On je taj koji je obećao, bili su prisutni, ponavljam, rekla sam to već i predstavnici Skupštine Grada Beograda, i ljudi iz Elektrodistribucije i bez obzira na sve te okolnosti, ljudi u Grmovcu nemaju struju samo zato što im parcele za izgradnju porodičnih kuća prodavala Opština u vreme kada je predsednik Opštine bio prof. dr Vojislav Šešelj. To je vaša politička osveta, vaš politički terorizam, koji trpe građani Grmovca. Vi ste malopre napravili, mogla bih i to slobodno nazvati političkim terorizmom, ovakvo gaženje Poslovnika, gospodine Albijaniću, podsećam vas da član 100. prvi stav koji kaže – ''Narodnom poslaniku, koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika.'' Vi ste bili taj govornik, počeli ste da govorite, iako sam ja već izgovarala reč "Poslovnik" i pokazivala vam Poslovnik, vi ste završili jednu tačku, prešli ste drugu tačku, takođe niste mi dozvolili da govorim o Poslovniku. Insistiram sada, gospodine Albijaniću, da po Poslovniku govore poslanici po spisku i redosledu koji je napravljen pre ove pauze u 14,00 časova. Ako ne znate gde je to, zovite sekretara, zovite predsednika, zovite babu, strinu, ujnu, ko god može da vam pomogne, ako ne umete sami to da radite.
Hvala vam gospođo Radeta na ovim lepim rečima prema predsedavajućem, ali nije mi bila namera, niti sam prekršio Poslovnik. Nisam imao takav spisak, niti znam da se takav spisak pravi. Po Poslovniku, narodni poslanik Milosav Miličković. (Vjerica Radeta, sa mesta: Insistiram na spisku i redosledu poslanika, koji su se prijavili da govore po spisku. Ne radi se o tome da li ima narodni poslanik ili nema, nego insistiram da se govori po redosledu poslanika koji su se prijavili. Ako ne znate gde vam je spisak nađite.) Molim poslaničke grupe, ukoliko to već nisu učinile, da odmah podnesu prijave za reč, sa redosledom narodnih poslanika. Saglasno članu 160. stav 2. Poslovnika Narodne skupštine Republike Srbije, otvaram jedinstveni pretres o Predlogu odluke. (Vjerica Radeta, sa mesta: O čemu pričaš? Da li si ti normalan?) Po Poslovniku, narodni poslanik Milosav Miličković, zatim narodni poslanik Vjerica Radeta. Pre Vjerice Radete ima još nekoliko poslanika.
Dame i gospodo narodni poslanici, kad god treba neka prljava radnja da se uradi eto Miće Albijanića iza. To je, zaista, već postala praksa. Ali to kukavičje jaje, koje nam predsednik Parlamenta podmeće, zaista je primećeno i više nema potrebe da se time služi. Ovo je bio uvod. Molim vas, da mi vratite vreme. Javljam se u skladu sa Poslovnikom i povredom Poslovnika i to člana 226, a i povrede člana 21. Ustava Republike Srbije. U članu 21. stav 3. kaže se da je zabranjena svaka diskriminacija građana Srbije. Ono o čemu poslanici SRS govore, od 10,00 časova danas, jeste tipični primer kršenje ljudskih i osnovnih ljudskih prava građana, u ovom slučaju, Opštine Zemun. Da to nije slučajno, mi smo svedoci još od 1996. godine, kada je SRS došla na vlast u Opštini Zemun, tada je, da vas podsetim Republička vlada bila u rukama SPS i još nekih, a gradsku vlast je držala Koalicija "Zajedno". Tada su bili, kao i sada, građani Opštine Zemun zaista suočeni sa svojevrsnim terorom. Ovo poslednje što se desilo, od juče, prevršilo je svaku meru i na tome poslanici SRS, nemajući drugi način da se obrate građanima i da zatraže zaštitu prava svojih građana, činimo na ovakav način. Da vas podsetim, Sekretarijat za urbanizam Grada Beograda je jedna centralizovana institucija, koja nema veze sa opštinama. To je još nešto u skladu sa prevarama koje je DOS još 2000. godine govorio, o tzv. decentralizaciji vlasti u Gradu Beogradu. Od toga nema ni "d". Osim toga, u jeku predizborne kampanje 2007. godine, zapravo u januaru mesecu, predsednik Srbije... (Predsedavajući: Oprostite, kakve veze ima predizborna kampanja sa našom tačkom dnevnom reda? Ovo su delegacije.) Shvatićete, vi ste matematičar. Shvatićete, budite strpljivi i nemojte vreme da mi oduzimate. Dakle, dame i gospodo, predsednik Srbije, Boris Tadić, u predizbornoj kampanji u Opštini Rakovica, u Ulici miljakovački izvori broj 2 ili 4, nisam siguran, postavio je montažnu kuću, navodno od svojih para, od svoje plate i kupio za jednu porodicu koja je raseljena sa Kosova i Metohije, što je pohvalno. Ta kuća nema nikakvih papira, ali je priključena na električnu mrežu, što je takođe pohvalno i mi to podržavamo. Dakle, što bi Karla del Ponte rekla ... (Predsedavajući: Vreme.) ...hoćemo da se struja pusti i u Mesnu zajednicu Grmovac i kako ona kaže: – ''Kada? – Sada!'' Samo što sada treba još Boris Tadić da dođe i da klimne onako poslušno. Dame i gospodo, sva vlast u Gradu Beogradu skoncentrisana je u Demokratskoj stranci. Nesrećni Komatina je član DSS, koji je pion u ovoj vladi, odnosno u gradskoj vlasti, i to je opšte poznato. Međutim, te prljave poslove... (Predsedavajući: Vreme.) ...evo, dođe gospođa Čomić... (Predsedavajući: Vreme je isteklo, javite se drugi put.) Samo još dve rečenice, da se ne bih ponovo javljao. Gospođa Čomić održa nam jednu lekciju ovde i ode, a za građane koji prate ovaj prenos, moram da naglasim da ovde ima petnaestak poslanika iz DS, desetak iz DSS, a i Aligrudića, koji nam takođe održa govor, više nema ovde. On je verovatno u restoranu. Dakle, da se vratim na legalizam gospođe Čomić – onako kako je urađeno na Miljakovačkim izvorima, tako neka se uradi u Grmovcu, to je model.
Vreme. Zahvaljujem. Po Poslovniku, narodni poslanik Dušan Stupar, gospodin Avramović, gospodin Sekulić, pa gospođa Radeta itd. Izvolite, gospodine Stupar.
Gospodine potpredsedniče, ovo je sramno ponašanje posle pauze, a vi niste učestvovali dok je predsednik Skupštine vodio sednicu, vi niste bili prisutni uopšte. Znači, pre pauze, pre bilo čega, bilo je po spisku prijavljeno još 10 poslanika koji su reklamirali Poslovnik i neprimereno je funkciji koju vi sada obavljate... (Predsedavajući: Koji član Poslovnika vi reklamirate, gospodine Stupar?) Član 100,Član 104. – dostojanstvo Narodne skupštine... (Predsedavajući: Svi se zajedno zalažemo za dostojanstvo Narodne skupštine.) Dostojanstvo Narodne skupštine podrazumeva kada se završi pauza da se sednica nastavi tamo gde smo prekinuli. Jesmo li je prekinuli kada je bilo kršenje Poslovnika? Jesam li ja bio prijavljen, četvrti, posle pauze, ponovo da govorim? Vi ulazite u Skupštinu, 10 poslanika prisutno u Skupštini i nastavljate da vodite sednicu. Vi niste ovlašćeni da to radite. Niko vas nije izabrao na tu funkciju da se tako ponašate. I gospodin Dulić se ne ponaša onako kako je, ničim izazvano, u svom ekspozeu izneo. On treba da sedi isto sa nama ovde šest sati. Nađe zamenu. Da li poslanici iz bilo koje stranke ovde imaju zamenu? Znači, vi možete da se rotirate, kao u sportu, izađe jedan, dođe drugi i ceo dan tako držite Skupštinu. To je neprimereno vama koji ovde vršite vlast [[Glasovi iz klupe: Tema.]] Da, vama je to smešno, možete da vičete ''tema'' i sve ostalo, ali građani Srbije gledaju vaš odnos. Vi nemate isti odnos. Tema je, ponašanje u Skupštini potpredsednika Skupštine, predsednika Skupštine, poštovanje poslanika, dostojanstvo Narodne skupštine, uvažavanje poslanika dok govore, to je tema, gospodo, zato su nas građani ovde poslali. [[Aplauz.]] Nisu nas građani u Skupštinu delegirali da mržnju koju vi imate prema SRS na ovakav način iskazujete. Ne morate uopšte da nas volite, ali morate da nas uvažavate i poštujete, kao što ni mi nismo imali ništa protiv kada ste vi na onakav način uradili za promenu ulice – zadva dana to ste rešili, a za struju treba ovde da se raspravljamo 15 dana. To onda nije bitno, nije važno. Zašto? Zato što to traži poslanička grupa SRS. O kojoj Evropi vi pričate? O kojim principima vi pričate? Vama je osnovni princip gde ćete šta sazidati, gde ćete šta ukrasti, da li će lokacija biti 6.000 kvadrata. Jeste, tačno to. Hoćete da vam iznesem primer kakvi su bili vaši koji su nekada bili na vlasti u Opštini Zvezdara? Nema građanina Beograda koji nije video "Monteru" i da kaže gde "Montera" danas zida po Beogradu. Hoćete da kažete da to nije tačno? Hoćete da kažete za lokacije koje ste vratili sa Savskog venca, sa drugih opština. Budite smireni, strpljivi, staloženi, za sve što iznosimo za govornicom iznosimo argumente, ali ne možete se ponašati ovde ovako, iako imate većinu, da sprovodite teror. (Predsedavajući: Vreme.) Završiću, odmah. Dostojanstvo Skupštine je da svakom poslaniku omogućite da govori, a ne posle pauze odjednom na volšeban način, nema spiska, nema diskusije. To možete onda i bez nas da radite.
Upravo to i činim. Svakom poslaniku želim da omogućim da se javi za reč. Jedino što se čitav dan, sad je pola četiri, javljamo po Poslovniku. Što se tiče člana 104. – zaista, apelujem na sve da poštujemo dostojanstvo Narodne skupštine. Da li vi tražite da se o tome izjasni Narodna skupština u danu za glasanje? (Da.) Za reč se javio narodni poslanik Milan Avramović, izvolite.
Dame i gospodo narodni poslanici, reklamiram povredu Poslovnika, drugi put, ne znam po kom spisku ste me sada prozvali, po prvom ili po drugom. U pitanju je član 105. stav 1. gde se kaže da se o redu na sednici Narodne skupštine stara predsednik. Ja nisam politička veličina, jesam mlad čovek, da branim iskusnijeg poslanika od sebe, u ovom slučaju koleginicu Natašu Jovanović, ali sa mesta gde sedim, pozadi u zadnjem delu sale, imam priliku da vidim i čujem kako dobacuju i kako se ponašaju poslanici DS. Onaj mladi gospodin, koji je sedeo tamo, ja mu ne znam ni ime ni prezime, kažem, mladi zato što u smislu političkog delovanja deluje mlado i ponaša se mlado, tačnije neiskusno, jer mi u SRS ne delimo ljude na stare i na mlade, nego na poštene i nepoštene. Upozoravam vas, predsedniče Skupštine, da se držite Poslovnika i člana 105. jer, jednostavno, neprimereno dobacivanje sa leve strane sa ove govornice se toleriše kada ste vi predsedavajući, a kada se desi slučajno sa desne strane to se ne toleriše, pozivate se na vreme, Poslovnik, dostojanstvo itd. Druga stvar, nama su ovde održali lekciju, gospođa Čomić i gospodin Aligrudić, o dostojanstvu. Meni je nejasno da posle onolike reke emocija izlivenih povodom biranja predsednika Skupštine, kada je kandidat bio Tomislav Nikolić, međusobnih razmirica, oni danas pričaju bilo kome o dostojanstvu. Posle onakvih preglasavanja, pljuvanja između sebe u koaliciji, danas pričaju, nama, srpskim radikalima, koji smo imali isti stav tada i sada, o dostojanstvu. To su stvari koje nisu usmerene sa vašeg političkog aspekta nama. To može da se desi samo obrnuto. Nismo mi polizali ono što smo pljuvali, kao što je to uradila stranka gospodina Aligrudića. Nismo mi to uradili, nego gospodin Aligrudić sa svojom poslaničkom grupom. Dakle, kada je u pitanju dostojanstvo u Republičkom parlamentu, pogledajte šta rade poslanici DS, pogledajte koliko ih ima i kako se ponašaju kada je u pitanju samo jedna obična isporuka električne energije jednom naselju. Iziđite, i taj mladi gospodin i bilo ko od vas, evo, šef poslaničke grupe – gospođa Nado, izađite ovde i recite, da li se slažete sa tim što je rekao gospodin Komatina i zamenica gradonačelnika: idite u Opštinu Zemun, nek' vam radikali daju struju. Je l' se slažete sa tim stavom, pošto se tako ponašate? Eto, slažete se, iziđite, pa recite da se slažete, da građani to znaju, a ne da demonstrirate telefon, kao, zovete nekoga da vam to rešava! Na šta to liči. To je dostojanstvo i vi nama na osnovu toga držite lekciju. To je stvarno besmisleno.
Vreme.
Da, vreme. Sada je i vreme u pitanju, tri minuta i pet sekundi, nema ni toliko.
Hvala vam. Po Poslovniku se javio narodni poslanik Vlado Sekulić, potom narodni poslanik Vjerica Radeta.
Dame i gospodo narodni poslanici, ja sam se javio u prvom delu i onda je kod gospodina Albijanića volšebno nestao taj spisak, javljam se po članu 226. – tražim objašnjenje od gospodina predsednika Skupštine, da li je nekoga kontaktirao u vezi naselja Grmovac ili je kontaktirao nekoga iz resornog ministarstva, da nam da objašnjenje zašto se još uvek ništa nije preduzelo oko naselja Grmovac. Da li je sada interes predsednika Skupštine koji je rekao da će se zalagati za kulturološki nivo, da će se podići kulturološki nivo ove skupštine, ali gospodine predsedniče vi provedete možda samo pola sata u Skupštini, i onda kad god treba nešto da se uradi ili da se na brzinu sakriju spiskovi, gospodina Albijanića postavite u neku nezahvalnu ulogu, a on je svesrdni saradnik i prihvata sve te prljave radnje da odigra za vas. Mene sada interesuje, i nastavljam sa pričom o Grmovcu, znam da je skoro bilo objašnjenje da Grad nema toliko para da finansira taj deo. Sada bih stvarno hteo da pitam, ako nemamo para za taj deo, što je sramota, da ljudi i sada žive bez struje, da mi neko objasni, evo, gospodine vi ste tu zaduženi, a odnosi se i na pitanje Opštine Novi Beograd, pa može da se uključi i gospodin Ožegović koji je istovremeno i član DS – kako nema para da se ljudima uključi struja, a svedoci smo da se poslednjih mesec dana non-stop odvozi zemlja sa Ušća za koncert ''Rolingstonsa'', protiv koncerta nemam ništa i ići ću na taj koncert, ako je neko toliko platio sve to, i za to se izdvajaju tolike pare, a na kraju će od koncerta, od dobiti, samo organizatori da dobiju pare, a za priključenje struje ljudima nema para. Mene interesuje pod čijim pokroviteljstvom, gospodine predsedniče Skupštine, za neke stvari se ima para, a za neke ne. Da li zato što je na vlasti u Novom Beogradu gospodin Ožegović, koji finansira rad stranke na Novom Beogradu, za njih ima para. Kako se ima para za rušenje privremenih malih objekata na Novom Beogradu, uz osam patrolnih službi i interventnu brigadu, koja dolazi, i za to se izdvajaju sredstva, da bi se omogućilo da se te lokali sruše, da bi se postavili kiosci i trafike novih modela za ''Futuru plus'', Caneta Subotića? Ceo konkurs na Novom Beogradu je bio namešten za jedno pravno lice, na uštrb ljudi koji su živeli i koji su imali ugovor sa "Politikom" u franšizi na 99 godina, plaćali sve dažbine koje je trebalo da plate. Njih su sve srušili, koje su uspeli, dok se narod nije organizovao u udruženje "Otpor", stali su da brane svoju egzistenciju, ono od čega oni žive, da bi zaustavili bezakonje na Novom Beogradu. A neko je očito imao veliki profit i veliku korist, pa je ingerencije u vezi konkursa prebacio sa SO Novi Beograd na poseban prostor. Gde je gospodin Aleksandar Stamenković koji je ostavio 36,8 miliona gubitka? Unapređen u direktora Javnog stambenog! Za koji to dobar rad. Sada ne zna ni on, ni Novi Beograd, kako će da smanji taj gubitak i da opere taj gubitak. Odbornici SRS su se borili oduvek za prava građana i normalno je da su prava građana Grmovca, a to su elementarna prava, da imaju struju. Za sve drugo se ima,tamo gde su sada vaše stranke u koaliciji i za to se ima posla. Vidim da nema nijednog ministra, nema ni gospodina Aligrudića, ni gospodina Šutanovca, verovatno su oni između sebe razmenili hulahopke kao sportisti posle utakmice.
Vreme.
Evo, završavam. Mislim da su verovatno zamenili sportsku opremu, pošto su zadovoljni rezultatom. Samo me interesuje kako je gospodin Šutanovac stao u te hulahopke, odnosno u hulahopke gospodina Aligrudića, ako mu je konfekcijski broj mnogo veći.
Zahvaljujem. U skladu sa članom 85. Poslovnika, obaveštavam Narodnu skupštinu da će nastaviti rad i nakon 18 sati, do završetka tačke koja u tom trenutku bude na dnevnom redu. Izvolite, po Poslovniku, reč ima gospođa Vjerica Radeta, pa potom narodni poslanik Zoran Krasić.
Gospodine Duliću, ja sam na početku ovog popodnevnog rada insistirala na članu 100. stav 1. Poslovnika i tada sam optužila gospodina Albijanića da je prekršio član 100. jer nije narodnim poslanicima dao reč po prioritetu, kako to Poslovnik predviđa, da govore o povredi Poslovnika. Gospodin Albijanić me je ubedio da on nije odgovoran za to, već da vi niste ostavili spisak prijavljenih narodnih poslanika koji su se prijavili u prepodnevnom delu, pre pauze. Očigledno je da je gospodin Albijanić bio u pravu, jer ja vidim da vi sada prozivate poslanike koji se sada javljaju, a ne prozivate Zoricu Stevanović, Nikolu Savića, Milana Avramovića i Dušana Stupara, a ne po ovom sada javljanju, nego po onom pre ove pauze. Gospodine Duliću, ako već ustupate nekome da vodi sednicu umesto vas onda ste u obavezi da ga upoznate dokle se stiglo i šta je na dnevnom redu, o čemu se govori i koji su poslanici prijavljeni da govore, a ne tek tako i da onda Albijanić ni kriv ni dužan bude ovde meta napada poslanika SRS. To je sve, zapravo, trebalo da bude upućeno vama. Dakle, neverovatno je da narodnim poslanicima iz skupštinske većine ovoliko smeta naša današnja rasprava, da na ovaj način reaguju i zaista ne mogu da verujem da neko može da se smeje kada se govori o problemima o kojima mi danas govorimo. Pogotovo ne mogu da verujem da se smeje i da dobacuje poslanik, koji je inače i odbornik u Opštini Zemun, kada se govori da deo Opštine Zemun, naseljeno mesto Grmovac nema struju. Samo da ispravim mog kolegu od malopre, nisu potrebne nikakve pare za priključak struje za Grmovac, sve je plaćeno, sve su ljudi platili, Opština Zemun je platila ostatak. Dakle, ne radi se o tome da treba iko da da ikakve pare, ne. Samo treba da se potpiše saglasnost i da se ljudi priključe na struju. Hoću da vas podsetim zbog ove vaše nervoze zašto mi ceo dan pričamo da Grmovac nema struju, pričaćemo i dalje, samo da vas podsetim kada ste vi iz DOS-a preuzeli vlast 2000. godine, da ste celo jedno popodne proveli pričajući o Poslovniku i pričajući o asortimanu kolača u skupštinskom restoranu. Sećate se, gospodine Gavriloviću, i vi ste tada bili?
Hvala puno. Narodni poslanik Zoran Krasić, reklamira Poslovnik.
Ne reklamiram povredu, nego ukazujem na povredu Poslovnika koja se dešava u kontinuitetu od početka današnjeg rada, odnosi se na član 104. Poslovnika i na član 28. koji reguliše poslove koji su u nadležnosti predsednika Narodne skupštine. No, da se vratim na ono što se danas najčešće pojavljuje, a to je reč ''dostojanstvo''. Dostojanstvo Narodne skupštine može da se tumači kao dostojanstvo državnog organa, ali može da se tumači i kao dostojanstvo u idealnim delovima 1/250, a tiče se svakog pojedinca koji je u ovoj sali. Samo da vas podsetim, na ovoj sednici imamo tačku dnevnog reda koja se tiče Zakona o zaštitniku građana. Moram da vam skrenem pažnju da je najveći zaštitnik građana ipak Skupština Republike Srbije, koja mora da vodi računa da svi zakoni budu u skladu sa nekim normalnim težnjama jednog civilizovanog društva, poštovanja ljudskih prava, demokratije i vladavini prava. U tom pogledu verovatno mi treba na svakom mestu i u svakom trenutku da demonstriramo veću brigu za zaštitu ljudskih prava i za zaštitu interesa naših građana. Ovo pominjem upravo zbog toga što pitanje ovog naselja u Opštini Zemun nije nešto što se desilo juče ili prekjuče, to je nešto što ima svoju istoriju, ima svoj kontinuitet. Ne bih hteo da ponavljam, ali ono što stvarno narušava dostojanstvo i ove skupštine kao organa i svakog od nas ovde kao pojedinca, jeste činjenica da ljudi koji su se pobunili tražeći neko svoje pravo, svakako ćete da se složite da ako 11 godina nema tog elementarnog prava na korišćenje električne energije da je onda to opravdani revolt, i ukoliko imate u vidu da smo sa ove govornice imali priliku da čujemo da se tim ljudima koji protestuju u kontinuitetu preporučuje od strane nadležnih da svoj protest usmere prema Opštini Zemun, jer – nek' vam radikali uvode struju, nek' vam radikali to završavaju. Zašto? Zato što su, navodno, neki tamo iz tog naselja glasali za SRS ili možda bili simpatizeri SRS. E, izvinite molim vas, onda moram da vam skrenem pažnju da se na ovaj način u Skupštini krši član 21. Ustava Republike Srbije, jer se zatvaraju oči pred jednom vrstom diskriminacije koja se zasniva na tome da je po političkoj osnovi. Neko sad treba da trpi neke štetne posledice, ne zbog zakona, ne zbog propisa, ne zbog nečeg drugog, nego zbog pretpostavljene neke ideje nekoga u Skupštini grada da su ti ljudi koji se obraćaju simpatizeri SRS. Zato mi danas pričamo ovde. Ne dozvoljavamo diskriminaciju po političkoj osnovi. Pričaćemo i upozoravaćemo. Zašto? Zato što je to najviši oblik diskriminacije koji se dešava u našoj zemlji u ovom trenutku. Samo da vas podsetim, zbog političke pripadnosti ili zato što neko sumnja da je neko simpatizer neke stranke, ovde se u kontinuitetu već godinama gubi radni odnos.
Zahvaljujem. Narodni poslanik Riza Halimi, po Poslovniku.
Gospodine predsedavajući, dame i gospodo poslanici, verovatni bih imao niz poslaničkih pitanja da je to stavljeno na dnevni red, a mi smo mimo tog dnevnog reda danas imali doduše važnih pitanja, ali to ne znači da su to jedino važna pitanja koja se pokreću preko povrede Poslovnika. Ovde, u okviru postavljenih pitanja, verovatno bih postavio i pitanje vanredne sednice u Bujanovcu koja je ovde pomenuta, a kompetencija lokalne samouprave da se bavi elementarnim životnim pitanjima, pogotovo kada je ugrožen predsednik Opštine u bombaškom napadu, bačene su bombe u dvorište i sasvim je u redu da se traži odgovornost od nadležnih organa. Ne vidim gde je ovde separatizam. Zbog čega je ovaj politički daltonizam prisutan čak među poslanicima. Jednostavno, ne mogu se razlikovati osnovne stvari, kada je u pitanju pravo poslanika ovde da se bave osnovnim životnim problemima i napadi i diskvalifikacije ili oduzimanja tog elementarnog prava baš sa ovog najvišeg mesta diskvalifikacijama poput ovoga što smo danas čuli preko separatizma i drugih etiketa koje su već odavno poznate. Čak oko Bujanovca, pošto se često ovde poteže to, ne samo oko Bujanovca, nego neka bude i za celo to područje, preševsku dolinu ili preševsku kotlinu, kako god je nazvali, po meni je jedno područje. Što se tog područja tiče zainteresovan sam da se u ovoj skupštini pokrene rasprava, argumentovana, zašto je prekinut program dveju vlada, gde smo stigli i šta treba dalje uraditi. Prvi sam koji traži da ova skupština ova važna pitanja pokrene. Mislim da je suština ovog mog reagovanja uključena u ovom pravcu. Hvala.
Zahvaljujem. Narodni poslanik Gojko Radić.
Reklamiram član 104. Znate, kad neko ko najmanje sedi u ovoj sali, a posebno iz vladajuće koalicije kao što je gospodin Aligrudić, pojavi se, utrči jedan minut i onda iziđe i kao, nisam znao da je učitelj po profesiji, apropo da nije učitelj po profesiji, i ovde nam održi predavanje, kao da smo mi deca u školskim klupama.
Nema prenosa. Dajem pauzu dva minuta. [[Posle pauze –16,00]] Nastavljamo posle kratke pauze. Nastavlja gospodin Gojko Radić.
Znate kada dođe neko ko najmanje sedi u ovoj skupštinskoj sali i onda možemo da kažemo ili ima špijuna pa mu prenosi ili potpuno neobavešten dođe ovde i izvređa, održi predavanje narodnim poslanicima. Eto, kako se stalno ponavlja isti član Poslovnika, reklamira se stalno povreda Poslovnika, jedna te ista stvar se priča sa ove govornice, a da je taj doušnik ili špijun, ali pošto dolazi iz stranke neobaveštenih, da je malo bolje slušao, bilo je i drugih tema. Bilo je i tema o pljački u Subotici, koju je počinila njegova tehnička vlada, Vojislava Koštunice, pa bi onda čuo da nije samo tema Grmovac. Evo, i Riza je diskutovao o temi o Preševu, pa bi onda video da nije samo jedna te ista tema Grmovac, pa ne bi ovako držao predavanje narodnim poslanicima. Gospodine Aligrudiću, da ste malo pažljivije slušali vi biste se malo zainteresovali o čemu se radi pošto se često spominje tehnička Vlada Vojislava Koštunice i ova pljačka koja se desila, možemo da kažemo pljačka stoleća koja se desila u Subotici, onda biste vi pitali šta je to, pa stvarno da proverimo. Gospodine Aligrudiću, danas je drugi put predsednik vaše stranke u Subotici držao konferenciju za štampu i prozvao je da je ovo pljačka, da je učinjena krađa imovine Republike Srbije, a sve je to učinila Vlada Vojislava Koštunice. Gospodine Aligrudiću, tražite od vašeg predsednika stranke u Subotici da vam pusti faks šta je on danas govorio na konferenciji. Pa, vidite da li mi to ponavljamo neke iste stvari ili se nešto stvarno dešava. Malo se zainteresujte šta se dešava u Srbiji. Nemojte samo da čekate kad će vas poslati Vojislav Koštunica da ovde saopštite kako mi pričamo o istoj temi, i da pokušate da prestane priča, da jednostavno idu tačke onako kako ste vi zamislili. Radi se o pljački državne imovine, radi se o pljački koju je počinila tehnička Vlada Vojislava Koštunice. Oni nisu imali prava ni da se susreću sa bilo kime, niti da potpisuju bilo šta. ''Samo kad se radilo o pljački, onda su mogli da potpisuju i da pišu sporazume.'' Evo, tako se desilo i u Subotici. Mi smo pratili šta se to dešava. Otkud tolika nagla ljubav između Saveza vojvođanskih Mađara i Demokratske stranke Srbije. Pokušali smo preko lica tamo gde su večerali, u Lovačkom domu na Kelebiji, da vidimo kakve to pregovore i dogovore vode. I evo, rodilo se jedno veliko dete iz tog braka Saveza vojvođanskih Mađara i Demokratske stranke Srbije, rodila se jedna pljačka u Subotici, sa nezapamćenim razmerama, građani Subotice su otkupljivali Suboticu da imaju svoj grad, a Vojislav Koštunica i njegova tehnička Vlada prodaju taj grad jednom pojedincu u Subotici. Ne verujem da su mu dali, tako,na lepe oči. Nisu se poznavali doskora. Odjednom tolika ljubav, odjednom toliki ručkovi i pića u njegovom restoranu, u Engelsovoj ulici. Ne znam šta je to, šta se to desilo, otkud tolika nagla ljubav i promena u stavu Demokratske stranke Srbije da potpišu ovako sraman ugovor, da ovako na sraman način otuđe imovinu Republike Srbije.
Vreme.
Ne znam da li su im glasači dali takav mandat, ali u Subotici sigurno neće, iako u Subotici imaju zanemarljiv broj glasova. Nadam se da će u Suboticu proći kao i JUL, gde su imali samo tri glasa na izborima. Hvala.
Narodni poslanik Srboljub Živanović, potom narodni poslanik Milan Avramović.
Dame i gospodo poslanici, poštovani građani Srbije, radnici, seljaci i poštena inteligencijo, kada kažem poštena inteligencija mislim na sve one koji su ostali bez posla i koji se bave drugim poslovima, ne onim zašto su se kvalifikovali, jer nemaju mogućnosti, zato što je danas preko milion ljudi ostalo bez posla u Srbiji. Vi se smejete, vama je to drago, jer ste vi to i učinili, jer je posle ''petooktobarske revolucije'' ostao kontinuitet kriminalne ove države, koja je pokazala jedno veliko vezivno tkivo između mafije, političara i takoreći novih privrednika. Mislio sam i da ne izlazim za ovu govornicu, ali odlučio sam kada sam video da je došao bivši ministar za privatizaciju, Aleksandar Vlahović, čovek koji je u ovoj zemlji, u ovoj državi uništio sve. [[Aplauz. Hvala.]] Uništio prvo baveći se poslovima kojima se danas njegova firma bavi. On, u stvari, reketira one koji treba da se pojave kao potencijalni kupci prilikom kupovine određenih firmi. Verovatno ću u sledećim izlaganjima, kada budemo držali ove sednice u kontinuitetu, izneti i taj podatak, da bi gospodin Aca mogao da shvati i da vidi kako ta njegova firma funkcioniše i radi. Vratimo se ovoj temi, vratimo se Grmovcu, vratimo se onim napaćenim ljudima koji ne mogu u 21. veku da se prikače na električnu energiju, onima koji su verovatno propatili mnogo u svom životu, došavši ovde i misleći da će Srbija i građani Srbije pružiti jednom bratsku ruku da im pomognemo da sviju svoje novo gnezdo. Međutim, vrlo brzo su shvatili da su se prevarili jer ovom Dosmanlijskom demokratskom bloku ne smete ni da pokažete svoju veliku ljubav ni patriotizam, a čim to pokažete, još naročito ako pokažete simpatije prema ideologiji jednoj od najvećih političkih partija, Srpskoj radikalnoj stranci i njenom tvorcu prof. dr Vojislavu Šešelju, [[aplauz]] tek onda ne možete da ostvare svoja prava. Tu nastaju njihove muke, kao što vidite i ovi građani, ovi da kažem, izbegli ljudi sa svojih ognjišta ne mogu ono najosnovnije, ljudsko, civilizovano da obezbede sebi i svojoj porodici.
Vreme gospodine Živanoviću.
Ono što takođe moram reći, da vas obavestim da je danas prestala da radi jedna od najstarijih fabrika, hemijska industrija ''Zorka'' fabrika mineralnih đubriva u Šapcu, gde je 1.000 radnika ostalo bez osla. Eto, to je delo, Aco, tvoje. To je deo tvoje Dosmanlijske vlasti. [[Aplauz.]] Nadam se da ćete vrlo brzo, jer obećao si građanima šabačke opštine tamo gde je bilo neregularnosti u privatizaciji da će se to ispraviti, ali kada si smenjen ili kada si vrlo brzo otišao sa tog mesta zaboravio si na takva obećanja. Nastaju i drugi tajkuni, a to je i Dušan Petrović i Boris Tadić... [[Aplauz.]]
Hvala vam puno, gospodine Živanoviću. Narodni poslanik Milan Avramović.
Dame i gospodo narodni poslanici ja ću uspeti, barem ću pokušati da u tri minuta koliko mi dozvoljava Poslovnik obavestim Narodnu skupštinu o principima rada gospođe Radmile Hrustanović. Dakle, naime, na Opštini Savski venac sa koje ja dolazim, gospodine Vlahoviću samo malo pažnje ako nije problem, dakle, principi rada su po Zakonu o glavnom gradu, kada opština konkuriše za neki projekat u Gradu daje opština 30%, a 70% Grad. U ovom slučaju Opština Savski venac dala je, tačnije, konkurisala Skupštini grada za određeni projekat, tačnije, adaptaciju Pionirskog centra ''Majdan'' u kome je tražila 500.000 evra od Skupštine grada da joj odobri transfer kako bi mogla da krene u realizaciju tog programa. O čemu se zapravo radi? Po ekspresnom roku Skupština grada donosi odluku, odobrava taj konkurs SO Savski venac i uplaćuje 500 hiljada evra SO Savski venac za adaptaciju jednog pionirskog centra. A, znate zašto se to radi ekspresno? Sada ću da vam pojasnim, to je dobro da znate i vi, gospođo Milena Milošević, pošto ste i vi bili u toj praksi – Skupština grada da novac predsedniku, tačnije opštine koji je iz iste stranke i na Skupštini grada i na skupštini opštine, dakle, ja vam dam, evo, reći ću to figurativno da ne bih baratao sa tim milionskim ciframa u dinarima, ja vama dam 10, jer ste 10 tražili, vi meni vratite tri, a sa pet napravite i dva vam ostaje. E, zato je gospođa Radmila Hrustanović dala SO Savski venac sve što je trebalo da da, 500 hiljada evra, a ne da Opštini Zemun, tačnije naselju Grmovac, jer oni nemaju šta da vrate, oni nisu tražili novac, tražili su običan potpis. U tome je razlika. Gde nema novca, nema potpisa. Gde ima novca, i kontakt lica i svega ostalog, a kasnije ću vam objasniti tu proceduru, tu nema ni potpisa. To su osnovne stvari i principi rada koordinacije Skupštine grada, gradskih službi i SO svuda u Beogradu gde je DS na vlasti. Samo da vam dam još jednu informaciju, imam još pola minuta, da je sa svih 500 hiljada evra SO Savski venac obnovila, tačnije zamenila dva oluka, tri praga i dva aluminijumska prozora koja i dan-danas ne rade. Eto, toliko o principu rada i načinu rada dve službe.
Zahvaljujem. Narodni poslanik Momir Marković. Molim vas, svi su prijavljeni po Poslovniku, tako da imamo spisak još od 10 ljudi, morate da čekate. Svi su po Poslovniku. Sačekajte samo malo, gospodine Markoviću, svi su po Poslovniku i oni idu pre replika. Izvolite.
Dame i gospodo narodni poslanici, priča se ovde o nekim sredstvima, tamo nisu potrebna finansijska sredstva. Građani su od svoje muke i od svojih usta odvajali i napravili su visokonaponsku mrežu, od svoje muke odvajali i napravili niskonaponsku mrežu, od svoje muke odvajali i kupili transformatore, ugradili, samo treba da ovaj, jer ako kažem ''idiot'', opet će tražiti predsedavajući, zato neću da kažem, samo treba on da stavi potpis i ništa drugo. Usput da podsetim građane Srbije, budžet sa kojim trenutno raspolaže Grad Beograd, pošto je gospodin Bogdanović bolestan, gospođa Hrustanović, godišnji budžet grada Beograda je 500 miliona evra, pola milijarde evra. Umesto da se ta sredstva usmeravaju ravnopravno na sve opštine, na prigradske opštine pogotovo, sredstva se plasiraju uglavnom u opštine gde su na vlasti ili ''žuti'' ili njihova koalicija. Pa se dešava da se tri puta za godinu dana asfaltiraju ulice u pojedinim opštinama, jer, zaboga, asfalt se isprljao, a da pri tom ne može u neke opštine ni da se uđe kolima, jer se bojite da ne polomite auto. Dame i gospodo narodni poslanici, em što se neravnopravno raspoređuje, em što se odnos vlasti, beogradske vlasti, prema opštinama gde nisu na vlasti ili ''žuta'' ili ''žuto-žuta'' koalicija, za mene su apsolutno isti, razlikuju se samo po broju cipela, odnos takve vlasti prema ovim opštinama je neverovatan. Opština Zemun na kašičicu dobija i asfaltiranje, Opština Zemun na kašičicu dobija i mnoge druge investicije. Tri godine se borimo da počne izgradnja škole na Altini. Tek sada kao treba da se postave temelji. S obzirom na činjenicu da je glavni arhitekta dve godine dolazio u Opštinu Zemun, upravo po pitanju struje u Grmovcu, prisustvovao sam na nekoliko sednica gde je govorio, samo ovo da rešimo i znate, ima mogućnosti i to ćemo za mesec dana da prevaziđemo i posle tih mesec dana prođe još godina, i opet dođe. Lagao je i nas u opštini, odbornike SO Zemun, lagao je Grmovčane, lagao je sve redom, a na kraju ga nema. Sada se došlo dotle da neki, a neću da kažem idiot da ne bi dobio...
Gospodine Markoviću, nemojte...
Rekao sam – neću da kažem, nisam rekao. Neću da kažem da je ''idiot'', ali od njega zavisi, od njegovog potpisa zavisi život 700-800 porodica tamo.
Vreme.
Zahvaljujem i javiću se kasnije ponovo.
Da li vi hoćete da se glasa o tome? Niste rekli ni član. (Momir Marković: Javiću se kasnije.) Znači, ne mora da se glasa. Hvala. Reč ima narodni poslanik Goran Cvetanović, po Poslovniku.
Dame i gospodo narodni poslanici, hteo sam da se javim kao i vi, gospodine Vlahoviću, da repliciram, ali s obzirom na to da veći broj poslanika iz SRS čeka po Poslovniku, moraćete i vi. Pre svega, prvi put se javljam po Poslovniku, nemam običaj to često da radim, ali posle izjave moje koleginice Gordane Čomić i posle izjave šefa poslaničke grupe DSS, nemoguće je ne reagovati.
Kažite po kom članu?
Član 104, gospodine predsedavajući.
Ugroženo vam je dostojanstvo. Hvala.
Ne meni, nego svim poslanicima u Republičkom parlamentu, a pre svega vama, jer vi imate najveću odgovornost, jer predsedavate ovim visokim domom. Gospođa Gordana Čomić je iskusan političar i kada ona izađe i kaže za ovom govornicom, budite sigurni da uvek postoji određena pozadina. Znači, vi ste hteli da zamenite teze, niste to baš uspeli tako revnosno da uradite, jer ste pokušali da obmanete javnost, a i sve poslanike ovde u ovom domu. Prvo, i te kako poštujemo zakon i Ustav,nije tačno da tehnička dokumentacija nije kompletna, da je to u pitanju i da mi, kao predstavnici SRS, molimo vas da zažmurite, jer neki propisi nisu dobro ispoštovani da to rešavamo telefonom. Mi smo samo hteli da pokažemo da možete sa lakoćom da rešite problem. Ako šef poslaničke grupe DSS kaže – da, mi smo šest puta menjali Poslovnik posle 5. oktobra 2000. godine i napravili ga po našim kriterijumima. A, ako treba da branimo suverenitet i integritet naše Srbije, nije vreme, molim vas, nemojte sada o tome. Ako treba da pričamo o mitu, kriminalu, korupciji, a sada nije vreme, hajde da odložimo to kasnije. Ako treba da pričamo o Bujanovcu, Preševu i Medveđi, preševska dolina, zaista mi nije jasan taj geografski položaj, pošto dolazim sa juga Srbije, a još manje mi je jasno kako Medveđa ima veze sa Bujanovcom i Preševom, teško da i vi, gospodine, znate te geografske pojmove, onda dozvolite da makar male probleme koji su možda za vas mali, ali za građane tog mesta i te kako veliki, makar da im omogućimo da imaju život dostojan života. I, ako svakog dana u toku zasedanja rešimo makar problem određenog mesta, možemo da kažemo da zaista adekvatno radimo i da svoj posao za koji su nas građani Srbije birali imamo pravo i u budućnosti da radimo. Zahvaljujem na pažnji. [[Aplauz.]]
Zaista ja apelujem na dostojanstvo Narodne skupštine. Da li posebno treba da se izjašnjavamo? Reč ima narodni poslanik Amjad Migati, po Poslovniku.
Javljam se po članu 27. stav 1. i obraćam se predsedniku Skupštine, jer je izgleda na delu politički rasizam, ako ne i diktatura. Ako je tačno ono što je gospođa zamenik gradonačelnika rekla ''neka vam radikali daju potpis'' ili da gospodin nije hteo da potpiše, onda je to kršenje Ustava, član 21. stav 1. Da li je moguće da delimo ljude prema njihovoj političkoj pripadnosti, a puna su vam usta demokratije, ravnopravnosti, a za vas smo mi idioti, nazadni, a vi ste napredni.
Molim vas, nećemo loše izraze da upotrebljavamo za narodne poslanike, ni za vas.
Tako nama kaže ovaj portparol DS na TV ''Studio'' D, a nije ''Studio'' B, to je izrazila, niko ništa nije rekao. Prema tome, samo da pokažemo narodu ko je šta. Vi kažete da smo takvi. Hajde pokažite da ste bolji. Na primer, zašto šef poslaničkog kluba DSS nije izašao i rekao: ukoliko je tačno da ovaj neće da potpis da, mi ćemo da ga smenimo, jer mora da poštuje prava svakog naroda. Ako je zamenik gradonačelnika rekla ''idite kod radikala'', zašto šef poslaničkog kluba DS nije izašla i rekla: mi moramo nju da nateramo da potpiše, ukoliko neće da potpis da, mi ćemo nju da smenimo. Dokažite da ste demokrate, a ovo je diktatura – ako neko glasa za nekog drugog, ne za nas, mi ćemo da vas osvetimo, nećemo da vam damo osnovna prava koja Ustav garantuje. Predsednik Skupštine to mora da poštuje. On je mogao na početku da prekine čitavu diskusiju i da kaže: ja ću sada da kontaktiram sa njima i ukoliko oni neće da poštuju to, javno ćemo tražiti njihovu ostavku. Ukoliko radikali lažu, Opština Zemun ima ovlašćenje i neće da da potpis, onda da kaže javnosti da su oni lažovi, a nemojmo da menjamo temu i da se ponašamo kao da nije ništa važno, da radikali hoće samo da opstruiraju rad Skupštine. Nije tačno. To je toliko bitan, toliko važan posao. Ukoliko hoćete da kršite prava vaših građana, onda o kojoj demokratiji vi pričate? Ukoliko ćete da delite građane po političkoj liniji – naši su dobri, a drugi nisu, na šta to onda liči? Hajde malo razuma. Pokušajte da naterate vaše da daju potpis, da ljudi imaju struju, jer u protivnom, vi niste demokrate. [[Aplauz.]]
Pošto ste reklamirali član 1. Poslovnika, o tome se ne može glasati. Poslovnikom je uređen rad Narodne skupštine. Za reč se javio narodni poslanik Nikola Savić, a zatim Zorica Stevanović, po Poslovniku.
Dame i gospodo narodni poslanici, uvaženo predsedništvo, javljam se po Poslovniku, član 226. Naime, danas ste svi obavešteni da je gospodin Milan Martić osuđen na 35 godina robije u Haškom kazamatu. Zbog čega je osuđen ovaj čovek? Samo zbog toga što je branio svoja vekovna ognjišta i zbog toga što je branio srpsku nejač i srpske starce i starice na prostorima Republike Srpske Krajine. Haški tribunal ima dvostruki aršin. Podsetimo se samo jednog drugog haškog optuženika koji nije srpske nacionalnosti. Znate da je Naser Orić za velika zlodela i zločine koje je načinio srpskom narodu, osuđen na samo 2 godine zatvora. Odavde se jasno vide ovi dupli aršini, o kojima sam govorio. Haški tribunal me podseća na sudove iz vremena Staljina i još mnogo gore od toga. Ima jedna anegdota iz vremena Staljina, kada je jedan novi osuđenik došao u zatvor, oni stariji ga pitaju: ''Zbog čega si osuđen i koliko godina robije si dobio?''. A on im odgovara: ''Ništa nisam skrivio, a dobio sam 10 godina robije''. A ovi mu opet odgovaraju: ''Mora da si nešto skrivio, jer ovde se za ništa dobija 15 godina zatvora''. Takav slučaj je i sa Milanom Martićem. Pošto sam se javio po Poslovniku, želeo bih da postavim pitanje ministru pravde, gospodinu Dušanu Petroviću: ''Da li u Haškom tribunalu važi princip prezumpcije nevinosti?'' Znamo svi da je po tom principu svako nevin dok se ne dokaže suprotno. Međutim, meni se čini da u Haškom tribunalu važi drugi princip: svako je nevin dok se ne dokaže da je Srbin. Ovde su očigledno dokazali da je Milan Martić Srbin. Čim se tako nešto dokaže, onda sledi 35, 45, 55, 555 godina itd.
Po Poslovniku, narodni poslanik Zorica Stevanović.
Uvaženo predsedništvo, gospodo poslanici, poštovani građani Srbije, danas govorimo o problemu u Grmovcu. Ne znam šta je vama toliko važnije od rešavanja problema tih građana. Samo vas jedan korak deli od Skupštine, od rešavanja problema i, koliko sam razumela poslanike, samo jedan potpis. Kad vi tako nešto, što je nadomak Skupštine, rešavete toliko teško, šta da kažu građani koji su udaljeni možda kilometrima. Dolazim iz Niša, gde je dosta lokalnih problema, pa me, na osnovu člana 226. Poslovnika Narodne skupštine, interesuje dokle će Vlada Republike Srbije, odnosno Ministarstvo za lokalnu samoupravu tolerisati nerad aktuelnog gradonačelnika Niša, gospodina Smiljka Kostića, koji je, inače, kadar Nove Srbije i sukob između vladajuće koalicije, koju čine DSS, NS, G 17 plus i PSS, pa možda stoji tu i neka volja naroda i ko više zna ko je u kojoj stranci u Skupštini Grada Niša? Zbog svega toga Niš je potpuno blokiran, nema investicija, novac iz budžeta se rasipa, a građani Niša ne ostvaruju ni minimum svojih interesa, dok se gospodin Smiljko Kostić provodi i ležerno ponaša u Astri i Kanu. Primera radi, nikako da se izgradi most u naselju Brzi Brod, na teritoriji gradske Opštine Medijana. Uvođenje telefona u mnogim selima, koja čak nisu pokrivena ni mobilnom mrežom, a za koje sigurno znam da postoje projekti koji su potpisani, znam da je sigurno izgrađena podcentrala u selu Gravlje i u selu Cerje, a zasigurno centrala u selu Veodolje. Napravili ste vi demokratski front i na ovaj način se borite protiv građana Srbije. Ovo vam je jedna moja poruka: ako ovako nastavite i ako ovakav javašluk vlada u Srbiji, najveće sudije biće vam građani na izborima, a ponajviše vaša deca, o čijoj budućnosti ni sami ne razmišljate.
Narodni poslanik Predrag Stošić, a zatim Petar Jojić, po Poslovniku.
Dame i gospodo narodni poslanici, po članu 100. stav 3. nisam dobio odgovor na pitanje koje sam uputio po prvom javljanju po Poslovniku, a sada bih u vezi incidenta, samo da malo bolje obavestim kolegu Rizu Halimija, da mu objasnim, o kakvom je incidentu bilo reč na prostoru Bujanovca. Dakle, 1. juna u jedan sat bačena je eksplozivna naprava u dvorište brata predsednika opština, Nagipa Arifija. Slučaj je prijavio istog dana, ali sa 20 sati zakašnjenja, tek u 21,00 sat. Na pitanje zašto su toliko kasno prijavili slučaj, na konsultacijama pred Vanrednu sednicu, Nagip Arifi je izjavio, pošto on nije bio tu njegova porodica je čekala njega, jer bez njega nisu smeli da prijave slučaj. Znači, tek posle 20 sati je prijavljen slučaj. Takođe, na tim konsultacijama Nagip Arifi je optužio srpsku vojsku i policiju da oni stoje u organizaciji tog napada. Međutim, ubrzo posle toga policija je uhvatila počinioca tog incidenta, koji je albanske nacionalnosti i potiče iz sela Končulj, odakle je i potpredsednik opštine Janiz Musliju, inače brat uhapšenog Bljerim Šalja koji je u zatvoru UMNIK-a na Kosovu i Metohiji, gde je optužen za dela terorizma. Prema tome, treba da ste zahvalni policiji snaga bezbednosti koji uspešno hvataju ove teroriste, a ne da tražite njihovo udaljenje sa tih prostora. Toliko.
Gospodine Halimi, morate da sačekate za repliku, pošto ima po Poslovniku desetak prijavljenih poslanika. Po Poslovniku Petar Jojić, zatim Momir Marković.
Dame i gospodo stvar je veoma ozbiljna. Ja vidim da se neki poslanici smeju zbog toga što 2000 stanovnika Grmovca nema priključenu električnu energiju, a ti građani su sami doveli instalacije, potrebno je samo da neko donese rešenje, tj. da da običnu saglasnost. Javljam se po Poslovniku član 225. i 226. Tražim od vas gospodine predsedavajući ako ste u mogućnosti, ali ne košta vas ništa, pokušajte da proverite ko je taj ko je blokirao izdavanje saglasnosti da se ne priključi struja građanima Grmovca koji pripadaju opštini Zemun. Dame i gospodo, vi iz demokratskog bloka, nemojte ipak tako da se odnosite prema deci i prema izbeglicama koji su pobegli ispod ustaškog noža. Vi im ovde ne dozvoljavate da se njihova deca okupaju, niti da imaju struju da čitaju knjige srpskih pisaca i na taj način da se i oni obrazuju i školuju kao i sva naša deca u Republici Srbiji. Dame i gospodo, član Ustava koji propisuje diskriminaciju, to je 21. – ''Zabrana diskriminacije''. Evo, kako ta norma glasi: "Pred Ustavom i zakonom svi su jednaki". Postavljam pitanje aktuelnoj vlasti – da li su građani koji su pobegli ispod ustaškog noža isto tako bezbedni, cenjeni i poštovani i uživaju li Ustavom zagarantovana prava, kako predviđa član 21. Ustava Republike Srbije? U stavu 2. ovog člana piše: ''Svako ima pravo na jednaku zakonsku zaštitu, bez diskriminacije.'' Na delu je diskriminacija. Ja znam, da su u pitanju amerikanci i njihova deca da bi Vlada demokratskog bloka vodila dalekovod ne od Đerdapa, nego iz Rusije sa najveće hidrocentrale "Bratsk", koja je inače sagrađena u prošlom veku. Stav 3. kaže: ''Zabranjena je svaka diskriminacija, neposredna ili posredna, po bilo kom osnovu, a naročito po osnovu rase, pola, nacionalne pripadnosti, društvenog porekla, rođenja.'' Da li znači da ovi građani i njihova deca po rođenju nemaju pravo ustavne zaštite na teritoriji Republike Srbije? Dame i gospodo, ovo nije obična stvar. Dame i gospodo, nemojte da žalite vreme što smo danas o ovome razgovarali i što ćemo razgovarati. Nama, narodnim poslanicima je ovde lepo, mi sedimo i ovde raspravljamo, ali idite u Grmovac, idite obiđite Busije, idite obiđite ova naselja gde žive naši građani koji su izbegli, pa ćete videti kakvim oni životom žive. Ovo vreme nije uzaludno potrošeno. Pozivam sve poslanike SRS da po pet puta izađu, da o ovom pitanju diskutuju i da traže da se ovo pitanje mora razrešiti,da građani Srbije imaju jednaka prava.
Zahvaljujem se narodnim poslanicima Aleksandru Vlahoviću i Mileni Milošević što su odustali od diskusije po Poslovniku. Narodni poslanik Momir Marković, po Poslovniku, iza njega Slaviša Topalović.
I, opet član 226. i, opet ćemo se vratiti na problem priključenja struje u naselju Grmovac i držaćemo ovako po Poslovniku sve dok ....
Pa, sada je to gospodin Jojić rekao.
Nešto ste hteli da kažete, gospodine predsedavajući? I opet ćemo pitanje Grmovca potezati sve do trenutka, pa znate, ja nisam zadužen za njegovu inteligenciju, ja se obraćam građanima Srbije, on će valjda ukapirati kad tri-četiri puta izađem. Dame i gospodo narodni poslanici, pre neki dan smo za "vojvodu od Meridijan banke", utvrdili da je za nepune dve godine 11 miliona evra...za "vojvodu od Meridijan banke", potpredsednik Vlade, savetnik, inače su mu saveti izuzetno skupi, koga god je on savetovao...
Gospodine Markoviću, ne možete tako da se izražavate o potpredsedniku Vlade Republike Srbije.
Savetnik predsednika Vlade mu je trenutna funkcija, inače mu je zanimanje savetnik u ''Meridijan banci'', a honorarno se bavi još nekim poslovima, ali o tome ćemo kad dođe na red. Dame i gospodo narodni poslanici, kada su sastavljali ovu Vladu, znali smo mi iz SRS, gotovo svi, da ništa neće moći da urade, kad sam video listu – video sam 350 godina ''teške tamnice'' među nosiocima ministarskih funkcija ovde. Da vas podsetim, na koncesiju Auto-puta Horgoš-Požega. Da vas podsetim na onih pet milijardi dinara ili šest miliona evra, kojedirektor Narodne kancelarije zaradi za godinu dana! Da vas, podsetim usput, i na to, da su građani Grmovca od svojih sredstava napravili celu infrastrukturu za puštanje električne energije, i da vas podsetim da će taj i taj koji danas tvrdi pazar za potpisivanje tog dokumenta kojim treba da se dozvoli priključenje električne energije, a i mnogi drugi, vrlo brzo posle lokalnih izbora, koje morate raspisati već u ovoj godini i posle promene vlasti u Beogradu, otići na robiju. Dame i gospodo narodni poslanici, zahtevam, u ime Poslaničkog kluba SRS, da predsedavajući sada napravi pauzu da se dobije informacija iz Gradske skupštine da se vidi šta se tamo radi po ovom pitanju, da se poslanici i javnost u Srbiji informišu.
Po Poslovniku, narodni poslanik Slaviša Topalović, zatim Dragoljub Anastasovski.
Gospodine predsedavajući, član 226. Poslovnika, do sada bi trebalo da postoji obrazloženje od ministra energetike. Informacija bi trebalo da stigne već odavno. Ceo dan pričamo i raspravljamo o tome. Meni je drago što gospođa Čomić kaže, citiram – ne sumnjam u svaku izgovorenu reč poslanika SRS da je to istina. Smatram da ste mi zaustavili vreme dok sam citirao. Drago mi je što ste potvrdili ...
Niste citirali Poslovnik, nego reči nekog drugog narodnog poslanika i tu se ne zaustavlja vreme. Hvala.
Gospodine Albijaniću ne sumnjam da vi tumačite Poslovnik kako vama odgovara. Drago mi je što ste potvrdili moje reči da je Koštunica neobavešten, da vi iz demokratskog bloka idete u Grmovac samo pred izbore. Rekao sam i da je Boris Tadić kaplar od Solane i kao da vi iz demokratskog bloka pokušavate ...
Gospodine Topaloviću, ponovo vas upozoravam da ne možete tako da se izražavate o predsedniku Republike Srbije.
Kao da pokušavate da ih proterate, kako bi tajkuni prodali tu ekstra lokaciju kao lokaciju industrijske zone, kao da proterujete taj narod zarad ličnih interesa pojedinaca. To sam sve rekao, a vi potvrdili da je tačno. Priključite, bre, tom narodu struju i rešite taj problem građanima Grmovca, a onda se bavite vašom demokratizacijom i sprovođenjem vaše lopovske politike. Svuda gde ste na vlasti, sve ste to i pokazali na delu, počev od ''Bože derikože'', vojvode od ''Meridijan banke'', 11 miliona evra, što se zna. Imali ste u Zemunu direktora poslovnog prostora, Simonovića, koji je u bekstvu. Na vreme smo vam govorili za njega, ali ništa niste preduzeli. Imate na teritoriji Ugrinovaca od 6.000 kvadrata novoizgrađene hale, gde je vrlo čest gost ministar Bubalo. Kažu ljudi, voli roštilj na gradilištu, a i često vodi glavnu reč oko izgradnje i radova. Čije su to hale? Čije su "L" pumpe, lanac "L" pumpi po gradu i Srbiji? Čiji je voćnjak u Boleču od pet hektara? Sve su to vlasnici te vaše bajne demokrate. A, Grmovac? Nije bitno što narod čeka 11 godina bez struje. E, bitno je da što pre dobiju struju, bitno je da im se omogući normalan život, jer na to imaju svoje pravo.
Narodni poslanik Dragoljub Anastasovski, a zatim Sreto Perić.
Dame i gospodo narodni poslanici, pre nego što se pozovem na članove Poslovnika, da poručim građanima Grmovca da će oni dobiti struju, jer pretpostavljam da je i onom Komatini, ne znam više kako se zove, i gospođi Hrustanović doprlo do mozga da ovde nema provizije, ovo je moranje. Ovde se radi o celom naselju, ne o pojedincima, a oni su navikli da od pojedinaca drpaju koliko god mogu više. Sada se pozivam na članove Poslovnika o radu Skupštine 104, 225. i 226. (Predsedavajući: Šta time reklamirate?) Gospodine predsedavajući, ja vas ne prekidam kada pričate, ostavite vi mene da ja završim svoje, pa ćemo onda pričati kasnije. Ne bih ni izlazio da malopre, u prepodnevnom delu zasedanja, nije gospodin Aligrudić izašao da nam održi lekciju o lepom ponašanju ili već kako hoćete da je nazovete. On je nas naučio kako bi trebalo da se ponašamo, zašto mi vršimo opstrukciju rada Skupštine, umesto da se vi zapitate kako ova skupština radi i šta radi. Da li radi ono zbog čega se mi ovde okupljamo? Pretpostavljam da se mi ovde okupljamo da donosimo zakone. Molim vas, gospodine predsedavajući, umirite ih ili neka izađu za govornicu da kažu šta imaju. Otpočetka formiranja ove skupštine mi smo doneli jedan jedini zakon, a to je, Zakon o produženju pritvora. Taj zakon ste doneli zbog sebe, da biste zaštitili istražne i pravosudne organe koji nisu sposobni da rade svoj posao. Ni Karla del Ponte ne vrši ove istražne radnje ovoliko kao naši istražni organi, a tek kada dođe pred sudstvo to se otegne u nedogled, tako da je vrlo teško doći, ne zna se ni kada je počeo proces, ni kada će se završiti. Važno je da ljudi leže u zatvoru. Ako su krivi treba da budu osuđeni, međutim, ima tamo i ljudi koji nemaju veze sa nekom krivicom, ali su zatvoreni po nekom drugom osnovu. Sada ste otvorili duvansku aferu, o duvanskoj mafiji. I tu produžite istražne radnje. Umesto da istražitelji pročitaju knjigu dr Vojislava Šešelja o Canetu Subotiću-Žapcu, šefu duvanske mafije, da nauče nešto i na osnovu te knjige mogu da pokrenu akcije i u sudstvu i svuda da bi mogli da odrade bar jedan posto kako valja. Nema opstrukcije od strane srpskih radikala, opstrukciju vršite sami, jer vam to trenutno odgovara.
Izvinite, član 104. dostojanstvo Narodne skupštine. Da li se izjašnjavamo o njemu, pošto je ovo drugo pitanje koje se upućuje? (Da.) Narodni poslanik Sreto Perić, a zatim Srboljub Živanović, po Poslovniku.
Dame i gospodo narodni poslanici, poslanici SRS odlično znaju da su ovde zbog zakonodavne delatnosti, ali vidite do čega dovodi kada izvršna vlast ne radi svoj posao na onakav način kako bi to trebalo. Naime, meni je neshvatljivo, iako dolazim iz jedne male sredine, da tu, nadomak Beograda postoji veći broj ljudi koji ni do dana današnjeg nemaju priključenu struju, iako su sve troškove, što je trebalo da uplate za to, uplatili. Reklamiram povredu Poslovnika, član 104. stav 1. i naravno da ću tražiti u danu za glasanje da se o tome glasa. To se odnosi na šefa poslaničke grupe DSS, koji je svoje radno vreme u ovom parlamentu oročio na pet minuta u toku jednog dana: dođe ovde, održi predavanje poslanicima SRS-a i nekim drugim, ako se oni tako osećaju, i posle toga ode. Nije problem samo što nema šefa poslaničke grupe tu, nego što mu nema ni poslanika. Oni izjavljuju – sada nismo mi oni koji treba da obezbeđujemo kvorum, sada neka to rade ''žuti'', tako oni kažu, a mi ćemo malo da sedimo tu i tamo. Ne bi bio problem, gospođo Čomić, SRS nije tražila, samo malo na ono što ste vi govorili, nije tražila da se nešto uradi što ne sme i što nije trebalo. Naime, traži se da se samo ispoštuje ono što je obaveza. Mene sada ne iznenađuje taj ''Komadina'', nesrećni, kako neko reče, kada vidimo kakav je Aligrudić, kakav je premijer, onda ''Komadina'' može da bude još, ima prostora još za njegovo ponižavanje, odnosno za vređanje građana Grmovca i cele Srbije, jer oni to rade svakodnevno i to uopšte nije ni problem. Neko je rekao da smo mi ovde zbog zakonodavne aktivnosti i to je potpuno tačno. U prethodnom mandatu predsednik Skupštine i većina poslanika su rekli da je prethodni saziv usvojio 267 zakona i to je potpuno tačno, ali usvajali smo usred vrelog jula Zakon o skijalištima. Nije problem da se usvoji taj zakon. Nama je potreban, mi hoćemo i savremene zakone, ali je problem što se to čini u julu. To je kao kada bi naši poljoprivrednici u oktobru mesecu planirali kad i koji dan da seju, odnosno da žanju pšenicu. To su problemi ove vlade i skupštinske većine koja je podržava. Iznenađuje me da niko od narodnih poslanika nije ustao i rekao, mada je to nešto što je osnovno, i predsednik Skupštine koji se zalagao, bar u onom svom ekspozeu, da podigne kulturološki nivo, danas ni u jednom momentu nije pokušao da proveri o čemu se tu radi i kakvi su problemi. Pored reklamiranja člana 104. stav 1. tražim da se u danu za glasanje Skupština izjasni o tome. Reklamiram član 226. Naime, sada je sezona berbe malina. To je naš strateški proizvod i berzanski proizvod. Za razliku od drugih poljoprivrednih proizvoda gde se zna cena, ovde ni u jednom momentu još nijedan otkupljivač nije rekao o tome – poljoprivredni proizvođači su prinuđeni uveče, zato što je to proizvod kada se ujutru obere uveče mora da se preda, i ni jedan jedini dan nijedan otkupljivač nije izašao ni sa jednom cenom i Vlada se ne bavi tim problemom. Prema tome, to je upućeno. Poslanici su obavezni da štite interese građana Srbije i, kako uvažena koleginica, Nataša Jovanović, reče nama je svejedno, mi ovde štitimo interese građana, da li je neko iz Subotice, Ljubovije, Preševa, Medveđe, iz drugih mesta Srbije, nama je potpuno svejedno i ovo je jedino mesto gde možemo da koristimo priliku... (Predsedavajući: Molim vas, gospodine Periću, elaboriranje o malinama u drugom javljanju, pošto je isteklo vreme.) Gospodine Albijaniću, vi ste se tu lepo udomili i vas savršeno ne zanima malina! Verovatno, u julu mesecu kada budete dolazili u Ljuboviju mahnućete malinarima, ali to je cinično što vi činite. Ja ću se javiti i kasnije da govorim.
Narodni poslanik Srboljub Živanović, a zatim Nataša Jovanović, po Poslovniku.
Poštovani narodni poslanici, radnici, seljaci, poštena inteligencijo, 2001. godine kada sam ušao u ovaj dom, čekala me ova knjižica, kaže – ''Korupcija u Srbiji''. Predgovor je napisao poznati doktor nauka i uvaženi, danas poslanik ovde, Dragoljub Mićunović. On je opisao sve modele kriminala koji se mogu dešavati, odnosno uz određene primene... (Predsedavajući: Izvinjavam se, gospodine Živanoviću, po kom osnovu se vi javljate za reč?) Sto i 200. (Predsedavajući: Sto i 200. Poslovnika?) Da. Ali, moram vam reći, ova knjižica je napisana na 200 stranica. Sada vas pitam, verovatno, sada kada bi tu knjižicu, odnosno kada je trebalo da je dobijemo u maju mesecu ili februaru, ona je trebalo da bude sa 10.000 stranica, jer je trebalo da opiše sve vaše kriminale imafijašenje koje ste učinili za ovih sedam godina. Nije slučajno da DS 2004. godine nije ušla u vlast, htela je baš zbog toga da se svi njeni prljavi tragovi zaborave ili da se izbrišu. Međutim, gospođo Čomić, gledam kako vi to dobro slušate, ali sigurno vidite i sami kako je to izgledalo kada ste vi bili sa one strane i kada ste nas kažnjavali za ono što smo istinu govorili, ali vidite, vreme dolazi i sada moj stranački kolega, a to je Nataša Jovanović,gore sedi umesto vas. Vidite da je gospodin Aleksandar Vlahović napustio, otišao je, navodno ima druga posla, uplašio se jer je trebalo za ovom govornicom da kaže neistinu, po njemu, u stvari, svoja zlodela koja je učinio kao ministar za privatizaciju. (Predsedavajući: Molim vas da se tako ne odnosite prema narodnom poslaniku Aleksandru Vlahoviću, upozoravam vas.) Mislim da nisam ništa ružno rekao, čak taj epitet koji sam ja izgovorio za ovom govornicom, on je mnogo lep za ona dela koja je gospodin Vlahović učinio građanima Srbije. Ja ću ipak pričati o onome što je na dnevnom redu, a to je Grmovac, naselje... (Predsedavajući: Hvala vam. Možete to u sledećem javljanju, pošto je vaše vreme isteklo.) ... gde ne mogu građani da ostvare svoja osnovna ljudska prava, a to je da se prikače na električnu mrežu. Ko je danas ministar za energetiku? Pa,Aleksandar Popović. Znate da je u prošlom mandatu... (Predsedavajući: Gospodine Živanoviću, da li ste me čuli da je vaše vreme za javljanje po Poslovniku isteklo?) Čujte, mislim da vreme srpskih radikala dolazi i nadam se da ćemo vrlo brzo da zauzmemo tu vašu poziciju, gde nam je i mesto, i da vodimo ovu zemlju tamo gde i pripada – prosperitetu, gde ćemo nastojati da spasemo svaki komad ove zemlje da nam ne otmu, a vi to dajete oberučke. Hoćemo da gledamo svakog građanina ravnopravno, na bilo koju veroispovest... (Predsedavajući: Hvala vam, gospodine Živanoviću.) Molim vas, dozvolite mi na kraju da kažem, nadam se da će večeras građani Grmovca imati priključenu električnu energiju i da će sva deca i svi oni koji treba u ovom civilizovanom svetu da žive, da će i oni uživati blagodeti ovog sveta. Hvala vam.
Narodni poslanik Nataša Jovanović, po Poslovniku, a zatim narodni poslanik Veljko Kovačević.
Dame i gospodo narodni poslanici, gospodine predsedavajući, javljam se na osnovu člana 1. Poslovnika, a vezano za najviši pravni akt naše zemlje, Ustav Republike Srbije, koji smo doneli prošle godine. Kolega Jojić, jedan od najslavnijih ministara pravde u istoriji naše države, koji je malopre govorio o zabrani diskriminacije ljudi, zbog vremena nije mogao da se osvrne na druga, takođe, dva važna, člana Ustava i bilo bi dobro da vi, kolege iz DS i DSS, obratite pažnju na član 24. i 25. Ustava, vezano za situaciju u kojoj se nalaze građani Grmovca, preko 2.000 prognanih Srba iz Republike Srpske Krajine. Član 24. Ustava kaže da je ljudski život neprikosnoven. Član 25. kaže da je psihički i fizički integritet nepovrediv, a upravo ti ljudi i njihova deca danas ne mogu, zato što vi ne smatrate da je njihov život, njihov ljudski život neprikosnoven, da žive normalnim životom. Celog dana, jutros od 10,00 sati, ko zna do kada, do kasno u noć, ako treba i sutra, nastavićemo sve dok se taj problem ne reši. Bivši ministar energetike, Radomir Naumov, koji je najpre objavio naciji da je poskupeo cenu struje, sad vidim da ste to odložili za septembar mesec, ali svejedno, najskuplja je u okruženje, otišao je u Ministarstvo vera, verovatno da se moli Bogu i da okaje grehe što je tako kažnjavao ljude tri godine dok je bio na vlasti. Obećao je da će taj problem da bude rešen, dakle, samim tim i priznao da uopšte nije do Opštine Zemun, nego baš do njegovog Ministarstva i saglasnosti Skupštine Grada Beograda. Danas razgovaramo o ljudima koji su morali da pobegnu u HH veku od ustaškog noža. U isto vreme, danas, ovog dana kada razgovaramo o Srbima koji su prognani, koji su došli u Grmovac da ciglu po ciglu sagrade kuću, osuđen je bivši predsednik Republike Srpske Krajine u haškom kazamatu, gospodin Milan Martić, na 35 godina. Kao što vi ćutite i verujem da mnogi od vas to intimno podržavate, što je predsednik srpske zapadne republike od tih zlikovaca osuđen, ni kriv ni dužan, na 35 godina zatvora, tako danas čitavog dana i to mediji ovde prenose, a naročito ustaški HRT, Milorad Pupovac slavi zbog toga. To je onaj samoproklamovani predstavnik Srba, vaš prijatelj u hrvatskom Saboru, koji je bio poslat od strane tzv. međunarodne zajednice na Kosovo i Metohiju da obeshrabruje Srbe čije namera je, još početkom '90. godina, prepoznao naš predsednik prof. dr Vojislav Šešelj. Vama nije dovoljno, ni predsedniku Skupštine, ni Hrustanovićki koja prati ovaj prenos, ni novom ministru energetike, što ste od jutros tri puta slušali javljanje predsednika Vlade Republike Srpske Krajine koji zajedno sa svima ostalim... (Predsedavajući: Vreme.) ... srpskim radikalima, gospodina Buhe, štiti interese tih građana u Grmovcu. Ali vi ne znate ništa, kao što ne znate i niste znali, za razliku od nas srpskih radikala, svih ovih godina da prepoznate kojim to putem ide Amerika i šta je pravi cilj i Buša i Klintona, pre njega, da žele da otimaju srpske zemlje, tako vi ne znate i verovatno nikada nećete da priznate da je u pravu svaki pojedinac koji traži da se štite njegova prava, ovih 2.000 ljudi u Grmovcu. Što se nas tiče i što se tiče svih tih ljudi, čestitih Srba koji su došli sa tog područja, niti taj izdajnik Pupovac, koji služi Amerikancima, Bušu i Karli del Ponte, za njih može da bude predstavnik naroda sa tog područja, to su svakako, i mislim da treba da budu i za vas, gospodin Milorad Buha, dr Nikola Žutić i ostali, a njih je pola miliona, koji dan-danas nisu na svojim ognjištima, sve do zapadne linije srpskih zemalja Karlobag-Ogulin-Karlovac-Virovitica. Hvala.
Reč ima narodni poslanik Veljko Kovačević, zatim Vladan Batić, po Poslovniku.
Dame i gospodo narodni poslanici, ja dolazim iz jednog malog mesta, to je Kladovo, mi ga zovemo "izvor svetlosti", i tamo se nalazi Hidroelektrana "Đerdap". Neshvatljivo mi je da neko u 21. veku nema struje. Ja sam u elektroprivredi 37 godina i mislim da je za ovo odgovoran direktora ''Elektroprivrede''.
Mora se reći koji se član Poslovnika krši i da se obrazloži, da idemo dalje.
Ja spominjem funkciju. Selo Grmovac ne samo da je u praistoriji, nego stvarno treba da se pobune i da zatvore auto-put.
Gospodine Kovačeviću, javili ste se po Poslovniku.
Javljam se po Poslovniku, član 226. Zašto 226? Ovde sam nekoliko puta čuo o prodaji ''Elektroprivrede'', pa me interesuje kada je Narodna skupština dala nalog Vladi da se ''Elektroprivreda'' proda.
Kome upućujemo takvo pitanje?
To predsedniku Narodne skupštine i Vladi, institucijama i svima ostalima koji su zaduženi za to. Mene interesuje i osećam se prozvan zbog toga, jer i narod iz sredine iz koje ja dolazim apsolutno nam nije jasno ko će to da proda. ''Đerdap'', ko će to da proda? Elektrane? I ko će to da proda ''Elektroprivredu''? Ja bih voleo prvo o tome da pričamo, da ne bi ovako kao kukavičje jaje podmetali tu ideju oko prodaje ''Elektroprivrede''. Ogromne su to pare u pitanju, a Narodna skupština treba da nalog da za prodaju. Podmeće se ovde, da bismo mi stalno razmišljali o prodaji. O prodaji, bojim se da bi nekako na mala vrata ušlo i da mi to moramo da uradimo. Stoga vas molim, po Poslovniku član 226. da informišete Narodnu skupštinu i mene lično, kada je dat nalog za prodaju ''Elektroprivrede''. Hvala vam.
Po Poslovniku narodni poslanik Vladan Batić, zatim Milorad Krstin.
Poštovane dame i gospodo narodni poslanici, javljam se zbog povrede odredaba člana 226, ali i odredaba člana 219. i člana 220. Poslovnika o radu Narodne skupštine. Prvo, zbog povrede Poslovnika, člana 226. Danas je predsednik Skupštine, gospodin Dulić, primio direktora ''Javnog servisa Srbije'', pa je red da narodni poslanici budu obavešteni šta je tema razgovora. Prema mojim informacijama planira se ukidanje prenosa Narodne skupštine. Red je da narodni poslanici o tome budu obavešteni, jer to ne može biti privatan sastanak. Što se tiče šefa ''Javnog servisa'', on je sklon raznoraznim sastancima. Sećate se da je bio u zgradi MUP-a one večeri kada je uhapšen Milorad Ulemek Legija. Još jedna tema je aktuelna. Danas je jedna tema vrlo aktuelna, bar zaokuplja pažnju javnosti u prethodnih nekoliko dana. Tiče se duvanske mafije. Bilo bi dobro da predsednik Parlamenta, ako je već razgovarao sa direktorom ''Javnog servisa'', upitati direktora ''Javnog servisa'' šta je radio u subotu uveče na večeri sa gospođom koja je označenakao jedan od šefova duvanske mafije i koja se, navodno, od juče nalazi u bekstvu. Vi imate pune novine danas. Dakle, u subotu uveče sa njom je bio na večeri direktor ''Javnog servisa'' u "Klubu književnika", a danima pre toga, takođe, sa njom u kafiću "Freska". Vrlo je interesantno da znamo o čemu se radi, a ovo je i u skladu sa poverenikom za informacije od javnog značaja. Povrede odredaba člana 219. i člana 220, gospodine predsedavajući. U više navrata sam upozoravao da nema svrhe raspravljati o bilo kom zakonskom predlogu, dok u Srbiji ne bude konstituisan Ustavni sud, i bilo koji zakon, bez obzira koliko je značajan i koliko je važan i kako se zove. On je podložan oceni ustavnosti i molim vas, imate celo poglavlje u Poslovniku o radu Narodne skupštine ''Odnos Narodne skupštine i Ustavnog suda'', čl. 219. i 220. Nema odnosa, jer nema Ustavnog suda. Ako Narodna skupština, za koju je Ustav azbuka, neki su govorili jevanđelje, Sveto pismo, Biblija, svesno krši Ustav i ne želi da se konstituiše Ustavni sud, ja ne znam šta mi dalje radimo i zato se događa ovo što se događa. Još samo jedan detalj, pa ću završiti. Mlađan Dinkić je juče, ne znam u kom svojstvu, izjavio...
Vreme, gospodine Batiću.
Hvala na toleranciji. Tiče se izbora guvernera i opet govorim zbog povrede Ustavnog zakona, guvernera Narodna banke Srbije. Vi vidite velikog legalistu i stručnjaka i ja znam zašto to Dinkić radi. Njemu je potreban Jelašić, jer bi se otkrilo celo klupko kriminala i zloupotrebe, ali on je juče rekao da se neće birati guverner Narodne banke u Skupštini, nego će na tom mestu biti do kraja mandata. Pročitajte, bez obzira da li ste stručnjaci ili laici, odredbu člana 5. Ustavnog zakona i videćete da guverner Narodne banke mora da se bira, i već je morao, do kraja prvog redovnog zasedanja. Ali, tako je to kada u Srbiji imate dve vlade. I, ako niste informisani, ovde postoje dve vlade, koja jedna sa drugom nemaju nikakve veze. Čak zasedaju u različite dane i u različito vreme. Jedna vlada koja je normalna i koja bi trebalo da bude normalna, koju čine ministri iz DS, svoju sednicu imala je juče u pet sati. Setite se one narodne izreke – ''niti je bilo, niti može biti, jedna raja a dva gospodara''.
Po Poslovniku, narodni poslanik Tomislav Nikolić.
Dame i gospodo narodni poslanici, ja samo želim da obavestim građane Grmovca da je vlast popustila i da su obećali da će sutra privatnim licima prikačiti to dostignuće 19. veka –električnu energiju, na pet kilometara od Beograda. Molim građane Grmovca ili njihove predstavnike koji su odlučili i provodili vreme u zgradi Opštine Zemun, noćili tamo i bili dočekani kao u svojoj kući da odluče sami, da li im je dovoljno to što je vlast obećala nama da prekinu sa svojim protestom, ako misle da to nije dovoljno neka nastave protest i biće i dalje dobrodošli gosti u zgradi Opštine, a ako misle da je to dobro i dovoljno, onda da prekinu protest. Mi njima obećavamo, ako to zaista ne budu, da sutra uveče, evo, onda će i Narodna skupština imati prilike, da vide kako poslanici u njoj provode i dane i noći, sa ćebićima, dušecima i jastucima. Hvala vam puno.
Po Poslovniku, narodni poslanik Milorad Krstin.
Dame i gospodo narodni poslanici, reklamiram član 100, pošto vi, gospodine potpredsedniče, uvek tražite od nas da vam mi pročitamo. Evo, ja ću vam pročitati kako to član 100. izgleda u Poslovniku Narodne skupštine Republike Srbije: "Narodnom poslaniku, koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika. Narodni poslanik je dužan da navede koja odredba Poslovnika, po njegovom mišljenju je povređena, da je citira i obrazloži u čemu se sastoji povreda, s tim što može govoriti najduže tri minuta, pri čemu se ne računa vreme potrebno za citat. Predsednik Narodne skupštine je dužan da nakon toga da obrazloženje. Ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će, bez pretresa, odlučiti o tom pitanju u Danu za glasanje." Dame i gospodo narodni poslanici, evo, mi od 10,00 časova pre podne, raspravljamo o naselju Grmovac, o ljudima koji su negde 1995, 1996. godine zahvaćeni ratnom stihijom proterani iz Republike Srpske Krajine i Republike Srpske dočekali da u 21. veku 11 godina žive u naselju, sa svojim najmilijim, bez struje i vode. Ova vest koju je Tomislav Nikolić, zamenik predsednika SRS i šef poslaničke grupe, ovde sada rekao, mislim da će uneti ionako malo radosti u to naselje Grmovac. Ali, nije samo priča o naselju Grmovac danas bila, podstakli smo svi svoje neke probleme koji se dešavaju po opštinama, zahvaljujući vlasti tamo gde ste vi bili, prošla Vlada, a i sadašnja Vlada. Naime, mislio sam, gospodine Albijaniću, da ćete se vi ipak naučiti kako se vodi jedna skupština, jedan parlament, jedno najveće zakonodavno telo, kada je u pitanju ova i ovakva tema. Međutim, nije vam bilo dovoljno da Tomislav Nikolić vodi ovo pet dana, da vas uči, nego ste jednostavno nastavili isto ono što su i vaši prethodnici radili. Meni je posebno drago što će ovi ljudi, što je obećano od strane gradske vlasti, od Grada Beograda, dobiti struju, nadam se da ćemo imati prilike da pričamo o zakonima koji su bitni za Srbiju, a da se ne bojimo, mada i u ovako gorućim problemima pojedinih naselja i gradova. Hvala.
Po Poslovniku, narodni poslanik Sulejman Spaho. (Odustaje.) Da li predsednici poslaničkih grupa žele reč po 5. tački dnevnog reda? (Ne.) Obaveštavam vas da, saglasno članu 93. stav 4. Poslovnika Narodne skupštine, do otvaranja pretresa prijave za reč nisu podnete. Da li neko želi reč ko nije iskoristio to pravo? (Ne.) Zaključujem jedinstven pretres o Predlogu odluke. Pošto smo obavili jedinstveni pretres, Narodna skupština će u danu za glasanje odlučivati o Predlogu odluke. Prelazimo na pretres u pojedinostima. Prelazimo na 1. tačku dnevnog reda: – PREDLOG ZAKONA O IZMENAMA I DOPUNAMA ZAKONA O ZAŠTITNIKU GRAĐANA (pojedinosti) Primili ste amandmane koje su na Predlog zakona podneli narodni poslanici: zajedno Balint Pastor, Laslo Varga i Andrea Galgo-Ferenci, Srđan Šajn, Nebojša Ranđelović, Vjerica Radeta, Zoran Krasić, Aleksandar Martinović, Marija Milišić, Nenad Čanak i Dejan Mirović. Pošto je Narodna skupština obavila načelni pretres, saglasno članu 140. stav 3. Poslovnika Narodne skupštine, otvaram pretres Predloga zakona u pojedinostima. Poslanici Balint Pastor, Laslo Varga i Andrea Galgo-Ferenci podneli su amandman kojim predlažu dodavanje novog člana 1. Zakonodavni odbor smatra da je amandman pravno moguć. Da li neko želi reč? Reč ima narodni poslanik Andrea Galgo-Ferenci.
Poštovani predsedavajući, poštovane dame i gospodo, Savez vojvođanskih Mađara je, na osnovu člana 145. Poslovnika Narodne skupštine Republike Srbije, podneo amandman na Predlog zakona o izmenama i dopunama Zakona o zaštitniku građana. U stavu 2. člana 1. Zakona o zaštitniku građana, posle reči "ljudskih" dodaju se reči "i manjinskih", tako da taj stav glasi: "Zaštitnik građana stara se o zaštiti i unapređenju ljudskih i manjinskih sloboda i prava". S obzirom na to da drugi deo važećeg Ustava Republike Srbije nosi naziv "Ljudska i manjinska prava i slobode", smatramo neophodnim da se usklađivanje Zakona o zaštitniku građana sa Ustavom Republike Srbije izvrši i u stavu 2. člana 1. Zakona. Usvajanjem predloženog amandmana ne samo da bi Narodna skupština poslala dobar signal pripadnicima nacionalnih manjina, nego bi doprinela i tome da se usklađivanje Zakona o zaštitniku građana sa važećim Ustavom postigne u potpunosti. Hvala.
Hvala. Narodni poslanik Nada Kolundžija, kao predstavnik predlagača, ima reč.
U ime predlagača, prihvatam ovaj amandman.
Reč ima narodni poslanik Vjerica Radeta.
Dame i gospodo, ovo je amandman za koji će glasati poslanici SRS zato što je zaista amandman na mestu i zato što je predlagač Zakona trebalo da vodi računa o tome da u Zakon mora da inkorporiše i deo Ustava koji se odnosi na ljudska i manjinska prava i slobode. Samo ću da vas podsetim, a i kada smo govorili o Zakonu o ministarstvima, da smo mi iz SRS imali amandman da se formira i novo ministarstvo koje bi se bavilo isključivo manjinskim pravima i slobodama. Naravno, taj amandman nije prihvaćen, mada ni sada ne razumemo zbog čega niste prihvatili taj amandman, osim možda ako nije bio jedini i osnovni razlog činjenica da je amandman došao iz poslaničke grupe SRS. Mi vam pokazujemo da je nama zaista stalo, pre svega, do demokratskih principa, do ljudskih i manjinskih prava. Pokazujemo vam da nam je stalo do svih građana Srbije, da nam je stalo do svih građana bez obzira na rasnu, versku, polnu, bilo koju drugu pripadnost i da mi u svojim redovima pokazujemo na delu da imamo poslanike gotovo svih nacionalnih manjina koje postoje u Srbiji. Nemamo ništa protiv da predstavnik bilo koje nacionalne manjine bude i na nekoj visokoj državnoj funkciji. Uvek bismo to podržali ako bi u pitanju bio častan čovek, ali naša primedba za ministra Vuka Jeremića, što je potomak i član porodice Pozderac, svakako se ne odnosi na činjenicu da nam smeta to zato što su Pozderci Muslimani. Ne, nego nam smeta zato što su Pozderci bili srbomrsci, što su uništavali srpski nacion u Bosni i Hercegovini, još u vreme kada je nastao komunizam. Nama ne bi smetalo da je, recimo, Vuk Jeremić iz časne muslimanske porodice Spaho, ali ako znamo šta su Pozderci radili samo našem predsedniku Vojislavu Šešelju, ako znamo da je zbog Pozderaca i Branka Mikulića bio utamničen u zeničkom kazamatu, onda zaista takvom čoveku ne možemo da verujemo, pa makar čiji potomak bio. Prihvatanjem ovog amandmana želimo da stavimo do znanja, pre svega javnosti Srbije, da se mi srpski radikali, za razliku od ostalih stranaka, isto ponašamo i u izbornoj kampanji i kad izborna kampanja prođe. Jer, vi ste se, gospodo iz Demokratske stranke celu izbornu kampanju kleli u ljudska i manjinska prava i onda ne samo da niste prihvatili da se formira jedno takvo ministarstvo, nego ste čak i u Zakonu o izmenama i dopunama Zakona o zaštitniku građana izostavili ovaj veoma važan deo. Ne razumem zašto ste uopšte menjali Zakon ako niste, a još ste rekli da se Zakon usklađuje sa Ustavom, najvažnije iz Ustava inkorporisali u Predlog ovog zakona. Dakle, poslanička grupa Srpske radikalne stranke glasaće za ovaj amandman.
Da li još neko želi reč o ovom amandmanu? Narodni poslanik Nataša Jovanović.
Nadam se da nemate, kolega Albijaniću, problem sa sluhom, jer sedim pored vas i u neposrednoj sam blizini. Dva puta da vam kažem, a vi ili hoćete da budete duhoviti ili šarmantni, ne znam o čemu se radi, ali evo, dobro je što sam dobila reč. Što se tiče neophodnosti ovoga znate nije ovo tek puka nepromišljenost vlasti Demokratske i Demokratske stranke Srbije. Najpre, Demokratska stranke kada je bila u opoziciji glasala u Narodnoj skupštini Republike Srbije, navodno je bila u opoziciji, glasali ste za preko 100 zakona prethodne vlasti Vojislava Koštunice. Niste se nešto mnogo trudili da amandmanima utičete da se popravi Zakon o zaštitniku građana. Vama je bilo važno da su vam vaši mentori rekli – e, to je potrebno, ombudsman, odnosno prevedeno zaštitnik građana i kad smo mi podnosili amandmane i tada pre donošenja Ustava Republike Srbije ukazivali na neophodnost da se i ovaj član promeni. Da li je ta integralna verzija našeg amandmana na član 1. bila ovakva, sada u ovom trenutku zaista ne mogu da se setim, ali naša intencija je oduvek bila, nas srpskih radikala koje ste vi optuživali da smo ovakvi, onakvi, da nećemo da sarađujemo ni sa kim, da nepoštujemo mišljenje drugih, upravo smo mi za vas primer. Onda vi treba da se ugledate na nas. Prvo, pogledajte ko sedi u redovima Srpske radikalne stranke, predstavnici nacionalnih manjina. Jedini Rom koji je bio u istoriji Srbije ministar, jeste gospodin Jovan Damjanović iz Srpske radikalne stranke, a da ne govorim o kolegi Spahu, o gospođici Toman, gospodinu Amjadu Migatiju, koji je u istoriji srpskog parlamentarizma prvi Arapin koji je ovde predstavnik naroda voljom građana koji su glasali za Srpsku radikalnu stranku. Sada ne mogu, o tome je govorila uvažena koleginica Radeta, koja je ovlašćeni predstavnik po ovim zakonima, a da se ne vratim na sučeljavanja sa pojedincima, odnosno sa nekim od vas u referendumskoj kampanji. Dan-danas gde god da se pojavite kada pričate, vama se obraćam iz Demokratske stranke, o Ustavu Republike Srbije, za koji niste prstom mrdnuli osim blagih saopštenja Tadića i vas pojedinačno da građani treba da izađu i da glasaju za Ustav u referendumskim danima, dakle, niste se uopšte trudili oko toga, čak ste i bojkotovali izglasavanje Ustava. Ne znam kako vi sad možete da pogledate predstavnike nacionalnih manjina i ove kolege koji sede ovde koji su predložili ovaj amandman, a da ste, eto tako, zaboravili da njihova osnovna prava nisu samo jedno puko slovo u Ustavu, to je jedno celo poglavlje ''Prava nacionalnih manjina. Oni upravo to traže. Zašto da ne? Lepo je koleginica Radeta rekla. Dobro je što odobravate kolega, jer, vidite da pozitivno utičem na vas, za kratko vreme ste shvatili kakva je to kardinalna greška. Možda i zaštitnik građana bude predstavnik nacionalne manjine. Evo, da vas vidimo tu na delu, jer možda to ne znate, ako niste čitali Zakon o zaštitniku građana čija je izmena sada na dnevnom redu, možda čak ove članove znate, ali u tekstu zakona stoji. da svaka poslanička grupa ako želi (a vi ste vlast, pa videćemo kako ćete to da uradite) može da predloži zaštitnika građana. Možda ćete da shvatite da ste pogrešili, da se setite Ustava i toga kako ste obećavali da ste vi zaštitnici manjinskih prava, a vidite da niste, nego je Srpska radikalna stranka, pa predložite da zaštitnik građana bude i predstavnik nacionalne manjine. Videćemo, ali čisto sumnjam.
Da li se još neko javlja za reč o ovom amandmanu? (Ne.) Na član 2. amandman je podneo narodni poslanik Srđan Šajn. Zakonodavni odbor smatra da je amandman pravno moguć. Da li neko želi reč? (Ne.) Na član 2. amandman je podneo narodni poslanik Nebojša Ranđelović. Zakonodavni odbor smatra da je amandman pravno moguć. Da li neko želi reč? Narodni poslanik Nebojša Ranđelović.
Poštovani gospodine predsedavajući, dame i gospodo narodni poslanici neću davati obrazloženja predloženih amandmana zbog toga što su u samim predlozima koje ste dobili detaljno objašnjeni. Rekao bih samo par reči. Zašto Liberalno demokratska partija učestvuje u ovim zakonodavnim postupcima koji imaju nakaradne atribute, a posledica su loših rešenja u Ustavu? Citiraću mog partijskog kolegu Ivana Andrića – zato što od dva zla biramo manje, jer smatramo da Srbija treba da ima zakon o zaštitniku građana i to dobar zakon. Žao mi je samo što ovde nema predstavnika Vlade kojima bih postavio pitanje: šta bi se desilo ako bi predstavnici opozicije iskoristili svoja prava i tražili od Ustavnog suda proveru ustavnosti pojedinih zakona, od suda kojeg nemamo. Dakle, bila bi blokirana i zakonodavna i sudska vlast u ovoj zemlji, a iznad svega bi stajala jedna svemoćna vlada koja bi sama vladala u ovoj zemlji. Izgleda da je cilj Vlade, upravo, takav. Zahvaljujem se.
Hvala. Da li još neko želi reč o ovom amandmanu? (Ne.) Narodni poslanik Vjerica Radeta podnela je amandman kojim predlaže da se posle člana 2. doda novi član 2a. Zakonodavni odbor smatra da je amandman pravno moguć. Da li neko želi reč? Narodni poslanik Vjerica Radeta.
Dame i gospodo poslanici, kada smo u načelnoj raspravi govorili o ova tri predloga zakona o izmenama i dopunama ovih zakona izneli smo stav poslaničke grupe Srpske radikalne stranke. Rekli smo da nećemo glasati za ove zakone. Podsetiću da smo i toga dana, gotovo ceo dan proveli na ubeđivanju skupštinske većine da je ta sednica za 30. maj, čini mi se, bila zakazana suprotno odredbama Ustava Republike Srbije. Onda je predsednik Parlamenta konsultovao stručnu javnost, kako je rekao, i ta stručna javnost mu je valjda objasnila da su poslanici Srpske radikalne stranke bili u pravu i morao je da prekine tu sednicu i da zakaže novu. Rekao je tada u medijima da zakazuje sednicu koja je u skladu sa članom 5. Zakona za sprovođenje Ustava. Međutim, podsećam vas da ta sednica opet nije bila u skladu sa članom 5. Ustava. Istina je da imamo na dnevnom redu predloge ova tri zakona, ali je predsednik, odnosno predsednik Skupštine i predlagači su bili u obvezi da nam predlože i zaštitnika građana, i guvernera Narodne banke, i poverenika za informacije. Međutim, ni do danas se to nije desilo i pitanje je da li će uopšte da se desi, s obzirom na to da smo juče bili u prilici da čujemo Mlađana Dinkića, u sredstvima informisanja, koji poručuje Parlamentu da nema ni govora da ćemo ovde raspravljati o predlogu za guvernera Narodne banke, da će guverner Narodne banke ostati Jelašić, koji je to i do sada bio. Naravno, ne bismo mi imali ništa protiv toga, odnosno izneli bismo svoje stavove zašto smo protiv, ali ne bismo imali ništa protiv toga zato što ste vi skupštinska većina. Ako se vi tako dogovorite i tako ovde nakon rasprave izglasate, to je potpuno legitimno, legalno, ustavno, ali da Mlađan Dinkić poruči da to neće ni biti na sednici Skupštine nego da će samo tek tako da se produži mandat, to je zaista nedopustivo. Očekivala sam i rekla sam to i jutros, da će predsednik Parlamenta da reaguje, očekujem i dalje da reaguju poslanici skupštinske većine. Morate, dame i gospodo, da se naučite da vi ponekad, bar, ponešto poručite ministrima, a ne samo da primate poruke od ministara. Morate da naučite da je Skupština najviši zakonodavni organ i da Vlada zavisi od Skupštine. Vi morate vaše ministre, ministre koje ste birali i koje ste izglasali, da ih vi uterujete u red i da ih vi uterujete u granice Ustava i zakona, ako oni nemaju nameru tako da se ponašaju. Dokle god ste skupštinska većina možete svojim ministrima da kažete ako neće da se ponašaju u skladu sa Ustavom i zakonom, da vi možete vrlo lako i vrlo jednostavno da ih sklonite sa mesta na koje ste ih postavili. Ovo vam zaista krajnje dobronamerno i kolegijalno preporučujem, da povedete računa, jer mnogo su vam se raspustili ministri u ovim prvim danima. Ako još malo ostanu, biće svakakvih čuda, a onda ćete i vi snositi odgovornost zato što ste ih birali, a pre svega zato što ih ne upozoravate i što ne prihvatate naša dobronamerna upozorenja kada su u pitanju članovi Vlade Vojislava Koštunice. Podneli smo nekoliko amandmana na ovaj zakon. Rekla sam, govorili smo u načelnoj raspravi da se ovde ne radi samo o izmenama Zakona navodno radi usklađivanja sa Ustavom, nego ste u svakom od ova tri zakona udenuli i nešto što ste mislili da neće biti primećeno. Naravno, mi iz SRS ovaj posao radimo izuzetno ozbiljno. Pokazali smo to i danas, da ozbiljnost i upornost može da natera čak i ministre Vojislava Koštunice da moraju da postupe u skladu sa zakonom i sa potrebama određenog broja građana, a danas, konkretno, građana Grmovca. Nadam se da smo ih obradovali, jer ne znam stvarno kako se osećate danas vi koji niste mogli da nas slušate i koji ste nam prigovarali, ne naravno sa govornice, jer vama je luksuz da izađete za ovu govornicu i da nešto kažete, nego ste ovako u prolazu i iz klupa dobacivali kako smo mi dosadni, kako ceo dan ponavljamo istu priču. Znate, zavisi kome se čovek obraća. Nekada je dovoljno da nekome i sa pola rečenice objasnite, pa da čovek shvati da nešto treba i mora da uradi, a nekada, kao danas, trebalo je šest sati. Mi smo imali i strpljenja i snage, ali, hvala bogu, uspeli smo. Kada je u pitanju Predlog zakona o izmenama i dopunama Zakona o zaštitniku građana, u ime poslaničke grupe sam podnela amandman na član 2. Član 2. Zakona kaže da se u članu 4, znači osnovnog Zakona koji se menja, stav 1. reči "Narodna skupština Republike Srbije", a u daljem tekstu "Skupština", zamenjuju rečima "Skupština većinom glasova svih narodnih poslanika". Kada se ovako pročita ovaj član, onda na prvi pogled čak ni pravnicima nije najjasnije šta ovde piše. Zato ću da vam objasnim da se ovaj član 2, a na koji sam amandman podnela, odnosi na član 4. osnovnog Zakona. Šta ste vi u tom članu 4. menjali Rekli ste da zaštitnika građana, pisalo je ranije, bira Narodna skupština Republike Srbije. Vi ste dodali – Skupština većinom glasova svih narodnih poslanika na predlog odbora nadležnog za ustavna pitanja. Mi nismo imali primedbu na ovaj deo. Nismo tu stavili amandman, jer mislimo da jeste u redu da zaštitnika građana bira Skupština većinom glasova svih narodnih poslanika, jer je to visoka državna funkcija. Naravno, kada budemo raspravljali o vašem predlogu, onda ćemo sasvim sigurno imati i konkretno mišljenje o tome koga vi budete predložili. Ako to budu predlozi koji figuriraju u novinama, onda već sada možemo da kažemo da od ovog posla nema ništa, a što bi naš narod rekao – džabe smo krečili. Džabe Zakon, džabe izmene Zakona, ukoliko na ovoj funkciji ne bude čovek koji će biti zaista profesionalan i koji će, pre svega, poštovati Ustav, koji će u skladu sa Ustavom sve građane tretirati jednako,koji neće biti neko kao što su ovi današnji ministri, a već smo danas dokazali na koji način kršili članove 20. i 21. Ustava Republike Srbije. Kod izbora i prestanka funkcije zaštitnika građana izostavili ste nešto što je, po mišljenju poslaničke grupe SRS, veoma važno. Predviđeno je, naime, u zakonu da zaštitnik građana ima i svog zamenika. Niste predvideli da se na isti način bira i razrešava zamenik. Mi mislimo da to nije dobro, s obzirom na to da zaštitnik građana i njegov zamenik imaju ista prava i obaveze. Zna se da zamenik samo u odsustvu menja bilo kog funkcionera. Dakle, nema nikakvog razloga, nema nikakvog pravno valjanog osnova da može da se bilo koji funkcioner i njegov zamenik biraju ili razrešavaju na različite načine. Zato smo mi podneli ovaj amandman zaista krajnje dobronamerno, da bismo pomogli da zakon bude smislen da ne dođemo u situaciju, a mnogo puta smo bili u situaciji i sada govorimo o nekim zakonima za koje smo vam mi svojevremeno govorili kada smo raspravljali o tim zakonima, da donosite neprimenljive zakone, da donosite zakone koji nisu u skladu sa našim pravnim sistemom i da od takvih zakona niko neće imati nikakvu vajdu. Vi danas znate i sami to govorite da imamo veliki broj zakona koji su doneti od 2001. godine do danas, a koji se ne primenjuju. A, da i ovo ne bi bio jedan od takvih zakona, predlažemo vam da prihvatite amandman koji sam podnela u ime poslaničke grupe, a taj amandman glasi da se posle člana 2. ovog zakona o izmenama i dopunama Zakona dodaje novi član 2a. koji kaže – da se u članu 6. osnovnog Zakona, stav 4, posle reči ''Skupština'', dodaju reči ''većinom glasova svih narodnih poslanika''. Član 6. se odnosi na izbor zamenika i stoji u obrazloženju ovog amandmana da Narodna skupština većinom glasova narodnih poslanika bira i razrešava zaštitnika građana. Prihvatili smo to kao dobro rešenje. Dalje stoji, s obzirom na to da zameniku zaštitnika građana po zakonu prestaje funkcija na isti način kao i zaštitniku građana, dakle, to je ostalo u Zakonu. To nema osnova da se i za njegov izbor ne primeni isto pravilo iz Ustava Republike Srbije. Zaista se nadam, gospođo Kolundžija, da ste pažljivo pratili ovo što sam izlagala i da ćete prihvatiti ovo kao jedan logičan amandman. Hvala lepo. Gospođa Kolundžija prihvata amandman.
O amandmanu se za reč javila predlagač.
U ime predlagača prihvatam ovaj amandman.
O amandmanu, narodni poslanik Nataša Jovanović.
Ovo je u redu, gospođo Kolundžija, ali u ovom članu, u stavu 1, dakle, u osnovnom tekstu Zakona u stavu 1. je jedna greška koja može da se reši pravno-tehničkom redakcijom Zakonodavnog odbora. Naime, stav 1. člana 4. kaže da zaštitnika građana bira Narodna skupština Republike Srbije (u daljem tekstu: Skupština), ranije je bilo na predlog odbora, dakle, većinom glasova svih narodnih poslanika, kako je to utvrdio Ustavni zakon, ali greška je zakonopisca što je Narodnu skupštinu Republike Srbije, kao što vidite u Predlogu zakona, zamenio rečju ''Skupština'', a treba da ostane ''Narodna skupština Republike Srbije'', pa u daljem tekstu ''većinom glasova narodnih poslanika''. Nadam se da ste vi to videli i razumeli, jer to je greška koja mora da se ispravi u integralnoj verziji zakona, u članu 4. stav 1.
Da li još neko reč o ovom amandmanu? (Ne) Na član 3. amandman je podneo narodni poslanik Zoran Krasić. Zakonodavni odbor smatra da je amandman pravno moguć. Da li neko želi reč? Narodni poslanik Zoran Krasić.
Ovaj amandman na član 3. će biti interesantan i sa tog užeg aspekta povodom ovog predloga zakona, ali biće interesantan i kao načelno pitanje za sve narodne poslanike i za sve one koji ubuduće razmišljaju o tome da podnesu neki predlog zakona. Biće interesantan i zbog toga što mi nemamo Ustavni sud. Ovim članom se otvara vrlo značajno pitanje. Konkretno, znači da su predlagači predložili da se u članu 9. stav 2. izvrši jedna izmena koja treba da znači da zaštitnik građana i zamenik zaštitnika građana ne mogu biti članovi političkih organizacija, a sada se menja u političke stranke. Mislim da je to velika greška. Zašto mi u startu osuđujemo nekoga zato što je član neke političke stranke? Zašto bi nekome bila smetnja da se bavi poslovima brige nad ostvarivanjem ljudskih prava pokretanjem odgovarajućih postupaka, izveštaja, zadatkom da skreće pažnju Narodnoj skupštini, Vladi i javnosti na učestale pojave kršenja ljudskih prava, na modalitete, načine kršenja ljudskih prava? Zašto bi u obavljanju tog posla nekome predstavljalo smetnju to što je on član neke političke stranke? To bi bio neki materijalni razlog za ovaj amandman. Drugi razlog za ovaj amandman je čisto ustavne prirode, a odnosi se na to što je ovo što vi predlažete u promeni člana 9. u suprotnosti sa Ustavom Republike Srbije. Ustav Republike Srbije u članu 21. daje jednu normu o zabrani svih oblika diskriminacije. Postoji neka mogućnost kada pripadnost nekome, nečemu, posedovanje nečega može biti smetnja za obavljanje neke javne funkcije, ali da li je politička pripadnost kandidata za zaštitnika građana tolika smetnja da on ne može kvalitetno da obavlja posao zaštite ljudskih prava? Smatram da to ne može da bude smetnja, nego samo može da bude prednost za tog čoveka. Ako bi se prihvatila logika predlagača, onda bih mogao da postavim pitanje zašto je predsednik Republike, koji je takođe državni organ, član neke političke stranke? Zašto je predsednik Vlade član neke stranke? Zašto smo mi članovi neke stranke? Zar smo mi hendikepirani time što smo članovi neke stranke, u odnosu na nekoga profesora nekog fakulteta, koji smatra da izvlači neki legitimitet na bazi toga što je dobio neku diplomu, da on može najbolje da sagledava šta su ljudska prava, a nema dana životnog iskustva? Zašto ova skupština devalvira članstvo u političkim strankama? Mnogo je iskrenije i mnogo je bolje kada se ide sistemom čistih računa. Ako bi se ova logika prihvatila, onda predsednik Vlade, kada se bude izabrao za predsednika Vlade, mora da podnese ostavku, mora javno da obavesti da je on izašao iz političke stranke. Zašto? Pa, Vlada je državni organ, predsednik Republike je državni organ. Njima ne predstavlja smetnju politička pripadnost pri obavljanju te državne funkcije. To su državni organi i zaštitnik građana je državni organ. Mislim da je ovo nepotreban uslov koji, u suštini, ništa ne znači. Mogu dve, tri poslaničke grupe, na bazi ovog zakona, da predlože Ustavnom odboru kandidata za zaštitnika građana, da se kunu kako on nije član nijedne političke stranke, što se ne može proveriti, u krajnjem, da pripada nekom bloku nevladinih organizacija, a one su danas sve vladine ili CIA-ine i da dobijemo situaciju kao što smo dobili sa zamenikom sekretara. Bio je u CESID-u, navodno neutralan, objektivan. Kad se stisnulo, videlo se da je član DS. Ne prigovaram nikome ko je član neke političke stranke, ali prigovaram tom maniru skrivalice. Čemu taj manir skrivalice? Zar je moguće da će poslaničke grupe da predlože nekoga za zaštitnika građana u koga će da budu apsolutno sigurne da nije član nijedne političke stranke? Znajući kako funkcioniše DS, oni će da mu uzmu i krv, da provere da li je to baš ''žute'' boje. To ne sporim, to je njihovo pravo. Oni smatraju da se na taj način bore za svoje političke pozicije, pa čak i u ovim oblastima gde ne treba da bude političkih pozicija. Smatram da je ovo diskriminatorski uslov koji omalovažava svakog građanina koji je član političke stranke. Samo da vas podsetim, to što je neko član političke stranke, on se dobrovoljno odrekao dela svoje slobode i ušao je u jedan sistem programa i statuta i nije apsolutno slobodan kao neko ko formalno nije vezan ni za jednu političku stranku, ali to ne smanjuje njegov kvalitet, niti kao stručnjaka, niti kao čoveka koji verovatno želi najbolje u svojoj državi i svom narodu i svojoj porodici. Sada se postavlja još jedno pitanje koje je možda predlagača malo poljuljalo oko ovih stvari – šta su uzeli za upoređivanje? Da li su uzeli sudije? To su neuporedive stvari. Zaštitnik građana pretežno kontroliše državu i državnu upravu, da li se u donošenju pojedinačnih pravnih akata pridržava Ustava i zakona i temeljnih prava koja pripadaju svakom čoveku? Zaštitnik građana ne sprovodi nikakvu politiku, on se slepo drži Ustava i zakona i treba da žigoše sve redom. Njemu politička pripadnost ne bi mogla da bude nikakva smetnja. Da ste u zakonu stavili uslov da onog momenta kada bude izabran za zaštitnika građana on zamrzava svoj odnos u političkoj stranci, to bi bilo prihvatljivo, jer se pravi neka pristojna distanca između stranke i trenutne funkcije koju on ima. Samo da vas podsetim, u toku prošlog i pretprošlog saziva niz grešaka je načinjeno u Narodnoj skupštini. Uvek su greške urađene onog momenta kada je ustavnu prazninu, po pitanju ko je predlagač za izbor nekog državnog funkcionera,većina rešavala tako što je kao predlagača određivala neko radno telo ili odbor Narodne skupštine. Takva je greška napravljena, recimo, kod guvernera Narodne banke. Njega predlaže Odbor za finansije. Mi smo ovde imali igranku dve, tri godine – jedan podnosi ostavku, jednog razrešavaju, drugog biraju itd. i otprilike je situacija bila ista kao ''ja sam izabran i sada podnosim neki papir da više nisam član neke stranke''. Ajde, sada, Jelašić nema veze sa G17 plus, ajde malo da se smejemo. On je po zakonu nestranačka ličnost, a ko bi rekao da je nestranačka ličnost. Ili da idemo na neke druge funkcije koje su, takođe, na neki način uslovljene time da kandidat ne pripada nijednoj političkoj stranci. Pa pripada političkoj stranci, uzmite, recimo, dobro to se podrazumeva za predsednika Republike, uzmite onog vašeg Čiplića, sudiju Ustavnog suda, vidim da sad njega nešto gurate i predlažete, to vam je loše rešenje, da znate, loše rešenje u pogledu znanja o toj problematici. Znate, mnogo je iskrenije kad bi se ova odredba povukla, odnosno prihvatio ovaj amandman, mi tražimo da se to briše, ništa se ne gubi. Dalje, prema postojećem Zakonu pravo inicijative ne čak predlaganja, nego inicijative imaju poslaničke grupe. Vidite koliko je to usko, suženo, kandidata za zaštitnike građana mogu, koliko mi ovde imamo – šest poslaničkih grupa, znači šest inicijatora potencijalno je moguće. Ko će biti predložen zavisi od Ustavnog odbora, a ko će ovde biti izabran, pa naravno zavisi od većine. Onda ta većina sad treba da ide po ulici i da kaže – pa da, taj kandidat nije član naše stranke, nema nikakve veze sa nama. Pa, biće opet pogađanja. Zna se da će biti pogađanja, ali zašto mi idemo sa čistim rukama? Nemoguće je obezbediti čoveka koji je nestranačka ličnost za ovo mesto, apsolutno nemoguće. Mogao bih da vam citiram potencijalne kandidate, svi su u vezi sa demokratskim blokom. Zašto onda u Zakon unosimo odredbu da ne sme biti član nijedne političke stranke? To treba izbaciti iz ovog predloga zakona, odnosno iz ovog zakona, treba usvojiti ovaj naš amandman, čisti su računi i sve je jasno. Samo da vas podsetim kako se selektivno pristupa u sličnim situacijama. Sećate se kada je Milošević bio predsednik Srbije i predsednik SPS, demonstracije su bile. Sada imamo predsednika Srbije koji je isto predsednik svoje stranke. Milošević je zamrzao svoju funkciju, nije se smanjilo, za ovoga ne znam ni da li je zamrzao svoju funkciju. Mi smo sada tri meseca imali situaciju da predsednik Republike kao predsednik DS, u liku i dela Dušana Petrovića, pregovara sa predsednikom Vlade o budućoj koalicionoj vladi. Onaj ko treba da predloži kandidata za predsednika Vlade razgovara sa potencijalnim kandidatom za predsednika Vlade iz druge političke stranke po osnovu političke pripadnosti, odnosu osvojenih mandata stranačkih lista, iako istovremeno ima državnu funkciju predsednika Republike. Doduše ovaj drugi je imao onu tehničku funkciju. To je, po meni, teška zloupotreba koja se desila i zbog toga smo tri meseca imali ovo nagađanje, da li će biti Vlada, neće biti Vlada, oće, neće, i na kraju u pet do 12 se završilo. Zašto? Zato što je Solani pukao film, uzeo lepak, polepio to i morate da se volite. Ja nemam ništa protiv toga što morate da se volite, međutim, tu nema ljubavi kad je to na silu, a ljubav nije toliko značajna za vršenje vlasti, to moram da vam priznam. Tu su mnogo više važniji neki drugi atributi koji treba da omoguće, treba da imate valjda neki zajednički plan, program, ne onih pet tačaka Koštuničinih, pustite to, i to kad je čitao sve je gledao ovde, nije smeo da pogleda u lice. Znači, ja predlažem da predlagači ove izmene i dopune ovog zakona prihvate ovaj naš amandman na član 3. to se odnosi na član 9. izvornog teksta, jer dva su krupna razloga. Prvi i najveći razlog je član 21. Ustava Republike Srbije koji zabranjuje diskriminaciju, a ovo je tako napisano da deluje kao diskriminacija, jer nema nijednog opravdanog razloga zašto bi se neko isključio od mogućnosti da bude kandidat za zaštitnika građana samo zato što je član neke političke stranke. Tvrdim vam da ljudi iz političkih stranaka mnogo savesnije mogu da obavljaju posao zaštitnika građana od ovih, navodno, nestranačkih ili ne daj bože ovih nevladinih. Da li neko može da zamisli Sonju Biserko kao zaštitnika građana, Natašu Kandić, onu Milićku, ili kako beše Vučo? Ajde molim vas zamislite Vuču kao zaštitnika građana. Koga god je zastupala Vučo u postupku, taj je izgubio postupak. Zastupala je Stevana Lilića, zahvaljujući tome što ga je ona zastupala on je ostao u sudu zabeležen kao plagijator. Da ga je zastupao neki drugi advokat on bi se možda i odbranio, ali kad ga je Vučo zastupala on je izgubio postupak i ostao je zabeležen i na fakultetu i na univerzitetu i u literaturi i u naučnoj literaturi kao najveći plagijator. Onda, on jadnik da bi dokazao da nije plagijator ovde padne u tešku pravnu zabludu sa drugom Hiberom oko ostavke, a onda običan advokat Boško Ristić mora da ih izvlači ovde. Zamislite sada, recimo, takav nivo, takav kapacitet da bude zaštitnik građana. I još da nas svi ubeđujete kako Hiber i ovi nemaju nikakve veze sa strankama, ili Vučo nema nikakve veze. Čak je i opasnije kod ovih iz nevladinih organizacija. Oni možda malo imaju veze sa vama da bi vas prevarili, ali mnogo više imaju veze sa onima iz inostranstva koji su njihovi pravi sponzori. Zato prihvatite ovaj amandman, biće dobro, a načelno razmišljajte za sve buduće zakone gde treba da se javi neko predlaganje da li pripadnost političkoj stranci može da bude taj faktor diskriminaciji da neko ne može da bude kandidat.
Hvala, gospodine Krasiću. Da li još neko želi reč? (Ne.) Na član 4. amandman, sa ispravkom, podneo je narodni poslanik Nenad Čanak. Zakonodavni odbor predlaže da se amandman odbije. Da li neko želi reč? (Ne.) Na član 5. amandman, sa ispravkom, podneo je narodni poslanik Aleksandar Martinović. Zakonodavni odbor smatra da je amandman pravno moguć. Da li neko želi reč? Reč ima narodni poslanik Aleksandar Martinović. Izvolite.
Dame i gospodo narodni poslanici, u članu 9. Zakona o zaštitniku građana propisano je da zaštitnik građana i njegov zamenik ne mogu biti članovi političkih stranaka. Kao što je rekao moj uvaženi kolega, Krasić, nije to suština problema. Pravo da se pripada nekoj političkoj stranci je elementarno političko pravo koje garantuje i Ustav Srbije i mi smatramo da je takva odredba, pre svega, neustavna. Nije stvar u tome da zaštitnik građana i njegov zamenik ne mogu biti članovi političkih stranaka, nego da u vršenju svoje funkcije zaštitnika građana ne smeju da zastupaju interese bilo koje političke stranke. Zbog toga sam ja, ispred poslaničke grupe SRS, predložio amandman na član 5. da se posle reči "političke prirode" dodaju reči "i u obavljanju svoje funkcije ne mogu zastupati interese bilo koje političke stranke". Dakle, bitno je da zaštitnik građana i njegov zamenik prilikom vršenja svoje funkcije budu potpuno objektivni, nepristrasni, da se rukovode kriterijumima ustavnosti i zakonitosti i pravne struke, a to da li su oni članovi neke političke stranke ili ne, potpuno je nerelevantno. Bitno je da oni praktično zastupaju interese građana, da sprovode Ustav i zakon, a ne da sprovode naloge određenih partijskih organa. Mi u SRS smatramo, i to je gospođa Vjerica Radeta danas napomenula nekoliko puta, da predsednik Narodne skupštine i dalje nije poštovao odredbu člana 5. stav 1. Ustavnog zakona za sprovođenje Ustava Republike Srbije, jer mi smo morali po Ustavnom zakonu da raspravljamo o kandidatu za zaštitnika građana, predlog kandidata još uvek nismo dobili i meni se čini da je osnovni razlog tome što stranke vladajuće koalicije još uvek nisu uspele da se dogovore oko toga ko će biti njihov kandidat. Očigledno je da je i zaštitnik građana deo političkog plena vladajuće koalicije i da još uvek traju razgovori oko toga kome će iz njihovih stranačkih kamarila da pripadne ta funkcija. Možda oni zaista nađu nekoga ko formalno nije član DS, DSS ili neke druge stranke tzv. demokratskog bloka, ali uopšte ne sumnjamo u to da će, na veliku žalost građana Srbije, i zaštitnik građana i njegov zamenik očigledno sprovodi ne Ustav i zakon, nego naloge te tzv. demokratske vladajuće koalicije u Srbiji. Dakle, da ponovim još jedanput, nije suština problema pripadnost političkoj partiji nego to, da li će zaštitnik građana u praksi da se ponaša objektivno i nepristrasno ili će pak da poštuje isključivo naloge vladajuće koalicije u Srbiji. Da bi se to sprečilo, neophodno je usvojiti ovaj amandman, koji zabranjuje da zaštitnik građana u vršenju svoje funkcije ne sme da zastupa interese bilo koje političke stranke. Sve ostalo je jedna maska, jer pitanje da li neko pripada nekoj političkoj partiji ili ne, pre svega je jako teško proveriti, a i da se može proveriti, nijednom građaninu Republike Srbije ne možete uskratiti njegovo ustavno pravo da pripada nekoj političkoj stranci. Jer, poznato je svima da je osnov svakog političkog društva politički plularizam, odnosno poštovanje, odnosno činjenica da postoje političke stranke i nisu političke stranke neprijatelji demokratije, nego su neprijatelji ustavnosti i zakonitosti to ako državni funkcioneri umesto da poštuju Ustav i zakon sprovode isključivo stranačku politiku, a mi se u SRS plašimo da će zaštitnik građana i njegov zamenik onako kako ih vi zamišljate, u stvari, da budu obični partijski poslušnici.
O amandmanu Dragan Todorović.
Dame i gospodo narodni poslanici, SRS je podnela amandman gde bi trebalo da se promeni drugi stav gde se kaže da zaštitnik građana i zamenik zaštitnika građana ne mogu biti članovi političkih organizacija, odnosno stranaka. Ne znam za što vi prihvatate da na takav način degradirate prvo članove političkih stranaka, jer pretpostavljam da jedan broj ljudi koji je zainteresovan da se bavi politikom, koji prihvata određene politike, programe određene stranke, on se učlanjava, neko odlučuje da bude aktivan ili ne, ali valjda to nije razlog da na takav način diskriminišete njegova prava i da mu onemogućite da u skladu sa Ustavom može biti biran na određene funkcije. Zar su članovi političkih stranaka gori ili na neki način već svojim članstvom su predodređeni da ne mogu biti izabrani na određene funkcije ili vi postupate po nalogu nekih kojima je interes da se određene institucije u Srbiji, pa između ostalog i političke stranke, kao i Parlament Srbije, na neki način u javnosti stvori loša slika o njima, kako bi se što lakše vladalo ovom državom i građanima ove države. Šta to znači? Znači da bi po nekoj logici od 5. oktobra ta mesta bila ekskluzivno vezana za predstavnike tzv. civilnog sektora ili nevladinih organizacija. Imamo, nažalost, iskustvo da vi navodno ne birate pripadnike političkih stranaka, nego birate neke iz nevladinih organizacija ili nekih drugih udruženja građana i to vam je garancija da će oni obavljati svoj posao u interesu građana u skladu sa Ustavom, u skladu sa zakonom, jer su oni navodno nezavisni, oni ne moraju da poštuju partijsku disciplinu, nego će odlučivati po svojoj svesti i savesti, što se pokazalo potpuno netačno. Ja vas samo podsećam na CESID i podsećam vas na referendum u Crnoj Gori, kada je CESID odmah po zatvaranju biračkih mesta izašao sa informacijom da je referendum uspeo, da je glasalo toliko i toliko građana, falsifikovao i tako pripremio da falsifikovan referendum u Crnoj Gori dobije punu važnost. Da vas podsetim samo na atlantski forum. Vi jeste pošteni, samo se ne vladate u skladu sa tom parolom, nego potpuno suprotno toj paroli, što već i vrapci na grani znaju. Samo da vas podsetim na atlantski forum i bivšeg člana, pa posle člana G17, pa onda izbačen ministar Glavinić, koji je ojadio državu u nekoliko afera. I on je došao iz jedne nevladine organizacije. Zar mislite da bilo ko iz bilo koje nevladine organizacije samom činjenicom da nije pripadnik neke političke stranke, da to obezbeđuje apsolutnu sigurnost da će on svoj posao obavljati na način kako to valja. Dao bih vam jednu informaciju, pročitao bih vam imena jednog broja ljudi koji ne pripadaju nijednoj političkoj stranci. Pripadaju nekim drugim, recimo, udruženjima, upravnim odborima, izdavačkim savetima i tako dalje, i vi mislite da će takvi ljudi pod garancijom biti dobri za zaštitnika građana, jer pretpostavljam da svi znate, to nije nikakva tajna da članovi upravnih odbora uopšte, članovi bilo kakvih tela otkako je DOS došao na vlast za sebe obezbeđuju izuzetno velike mesečne prinadležnosti. Zar vi mislite ukoliko im vi obezbedite članstvo u takvim telima nekoliko godina da su oni stvarno nezavisni? Da će raditi na osnovu svoje svesti i savesti. Pročitaću vam imena članova izdavačke delatnosti "Službenog glasnika". Zašto je interesantan "Službeni glasnik"? Imali ste prilike u ''Kuriru'' ovih dana da čitate raznorazne afere, odnosno probleme koji postoje u "Službenom glasniku" oko zloupotrebe službenog položaja i štete koju država trpi, zato što se državna imovina na takav način rasparčava. Ne samo što je to problem, nego što se ovde nalaze imena koja su vezana sa trećom granom, možda prvom i drugom granom na kojoj država treba da počiva, na sudskoj vlasti. Kako mi to da budemo sigurni da će ljudi koji pripadaju ovoj grani vlasti jedne države donositi odluke u skladu sa svojom profesijom, sa svojom svešću i savešću. Recimo, među njima je prvi Slobodan Vučetić, predsednik Ustavnog suda Srbije. To je onaj koji i pored toga što je odavno ispunio uslove za penziju, nije otišao u penziju. Vida Petrović-Škero, predsednik Vrhovnog suda. Bosa Nenadić, sudija Ustavnog suda, takođe. Profesor dr Leposava Karamarković. Elita. Profesor dr Zoran Ivošević. Elita. Sada je, doduše, na nekom fakultetu za poslove menadžmenta. Ima ovih raznoraznih. Profesor dr Zoran Tomić. Nije valjda taj koga ste predvideli za zaštitnika građana? Ima jedna sitnica za sve njih koja je vrlo interesantna. Ovo njihovo druženje ili članstvo u ovom savetu je sitnica za građane Srbije. Nešto oko 70.000 dinara mesečno. Prebrojte koliko ih ima, izračunajte koliko je to mesečno i sve to plaćaju poreski obveznici, građani Srbije, a vi nas ubeđujete da će takvi, ukoliko budu izabrani na ovakva mesta, biti neutralni, da će raditi u skladu sa interesima građana Srbije. Ko može više da poveruje, ali ovo je samo jedna od ovakvih organizacija u kojima se oni nalaze. Ima njih koji su članovi više, pa primaju dve ili tri nadoknade mesečno. Ima nekih upravnih odbora javnih preduzeća, gde su ove nadoknade po nekoliko hiljada evra, kao što je ''Jugoslovenski aerotransport''. Uostalom, to može da vam potvrdi i gospodin Zoran Šami, koji je bio ministar bivše SRJ, ministar saobraćaja, tadašnji predsednik upravnog odbora JAT-a. Tada je bila još Nova demokratija. Posle su promenili ime. Kako je formiran novi upravni odbor JAT-a, imao je 80 i nešto hiljada mesečne nadoknade kao predsednik upravnog odbora. To su, po vama, najbolji, verovatno, razlozi zbog kojih očekujete da će oni biti neutralni i da će odluke donositi isključivo u skladu sa Ustavom i zakonom. Hvala vam.
O amandmanu narodni poslanik Petar Jojić, imate još minut i po. O amandmanu Milosav Miličković, imate jedan i po minut.
Dame i gospodo narodni poslanici, javio sam se da apelujem da prihvatite amandman koji je podneo kolega Aleksandar Martinović, a koji kaže da se u članu 5. posle reči "političke prirode" dodaju reči "i u obavljanju svoje funkcije ne mogu zastupati interesi bilo koje političke organizacije". U praksi vam to danas izgleda ovako – jedini pravi zastupnik interesa građana vam je SRS i to je opšte poznato. U tom cilju, zna se da zaštitnik građana mora da radi u skladu sa Ustavom, zakonom, i u lokalnim samoupravama u skladu sa statutima te lokalne samouprave. Kada je u pitanju jedan konkretan primer, reći ću vam da je u Opštini Rakovica ombudsman izvesni gospodin Vujović, koga ne znam, ali sam dobio predstavku zaposlenih iz Hotela "21 maj" u Rakovici, gde kažu da je 20 zaposlenih po raznom osnovu, a u skladu sa ugovorom koji su zaključili, trebalo da napuste prostorije tog hotela. Međutim, oni su otišli kod zaštitnika građana u svojoj opštini. On im je rekao da im je Velimir Ilić obećao da ih niko neće pomerati, samo da se oni učlane u stranku Velje Ilića. Danas neki zaposleni u ovoj organizaciji imaju velikih problema. Ja sam kao poslanik iz te sredine dobio ovaj dopis i želim samo da kažem u prilog ovog amandmana, apelujući da ga prihvatite, na delu je pokazano da je, navodno, gospodin Vujović, koji je ombudsman u Opštini Rakovica, nestranačka ličnost, međutim, oni apsolutno deluju u skladu sa interesima određene političke stranke. [[Aplauz.]]
Hvala. Da li još neko želi reč o amandmanu? (Ne.) Na član 7. amandman je podneo narodni poslanik Nebojša Ranđelović. Zakonodavni odbor smatra da je amandman pravno moguć. Da li neko želi reč? (Ne.) Predlog za dodavanje novog člana, narodni poslanik Nebojša Ranđelović podneo je amandman kojim predlaže da se posle člana 7. doda novi član 7a. Zakonodavni odbor smatra da je amandman pravno moguć. Da li neko želi reč? (Ne.) Ja vas molim, ostalo je još dva amandmana do završetka današnjeg radnog dana, pa ako možemo da čujemo obrazloženja. Na član 9. amandman je podnela narodni poslanik Marija Milišić. Zakonodavni odbor smatra da je amandman pravno moguć. Reč ima narodni poslanik Marija Milišić.
Dame i gospodo narodni poslanici, u ime SRS podnela sam amandman na član 9. Predloga zakona o izmenama i dopunama Zakona o zaštitniku građana, a u smislu njegovog brisanja. Član 9. Predloga zakona o izmenama i dopunama Zakona o zaštitniku građana odnosi se na promene u članu 19. Zakona o zaštitniku građana koji glasi, citiram: "Zaštitnik građana je ovlašćen da pokrene postupak pred Ustavnim sudom za ocenu ustavnosti i zakonitosti zakona, drugih propisa i opštih akata kojima se uređuju pitanja koja se odnose na slobode i prava građana". Prvi deo člana 19. Zakona o zaštitniku građana Predlogom zakona nije menjan, mada više predstavlja simbolično ovlašćenje, ovlašćenje za pokretanje postupka pred Ustavnim sudom je više simbolično pošto ta institucija već duže vreme ne funkcioniše. Međutim, sporan je deo člana 19. koji je u Predlogu zakona o izmenama i dopunama Zakona o zaštitniku građana obrisan, a glasi, citiram – "...kojima se uređuju pitanja koja se odnose na slobode i prava građana". Brisani deo člana 19. Zakona o zaštitniku građana predstavlja okvir delovanja zaštitnika građana, njegovu nadležnost i zakonsko ograničenje u okviru koga bi se izabrano lice trebalo kretati. Svaki državni organ, pa i njegov funkcioner, moraju da deluju u skladu sa ovlašćenjem koje propisuje zakon, a reguliše njihov rad. Brisanjem dela člana 19. Zakona o zaštitniku građana uvodi se anarhija, jer šta je drugo zaštitnik građana i koja je njegova nadležnost ako ne zaštita koja se odnosi na slobode i prava građana. Zaštitnik građana predstavlja vid javne kontrole rada uprave, a u funkciji zaštite i unapređivanja ostvarivanja sloboda i prava građana. Član 1. Zakona o zaštitniku građana u stavu 2. kaže da se zaštitnik građana stara o zaštiti i unapređenju ljudskih sloboda i prava. Smatram da je svako drugo objašnjenje suvišno. Hvala.
O amandmanu su se javili narodni poslanici: Nataša Jovanović, Zoran Krasić i Petar Jojić. Prvo Nataša Jovanović, pa Petar Jojić.
Pitanje je, dame i gospodo narodni poslanici, kada će ovaj zakon da ima svoju stvarnu primenu, ne samo zbog toga što je na dnevnom redu morao da bude i konkretan predlog za zaštitnika građana, već zbog toga što se ovaj amandman koji je podnet na član 19. osnovnog Zakona, odnosno član 9, na koji je podnela amandman gospođica Milišić, odnosi na budući rad Ustavnog suda i na obavezu tog budućeg zaštitnika da pokrene pred Ustavnim sudom zahtev za ocenu ustavnosti i zakonitosti zakona, drugih propisa i opštih akata i dalje ide tačka. Poenta je u tome da vi nama objasnite zbog čega sistematski kršite Ustav ovakvim Predlogom izmenama i dopunama Zakona o zaštitniku građana. Hajde opet da se vratimo na član 1, kada ste "slučajno" izostavili manjine. Ovde ste, na šta vam ukazuje gospođica Milišić, sve do ovog dela koji sam pročitala, ostavili osnovni tekst Zakona, član 19, a nastavak kojim se uređuju pitanja koja se odnose na slobode i prava građana, kažete da to ne treba u zakonu i to se briše. Objasnite sad građanima Srbije kako ćete da štitite njihove slobode i prava kada to brišete iz teksta zakona, a u prvom članu zakona o zaštitniku građana, taj budući zaštitnik to treba da radi. Vi ga sad onemogućavate u njegovom poslu pred Ustavnim sudom. Ustavni sud, ma kada da ga formirate, a to se sigurno neće desiti u skorije vreme kako su stvari krenule, neće uopšte da ocenjuje prava i slobode građana ove zemlje. Mene to uopšte ne čudi. Setite se mnogobrojnih, na desetine predstavki, žalbi Ustavnom sudu koje je podnela SRS, zbog toga što su se flagrantno kršila prava narodnih poslanika, naša prava ovde. Dobili smo samo dva potvrdna odgovora, (je l' tako Vjerice) da možemo svi da govorimo o amandmanima i da možemo da se javljamo po Poslovniku, a sve ostalo je ostalo, jer je tako rekao Slobodan Vučetić, politički predsednik bivšeg Ustavnog suda. Šta sad mi da očekujemo kad narodni poslanici, cela poslanička grupa, 82 poslanika, pre toga 23 poslanika, podnese predstavku Ustavnom sudu da se oceni ustavnost, odnosno zakonitost u ovom slučaju Poslovnika o radu Narodne skupštine ili naše odborničke grupe širom Srbije, kada su se pojedina akta koja donose organi lokalne samouprave direktno kosila sa zakonom o lokalnoj samoupravi, kao što je, recimo, Statut Grada Kragujevca koji je donet. Ustavni sud ćuti, a vi kažete sada u članu 19, odnosno članu 9, da se ne štite sloboda i prava čoveka i građanina. Kako onda bilo ko vama da veruje? Uostalom, vi ste na delu pokazali da vas državljani Republike Srbije uopšte ne zanimaju. Peta je godina od kako je predsednik naše stranke, koji se dobrovoljno predao i otišao u haški kazamat, a vas uopšte ne zanima da li se krše njegova osnovna prava, a to je predsednik najveće političke stranke i do juče vaš kolega, koji je od prvog dana i prvog saziva bio u Narodnoj skupštini Republike Srbije. Kako vi sada, onda, da ubedite nekog građanina da ćete da štitite njegova prava kada vi to onemogućavate ''zaštitniku''. Pošto mi je ostalo samo malo vremena, i druge kolege su se javile, da se vratim na onu priču oko političkog angažmana ili neangažmana, pošto malopre nije bilo prostora. Jedan od prvih ''zaštitnika građana'', gradski građanski branilac, kako se to zove po Zakonu o lokalnoj samoupravi, izabran je u Kragujevcu. Uopšte nije sporno što je on priznao i što cela javnost zna da je on bio član propale političke organizacije, koja naravno ni cenzus nije prošla, Srpskog pokreta obnove, kako na republičkom, tako ni na lokalnom u Gradu Kragujevcu. Problem je nastao onog trenutka kada je on počeo da se meša u svoj posao i kada je počeo da pravi izveštaje u kojima izveštava građane Kragujevca na osnovu njihovih žalbi, da Veroljub Stevanović, gradska uprava Grada Kragujevca, javna preduzeća, krše zakon i Ustav ove zemlje i Zakon o lokalnoj samoupravi i opšte akte koje je donela SO Grada Kragujevca. Tog trenutka je smenjen. Nije problem u tome, da li je neko član neke političke stranke i to neće na sudu da se dokazuje. Kod vas ima takvih konvertita da je to čudo jedno. U ovom DOS-u, u ovom sada trećem i u onom prvom, da krenemo od vaših prvih političkih angažmana, pa to je da čoveka glava zaboli, bar da su neke srodne ideologije, a tu ideologije nema, nego samo sistem ''daj da budem negde i da nešto uzmem da se lepo uhlebim'' i vi sada kažete da ne može da bude ''zaštitnik građana'' član političke stranke. Što se tiče njegovih nadležnosti budite sigurni da je ovo čitava farsa, jer ko god da bude izabran, a već se sada glasno govori o tom kandidatu za koga spremate to mesto, taj svakako neće moći da radi posao iz svoje nadležnosti, jer to je prva prepreka i ne može da traži kod Ustavnog suda da se poštuje osnovno pravo građana Srbije, zagarantovano Ustavom, a to su ljudska prava i slobode čoveka i građana. [[Aplauz.]]
O amandmanu reč ima narodni poslanik Petar Jojić, imate još sedam minuta za poslaničku grupu SRS.
Poštovane dame i gospodo narodni poslanici, ova sednica je obeležena kao sednica koja je veoma problematična. Sednica na čijem se dnevnom redu nalaze predlozi zakona koji nisu smeli ni po kom osnovu da budu na dnevnom redu sve dok se ne bude, pre svega, osnovao Ustavni sud. Prema Zakonu o postupku pred Ustavnim sudom i pravnim dejstvom njegovih odluka, sednice Ustavnog suda zakazuje predsednik ili sudija koji ga zamenjuje, kako to propisuje član 43. tog zakona. A, sud je protumačio, ali pogrešno, da zamenik predsednika može postojati samo kada postoji i predsednik, kakva pravna logika, ne, i kada ga nema. Sada ne može da radi dok se ne izabere novi predsednik, jer u sudu ne postoji ovlašćeno lice da zakaže sednicu. U međuvremenu je došao novi Ustav u kome je predviđeno da predsednik Ustavnog suda bira sudije iz svog sastava, kako to predviđa član 172. stav 7. Ali, u sudu se ništa nije promenilo. Sud nije izmenio svoju Odluku o organizaciji Ustavnog suda, kako je to normirano u "Službenom glasniku RS" broj 56/2002 (koju sam donosio), a koju može i sam da menja, čiji je član 11. navodno bio osnov za napred izloženo tumačenje. A, sudije nisu iskoristile mogućnost neposrednom primenom Ustava da izaberu sebi predsednika i da nastave sa radom. Iz tog razloga Srbija danas, faktički, nema Ustavni sud. Dame i gospodo narodni poslanici, u članu 167. Ustava Republike Srbije predviđeno je, norma glasi – ''Ustavni sud odlučuje o: saglasnosti zakona i drugih opštih akata sa Ustavom, opšteprihvaćenim pravilima međunarodnog prava i potvrđenim međunarodnim ugovorima''. Dame i gospodo, da li može neko u ovoj državi, ako se donese i izglasa ovaj zakon, da pokrene inicijativu pred Ustavnim sudom za ocenu ustavnosti i zakonitosti sva tri ova predloga koja se nalaze na dnevnom redu. Ne može! Zbog toga što mi nemamo Ustavni sud. Kako će taj ''zaštitnik građana'' koga ćete, dame i gospodo iz demokratskog bloka, da izaberete, sada, nakon svega toga, ako zakon stupi na snagu osmog dana ili od dana objavljivanja u "Službenom glasniku", kako će taj ''zaštitnik građana'' moći da uloži zahtev o zaštiti zakonitosti i ustavnosti. Da li će taj zakon biti u saglasnosti sa normama koje su utemeljene Ustavom Republike Srbije. Ne može! Zakon neće moći uopšte da se primeni. Njegova primena je, pre svega, dovedena u pitanje, a osim toga, dame i gospodo, Srbija je, bivša SFRJ, Savezna Republika Jugoslavija i Srbija su potvrdile međunarodnim ugovorom da prihvataju međunarodne norme i u oblasti ove regulative i u oblasti ovog dela prava. Dame i gospodo, međunarodno pravo predstavlja sintezu politike i prava, koja u međunarodnom pravu treba da omogući prevagu prava nad politikom, kao i njegovo što veće utemeljenje na opšteprihvaćenim odnosnim i pravnim načelima. Istorija pokazuje da tamo gde politika dominira nad pravom dolazi do konflikta politike i prava, što uslovljava određene društvene devijacije. Pogrešno se smatra da je pozitivizam omogućio prodor politike u pravo, iako je sigurno da pozitivizam može biti zloupotrebljen u političke svrhe. Čini se, ipak, da teorije prirodnog prava u većoj meri dozvoljavaju prodor politike u pravo, čak i onda kada teže da ono postavi granice u politici. Međutim, SRS, i ja kao pravnik smatram da je prethodno pitanje šta bi trebalo uraditi u ovoj Srbiji, a to jeste doneti one zakone kako je to normirano u članu 5. Zakona za sprovođenje Ustava Republike Srbije koji predviđa da u toku drugog zasedanja, nakon izbora vlade, Narodna skupština uskladi sa Ustavom zakone koji se odnose na primenu odredaba Ustava na sudove i javna tužilaštva, zakone kojima se uređuje organizacija i nadležnost sudova, izbor i prestanak funkcije predsednika sudova i sudija Vrhovnog saveta i državnog tužioca. Dame i gospodo, ovo je prethodno pitanje – poštovanje Ustava, a potom može doći na dnevni red da se raspravlja, govori i odlučuje o zakonima koji treba da budu primenjeni u praksi. Ne može se prethodna vlada hvaliti kako je donela 267 zakona. Nažalost, imamo takvu pravnu regulativu i situaciju da se o zakonima koje je prethodna Skupština, Parlament, donela već traže njihove izmene i dopune, a da još uvek nisu stupili na pravnu snagu i nisu primenjeni, što u uporednom pravu Nemačke, Francuske, Italije, Holandije, Belgije, Švedske, Engleske i anglosaksonskih zemalja nije zabeleženo – da se traži izmena i dopuna zakona koji budu doneti, a još uvek nisu stupili na snagu. Hvala.
Da li još neko želi reč o ovom amandmanu? (Ne.) Na član 10. amandman je podneo poslanik Dejan Mirović. Zakonodavni odbor smatra da je amandman pravno moguć. Reč ima narodni poslanik Dejan Mirović. Ovo je poslednji predloženi amandman na zakon o kome mi upravo govorimo.
Dame i gospodo narodni poslanici, amandmanom se predviđa menjanje člana 10. Zakona o izmenama i dopunama Zakona o Zaštitniku građana. Predlagač zakona nije objasnio razlog za donošenje zakona po hitnom postupku. U tom kontekstu, predlagač se poziva na član 196. Ustava, ali upravo u tom članu Ustava piše: "Zakoni i drugi opšti akti stupaju na snagu najranije osmog dana od dana objavljivanja i mogu da stupe na snagu ranije samo ako za to postoje naročito opravdani razlozi, utvrđeni prilikom njihovog donošenja." Slična definicija postoji i u članu 161. Poslovnika: "Po hitnom postupku može da se donese samo zakon kojim se uređuju pitanja i odnosi nastali usled okolnosti koje nisu mogle da se predvide, a nedonošenje zakona po hitnom postupku moglo bi da prouzrokuje štetne posledice po život i zdravlje ljudi, bezbednost zemlje i rad organa i organizacija." Dakle, kada se to ima u vidu logično je da se postavljaju sledeća pitanja: Šta se to dramatično izmenilo u periodu od 30. maja, pa do danas? Dana 30. maja su na dnevnom redu bili neki drugi zakoni, da li su razlozi iz člana 196. Ustava, na koje se predlagač sada poziva, postojali i 30. maja 2007. godine? Takođe, ako pogledamo ceo Predlog zakona, opet nema objašnjenja za hitan postupak. Na primer, u čl. 2, 4, 6. i 7. se propisuje da skupština bira i razrešava većinom glasova zaštitnika građana i njegovog zamenika. Pošto je u članu 105. Ustava već precizno rešeno to pitanje, predlagač, očigledno nesiguran, dodaje još jedno objašnjenje. Navodno, to je evropski standard. Međutim, to nije tačno. U slovenačkom zakonu je propisana dvotrećinska većina. U mađarskom zakonu je, takođe, propisana dvotrećinska većina. U Mađarskoj u izradi zakona učestvovao je i Evropski institut za ombudsmana, sa Univerziteta u Izburgu. U Španiji je za izbor potrebna ratifikacija sa tri petine glasova u Senatu. U Švedskoj, u kojoj je pre oko 200 godina nastala ova institucija, izbor se vrši aklamacijom. Nema objašnjenja za hitan postupak ni odredbama člana 9. Predloga zakona, koje regulišu postupak pred Ustavnim sudom za ocenu ustavnosti i zakonitosti. Poznato je da mi nemamo Ustavni sud izabran po odredbama novog Ustava, iako čitav Šesti deo Ustava reguliše ovu instituciju, od člana 166. do člana 173, kao i član 9. Ustavnog zakona. Predlagač se i u opštem smislu poziva na novi Ustav, ali novi Ustav ima dve osnovne vrednosti: prva je, uspešno regulisanje ljudskih prava, čak i Venecijanska komisija smatra da je to urađeno bolje nego što to zahtevaju evropski standardi. Nažalost, poznato je da Vlada nije našla za shodno ni da formira ministarstvo za ljudska i manjinska prava; druga, osnovna vrednost Ustava je, regulisanje statusa Kosova i Metohije. Ali, predlagač zakona nije predvideo postojanje zaštitnika građana za Kosovo i Metohiju. Samo takvo rešenje bi opravdalo donošenje zakona po hitnom postupku. To bi bilo i u skladu sa međunarodnim standardima. Na primer, u Severnoj Irskoj postoji posebni zaštitnik građana, u Belgiji za regije Valoniju i Flandiju, u 29 delova Ruske Federacije rade posebni zaštitnici građana, u Kanadi postoji ova institucija u više provincija. Takođe, predlagač nije predvideo zaštitnika građana za Kosovo i Metohiju, iako je Evropski sud za ljudska prava doneo odluku da Evropska konvencija za zaštitu ljudskih prava i osnovnih sloboda iz 1950. godine ne važi za NATO trupe na Kosovu. Ne važe čak ni članovi 2. i 5. koji garantuju pravo na život i pravo na slobodu i bezbednost. Predlagač nije uzeo u obzir ni ozbiljnost nastojanja da se otme Kosovo i Metohija. Nije uzeo u obzir izjavu Mareka Novickog da je Kosovo crna rupa ljudskih prava. Zato neozbiljno deluju izjave naše delegacije date u Petersburgu, o Kosovu i Metohiji, kao svetskom pitanju i istorijskoj važnosti tog problema. Ako već tražimo od Rusije da uđe u sukob sa celim Zapadom zbog Kosova i Metohije, onda i mi treba da iskreno štitimo ljudska prava naših sunarodnika na Kosovu i Metohiji, a ne da primenjujemo dvostruke standarde, kao što to radi Zapad. Zato nema opravdanja za hitan postupak predviđen u članu 10. Zahvaljujem.
Hvala. Da li još neko želi reč? Reč ima narodni poslanik Tomislav Nikolić, o amandmanu. Imate još osam i po minuta.
Dame i gospodo narodni poslanici, konačno smo došli u situaciju da vi shvatite ozbiljnost zakonodavne aktivnosti pre konstituisanja Ustavnog suda Republike Srbije. Naime, ukoliko vi odlučite u danu za glasanje i izglasate ovaj predlog zakona, svaki narodni poslanik, svaki državni organ ima pravo da pokrene postupak za ocenu ustavnosti pred Ustavnim sudom. Da vas podsetim, ukoliko je postupak pokrenut pre stupanja na snagu zakona Ustavni sud može da reši i da zakon proglasi neustavnim tako da on uopšte ne stupi na snagu. A, ako Ustavni sud do dana stupanja na snagu ne završi postupak ta odluka može da važi onog časa kad on završi postupak. Obaveštavam vas, da ne ispadne da nešto niste znali, onog sekunda kad budete ovaj zakon izglasali, SRS će predati predlog za ocenu ustavnosti ovog zakona Ustavnom sudu Republike Srbije. Ispostaviće se da nema ko da rešava po tom predlogu. Ispostaviće se, dame i gospodo narodni poslanici, da vi ne želite da omogućite da funkcioniše, da živi Ustav Republike Srbije. Ispostaviće se da mi nemamo Ustavni sud. To vam je, ne znam kako to da vam objasnim, kao kad biste, ima ovde bivših sportista, igrali utakmicu a sudija još nije dao znak. Videli ste ponekad, požure napadači da izvedu slobodan udarac, postignu gol, a sudija vrati i kaže ja nisam svirao u pištaljku, nisam vam odobrio postupak. Ovaj postupak kojim se vi bavite već nekoliko dana nije odobren zato što to nije demokratija, zato što to nije pravno uređena država. U pravno uređenoj državi zna se ko ima pravo predlaganja zakona, zna se ko ima pravo donošenja zakona, postupak za donošenje zakona, ali i zna se kako i ko ima pravo da ospori taj zakon, da ga ospori sa stanovišta njegove ustavnosti. Vi svesno ignorišete činjenicu da narodni poslanici imaju pravo da ospore, da pokrenu postupak za ocenu ustavnosti ovog zakona. Vi sada ovde radite i kažete, da postoji po Ustavu predviđeno to pravo za poslanike, ali to pravo im nećemo dati, nećemo ni da konstituišemo Ustavni sud. Imate li vi malo morala? Da li se neko od vas ponekad pogleda u ogledalo? Vi sebe nazivate demokratskim strankama, ovakva, onakva. Strpajte bar ono "d" u skraćenicu i to je znak da ste Demokratska stranka. E, pa kad ste takve demokrate gde vam je Ustavni sud? Ovde brinete da li je proteklo tri minuta za diskusiju. Evo, sad me opominje predsedavajući, imate još osam minuta. Sad već imam još pet minuta. Verovatno da su oni odnosi iz 2001. godine, vi biste petog minuta rekli da ja napustim govornicu, isključili biste mikrofon, uveli biste stražu, nosili biste me, isti ovi ljudi koji me nose već 15 godina. Šta da radim ja sa vama koji nemate Ustavni sud, koji ne date narodu da se požali pred Ustavnim sudom na ovu vašu hajdučiju? Ima li za vas neko vreme, nekih pet minuta, osam minuta? Poznajete li rokove iz ovog Ustavnog zakona iz ovog Ustava? Vi poznajete vreme za raspravu, a ne znate vreme u kome Ustav mora da počne da živi, ovo jadno dete koje niste u inkubator smestili. Pustili ste ga da se bori, ili će da preživi ili će da umre ovaj naš Ustav. Zato što vi koji treba da ga branite, vi uopšte o njemu ne mislite. Kakva zakonodavna aktivnost? Evo vam prvog problema, donećete zakon čiju ćemo ustavnost tražiti odmah da oceni Ustavni sud. Šta ćete onda reći Savetu Evrope zašto nije ocenjena ustavnost nekog zakona koju su tražili, na osnovu Ustava, narodni poslanici, vi ćete reći nismo konstituisali Ustavni sud. Tako ste rekli nismo održali direktne izbore za Skupštinu, Saveznu skupštinu Savezne Republike Jugoslavije i nestade nam država. Jeste li vi molili tamo u Strazburu i u Brislu da vas niko ne dira, iako u Ustavu piše da će za dve godine biti održani direktni izbori za poslanike Savezne skupštine. Vi ste rekli nemojte da nas terate pobediće sada radikali, neka ostane ovaj isti sastav od saveznih poslanika da ne bi radikali preuzeli Skupštinu Srbije i Crne Gore, ko zna šta bi oni uradili sa tom skupštinom. Pa, šta bismo mi to uradili? Mi je sigurno ne bismo rasturali! Na to mi liči ovo danas. Ali, kako sad da rasturimo Srbiju, dame i gospodo narodni poslanici. Ja vidim gde vodi vaše neustavno ponašanje, ali recite mi jeste li vi opet neke granice zacrtali. Vi juče ćutite kada predsednik Amerike jasno i otvoreno kaže Kosovo i Metohija je nezavisno, 'ajde Srbima da damo nešto, 'ajde da im damo članstvo u NATO-u ili u Evropskoj uniji. On se sprda sa tim članstvom, a vi nama kažete da je to "al pari". Izjednačavate nam članstvo u Evropskoj uniji, pa dajete Kosovo samo da budemo u Evropskoj uniji, a on se sprda i kaže – dajte im da budu članovi Evropske unije. Da li vi uopšte razmišljate da je ovo trenutak za istorijsku odgovornost. U roku od nekoliko dana, videli ste, Makedonci su stigli u Tiranu, Hrvati su stigli u Tiranu, koja ono treća država beše. Očigledno, tri države se spremaju da odmah priznaju nezavisnost Kosova i Metohije, a vi ovde sedite, luk i voda, pričamo o zaštitniku građana. Ja izdržah 55 godina bez zaštite, evo, prihvatam nemojte da me štitite još tri meseca, dajte da raščistimo prvo o Kosovu i Metohiji. Onda izaberite tog svog zaštitnika građana. Hajde da raspravljamo o Kosovu i Metohiji. Hajde predložite sudiju Ustavnog suda, vaši će biti izabrani. Kakav je to problem? Tadić predloži pet svojih, ovde se dogovorite i predložite pet Koštuničinih, izaberete tih deset, neka funkcioniše Ustavni sud. Onda ćemo te ljude da pozovemo na moral, pa da kažemo – dobro, znamo kako su vas izabrali, ali možete li vi da budete malo i sudije, pa da zaboravite. Eno, onaj Čiplić, on je zaboravio da je sudija. On je vazda bio član Demokratske stranke. Onaj je bio, gde je ovaj Albijanić, on je bio njegov, onaj Vučetić, G17 plus. Ali, ima i časnih ljudi. Vi nećete moći da izbegnete časne ljude da izaberete u taj Ustavni sud. Moraćete da birate ljudi koji imaju integritet, koji će nešto da znače u srpskoj pravnoj nauci. Neće da ostaje sramota iza njih. Lako je vama, lako je vama, posebno vama mlađima. Vi mislite da se svet završava vašom pobedom na izborima. Videćete koliko vas još čeka i pobeda i poraza i ožiljaka, i koliko ćete druge ljude morati da uvredite i da im nanesete na neki način neku nepravdu, jer to je taj žar političke borbe. Hajde da uređujemo državu prvo. Pogledajte šta se radi oko nas. Hapse mnoge ljude. Neke ne hapse. Neki su vezani za Demokratsku stranku, nema hapšenja. Neki se brane sa slobode, draga moja gospođo, zato što su u tesnim vezama sa Demokratskom strankom. Mislite da to narod ne vidi. Mislite da narod o tome ne razmišlja. Zato vas pozivam, gospodine Obradoviću. Znam da su vas hvalili kad su Aligrudića napadali i navlačili mu špilhozne, vas su hvalili kao ozbiljnog čoveka. Jedan skidao, jedan navlačio, šta su mu radili ne znam. Za vas, zaista, mislim da ste izuzetno ozbiljan čovek. Kud vi da predsedavate ovom neustavnom sednicom. Dajte Albijaniću, on sve može. Albijanić može da predsedava, nije tu Nataša Mićić, i ona može sve, šta joj se naredi to može da uradi. Molim vas, tretirajte ozbiljno Narodnu skupštinu Republike Srbije. Nije ničiji sluga, nije ničije pastorče, ne obavlja prljave poslove. Ovo je jedan prljavi posao. Zašto na suđenju ima dvostepenost postupka? Sve što nema drugi stepen nije u skladu sa pravom. Sve, i da je poslednja volja ova koju ovde izreknete nije u skladu sa pravom. Nije Ustavom predviđeno da Skupština donosi zakone o kojima se više ne razgovara. Čak i Skupština podleže oceni ustavnosti svog rada, a ne podleže samo kad vi to nećete. Dok je bio predsednik Vlade Zoran Đinđić, 16 meseci nismo imali Ustavni sud. Koštunica je, negde, dostigao taj rekord, ne znam da li je kraće ili duže. Sada ste se sastavili, sad znači da saberemo oko 32 meseca nećemo imati Ustavni sud, a vi ćete da radite ovde i da donosite zakone. Zamislite da izaberete zaštitnika građana, on sedne, a kome će on da pokrene postupak? Ovde ste mu omogućili da ne brine samo o pravima građana, nego da kao svaki državni organ pokrene ocenu ustavnosti za bilo koji akt, ali pred kim? Kome će da piše, kome će da se obrati? Ko će da rešava po predstavkama zaštitnika građana? Niko! To vam je kao što ste onog Šabića, i njega ste izdvojili da bude neki poverenik, eno ga cvili kao Damjanov zelenko, ništa ne može da uradi, ama baš ništa. Koju ste mu informaciju dali? Nikada ni jednu. Nema koga da pohvali. To je, ja mislim izuzetno ozbiljno. Za vas možda i nije, ali ja sam svedok da ovakvi kamenčići kad se izvlače ispod temelja zgrada pada. Vi izvlačite temelje ispod Srbije, a mi bismo da pre izvučemo temelj ispod vaše vlasti. Bolje da vi padnete nego da padne Srbija, pa mi posle kao pobeđujemo, a vi srušili Srbiju. Zato vas molim, malo budite ozbiljni. Sada vam kažem, tog sekunda kad izglasate zakon biće na pisarnici Ustavnog suda zahtev za ocenu njegove ustavnosti, a onda ćemo da vidimo kada će Ustavni sud da oceni njegovu ustavnost.
Hvala. Da li se još neko javlja za reč? (Ne.) Pošto smo završili pretres Predloga zakona u pojedinostima, da li predstavnik predlagača narodni poslanik Nada Kolundžija želi završnu reč? (Ne.) Zaključujem pretres Predloga zakona o izmenama i dopunama Zakona o zaštitniku građana u pojedinostima. Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini. Pošto smo završili raspravu o ovoj tački dnevnog reda, završavamo današnji radni dan. Nastavak je sutra u 10,00 časova.